Vaahaka: Bodu Sirru | Mihaaru\n09 ޖޫން 2021 - 06:34\nރާމިޒާ ސިއްސައިގެނެއް ނުދިޔައެވެ. ސުވާލެއް ނުއުފެދުނެވެ. އެއީ ނައިސް ނުދާނެ ދުވަހެއްކަން ރާމިޒާއަށް އެނގޭ ކަހަލައެވެ. ހާނިމާ އިތުރު އެއްވެސް ވާހަކައެއް ނުދައްކައެވެ. އެކަމަކު ހާނިމާ ހީކުރީ ރާމިޒާ އެތައް ސުވާލެއް ކުރިމަތިކުރާނެކަމަށެވެ. އިރުކޮޅަކު ފޯނު ހިފައްޓައިގެން ހުރެފައި ރާމިޒާ ފޯނު ބޭއްވިއެވެ. ފުން ނޭވައެއް ބޭރުކޮށްލިއެވެ. ހިތަށްއެރިއެވެ. ކައިވެނިކޮށްފައި ރިއްފަތުގެ ގެއަށް ހަސްނާ ފޮނުވުނު ނަމަ ކައިވެނި ސަލާމަތްކުރެވުނީސް ބާއެވެ؟\nކައިވެންޏަށް އަހަރު ނުވަނީސް ހަސްނާ ވަރިކުރީ ކީއްވެގެން ހެއްޔެވެ؟ އާއިލާ އެތައް ބަޔެއްގެ ހިތުގައި އެ ސުވާލު އުފެދުނެވެ. ޖީޒާ ވެސް އެ ސުވާލުކުރިއެވެ. މައްސަލައަކީ ކޮބައި ހެއްޔެވެ؟ ކޮންމެވެސް ސަބަބެއް ދައްކަން ރާމިޒާއަށް މަޖުބޫރުވިއެވެ. މީހުންގެ އަނގަމަތީގައި އަތް އެޅުމަށް ޓަކައެވެ.\n"އަބަދާއަބަދު ރޯ މީހަކާ އިނދެގެން ކިހިނެއް އުޅޭނީ؟" ރާމިޒާ ސުވާލު އުފެއްދިއެވެ. "ރިއްފަތަށް ވެސް ވަކި ވަރަކަށް ކެތްކުރެވޭނީ. ބައެއް ރޭރޭ ދަންވަރު ދޭއްޖަހާ އިރު ވެސް ރުއިންގަނޑު މައިތިރިއެއް ނުވޭ!"\n"އެކަމަކު އިންތާ ކައިރީގަ ހަސްނާ އެހާ އުފާވެފަ ހުރީ ކީއްވެބާ؟" ޖީޒާ ވެސް ސުވާލެއް އުފެއްދިއެވެ.\n"ތީތާ އަހަންނަށް ވެސް ނުވިސްނިގެން މި އުޅޭ އެއްޗަކީ." ރާމިޒާ ޖަވާބުދިނެވެ.\nމީހުންނަށް ރަނގަޅު ޖަވާބެއް ލިބުނެވެ. ސުވާލުކުރުން ހުއްޓައިލިއެވެ. އެކަމަކު، މައްސަލަ އެ ހިސާބުން އަދި ކިރިޔާ ފެށުނީއެވެ. ހަސްނާ ބަނޑުބޮޑެވިއެވެ. އާދަޔާ ހިލާފަށް ހޮޑުލާން ފެށިއެވެ. އެއްޗެއް ނުކެވެއެވެ. އަނެއްކޮޅުން، ރިއްފަތެއް ނާދެއެވެ. ކުރިމަތީގައި ގެ ހުންނަ އިރު ވެސް ވެހެވެ. ރިއްފަތު އާއިލާގެ މީހަކު ވެސް ހަސްނާގެ ހާލު ބަލައެއް ނުލައެވެ. ބޮޑު ސިއްރު ފަޅާއެރީކަން ރާމިޒާއަށް ޔަގީންވާން ފެށީ އެ ހިސާބުންނެވެ. އެ ލަދުވެތިކަން ހިލިހިލާގަނޑަކަށް ބަދަލުވެ، ރާމިޒާގެ ދެފައި ބަނދެލިއެވެ. ރިއްފަތުގެ ގެއަށް ވަނުން ރާމިޒާ ހުއްޓައިލިއެވެ. އެ އާއިލާ މީހުންނާ ހަތަރުކަޅި ހަމަކުރަން ވެސް ރާމިޒާ ފަސްޖެހުނެވެ. މީހަކު އެއްޗެއް ބުނެގެނެއް ނޫނެވެ. އެއީ، ހީއެއްގެ މައްޗަށް ރާމިޒާ ބިނާކުރި ފާރެކެވެ.\nމާބަނޑުވުމަކީ، އަންހެނެއްގެ ހަޔާތަށް ބޮޑު ބަދަލުތަކެއް އަންނަ ކަމެކެވެ. ބަނޑުގައި އޮންނަ ދަރިފުޅުގެ ހިމާޔަތަށް ޓަކައި، ބޭނުން ކިތަންމެ އެއްޗެއް ނުކައި ދޫކޮށްލަން ޖެހެއެވެ. ބޭނުން ނޫން ކިތަންމެ އެއްޗެއް ކާން މަޖުބޫރުވެއެވެ. ބަނޑުބޮޑުވަމުން އަންނަ އިރު، ކޮންމެކޮންމެ ގޮތަކަށް އޮށޯވެގެނެއް ނޯވެވެއެވެ. އިށީނދެގެނެއް ނީނދެވެއެވެ. ދަރިފުޅުގެ ރައްކާތެރިކަމަށް ވިސްނަން ޖެހެއެވެ. އެކަމަކު، ހަސްނާގެ ފަރާތުން ފެނުނީ އެ މަންޒަރެއް ނޫނެވެ. ބަނޑުގައި އޮތް ދަރިފުޅު ހަސްނާއަށް މުހިންމު ނޫން ކަހަލައެވެ. މާބަނޑުކަން އަބަދުވެސް އޮންނަނީ ހަސްނާއަށް ހަނދާންކޮށްދޭން ޖެހިފައެވެ. ކުޑަދަރިފުޅަށް ރަނގަޅަކަށޭ ކިޔައިފައި ހަސްނާ އެއްވެސް ކަމެއް ނުކުރެއެވެ. ތަނަކަށް އަރަން ޖެހުނަސް، ތަނެއްގައި ހުރެފައި ފުންމައިލަން ޖެހުނަސް ހަސްނާ ޖެހިލުމެއް ނުވެއެވެ. ޑަކުޓަރަށް ދައްކަން ޖެހޭ ދުވަސްތައް ވެސް ހަނދާންބަހައްޓަން ޖެހެނީ ރާމިޒާއެވެ. ރިއްފަތު އެންމެ ފަހަރަކު ވެސް ނުގުޅައެވެ. ވާނުވާއެއް ނުބަލައެވެ.\nހަސްނާގެ ބަނޑަށް އަށް މަސް ފުރުނު އިރު ހަސްނާގެ ރުޅި އަބަދުވެސް ހުންނަނީ ސަތޭކައިގައެވެ. ފަށަނީ ސަތޭކަ އެކަކުންނެވެ. ވާހަކަދައްކާ އިރު ހީވަނީ ހަސްނާ ދައްކާ ވާހަކަ، ބަނޑުގައި އޮންނަ ދަރިފުޅަށް އިވޭނެހެންނެވެ. އެ ކުއްޖާފުޅަކީ ކުށްވެރިއެއްހެންނެވެ. ހަސްނާގެ އަޑު ގަދަވެގެން ރާމިޒާ ވަންނަ އިރު ހަސްނާ އިންނާނީ ލޯގަނޑުން ބަނޑަށް ބަލަހައްޓައިގެންނެވެ.\n"ކިތައް ފަހަރު ބުނެފިން ތަދުވެޔޭ މައިތިރިވެގެން އޮންނާށޭ!" ރާމިޒާ ވަން ވަގުތު ހަސްނާ ބުންޏެވެ. "އެއްފަހަރު ފައިން ޖަހާނެ. އަނެއް ފަހަރު ބޮލުން ޖަހާނެ. ގޮސް ކަލޭ ބައްޕައަށް ތި ހުރިހާ ޖެއްސުމެއް ކޮށްބަލަ!"\n"އެކަމަކު ދަރިފުޅާ!" ހަސްނާގެ ރުޅި މައިތިރިކުރަން ރާމިޒާ މަސައްކަތް ފެށިއެވެ. "ތިހެން ކިޔާކަށް ނުވާނެއްނު! މަންމަގެ ބަނޑުގަ ދަރިފުޅު އޮތް އިރު ދަރިފުޅު ވެސް އެ ހުރިހާ ކަމެއް ކުރިޔޭ! އެކަމަކު މަންމަ ތިހާ ރުޅިއެއް ނާދެޔޭ!"\nހަސްނާ ގޮށްމުށްކަވައިލިއެވެ. ލޯގަނޑުގައި ތަޅަން ފެށިއެވެ. ރާމިޒާ އަވަހަށް އައިސް ހަސްނާގެ އަތުގައި ހިފޭއްޓިއެވެ. ލޯގަނޑު ތަޅައިގެން ހިނގައިދާނެތީއެވެ. އެ ވަރުން ވެސް ލޯގަނޑުގައި ރެނދުލިއެވެ.\n"އަހަންނަކީ މި ކަހަލަ ދަރިޔެއްތަ؟" ރާމިޒާގެ އަތް ފޮޅުވައިލައިފައި، ބަނޑަށް އިޝާރާތްކުރަމުން ހަސްނާ ހަޅޭއްލަވައިގަތެވެ.\n"ދަރިފުޅު ކީއްވެގެންތަ ތިހާ ރުޅިއަންނަނީ؟" ރާމިޒާ ވާހަކަދެއްކީ ވަރަށް މަޑުމަޑުންނެވެ. "ތިހެން ބުނާކަށް ލަދެއް ނުގަނޭތަ؟"\n"މަންމަ ކީއްވެގެންތަ ނޭނގޭކަމަށް ހަދަނީ؟" ހަސްނާގެ އަޑު ކުރިޔަށް ވުރެ ބާރުވިއެވެ. "މަންމަ ލަދެއްނުގަނޭތަ؟ ބައްޕަ ހުރި ނަމަ ލާހިކެއް ނޫން އަހަންނަށް މިހެން ވާކަށް. ބައްޕާ! ބައްޕާ!"\nހަސްނާ ރޯން ފެށިއެވެ. ރާމިޒާ ނިކަން ލޯބިން ހަސްނާ ގައިގައި ބައްދައިލިއެވެ. ހިތްވަރުދިނެވެ. ކޮށްދެވޭނެ އިތުރު ކަމެއް ނެތެވެ. ދުނިޔޭގެ ލަދަށް ޓަކައި ރާމިޒާ އިހުތިޔާރުކުރީ ހަނުހުރުމެވެ. ރުއިމުގައި ރާމިޒާ ބައިވެރިވިއެވެ. އެ ވަރުން ނުފުދޭނެކަން އެނގިހުރެއެވެ. އެ ވަގުތު ދޮރުގައި ޓަކިޖަހައިލި އަޑު އިވުނެވެ. ހަސްނާ ހަމައަކަށް އަޅުވައިފައި ރާމިޒާ ގޮސް ދޮރު ހުޅުވައިލި އިރު ދޮރުމަތީގައި ހުރީ ނަސީމެވެ. ނަސީމަކީ އަޖުވަދުގެ ދޮންބެއެވެ. ހަސްނާގެ ބޮޑުބޭބެއެކެވެ. ސިފައިންގެ މީހެކެވެ. އޭރު ވެސް އޭނަ ހުރީ ރަސްމީ ޔުނީފޯމުގައެވެ. ހަސްނާ ދެކެ ނަސީމު އަބަދުވެސް ވަރަށް ލޯބިވެއެވެ. ހަދިޔާ ގެނެސްދެއެވެ. ނަސީމުގެ ދަރިން ތިއްބަސް، އެ ކުދިންނަށް ވުރެ ބޮޑަށް ނަސީމު ލޯބިވަނީ ހަސްނާ ދެކެއެވެ. ހުންނަލެއް ލޯބިކަމުން، ފެންނަ ކޮންމެ މީހެއްގެ ހިތުގައި ހަސްނާގެ ފިޔަވަޅު ހަރުލައެވެ.\n"ހަސްނާ ކިހިނެއް؟" ނަސީމު ސުވާލުކުރިއެވެ.\nރާމިޒާ ވަކި ޖަވާބެއް ނުދެއެވެ. ބޮލުން ހަސްނާއަށް އިޝާރާތްކޮށްލައިފައި ރާމިޒާ ނުކުމެގެން ދިޔައެވެ. އަތުގައި އޮތް ކޮތަޅު އެނދުމަތީގައި ބަހައްޓަމުން އެނދުގައި ނަސީމު އިށީނެވެ. އެ ވަގުތު ހަސްނާއަށް އުނދަގޫވިއެވެ. ތަންކޮޅެއް ދުރަށް ޖެހިލިއެވެ. ހިތްވަރުދޭން ބުނާނެ ވަކި އެއްޗެއް ނަސީމަކަށް ނޭނގެއެވެ.\n"ހަސްނާއަށް އާފަލު ވަރަށް މީރެއްނު!" ކޮންމެވެސް އެއްޗެއް ބުނުމުގެ ބޭނުމުގައި ނަސީމު ބުންޏެވެ. "ހުންނާނެ މުރާތްކާ ޖޭމު ވެސް. ތިހެން ރޯން ނީނދެ ހިނގާބަލަ ހިނގާލަން ދާން."\nހަސްނާ ޗޮކެއްކަނޑައިލިއެވެ. އެއްވެސް މީހަކާ ވާހަކަދައްކާކަށް ހަސްނާ ބޭނުމެއް ނޫނެވެ.\n"ދެން ހިނގާބަލަ!" ހަސްނާގެ އަތުގައި ހިފަމުން ނަސީމު ބުންޏެވެ.\nއެ ވަގުތަކީ ފާއިޒު ދޮރުމައްޗަށް ހުއްޓުނު ވަގުތެވެ. ނަފުރަތުގެ ނަޒަރަކުން ނަސީމާ ދިމާއަށް ފާއިޒު ބަލައިލިއެވެ. ހަސްނާ އިނީ އިސްޖަހައިގެންނެވެ. ނަސީމު ތެދުވިއެވެ. ފާއިޒާ ދިމާއަށް ނަސީމު ވެސް ބެލީ ކުލުނުގެ ނަޒަރަކުން ނޫނެވެ. އެހެނަސް، އެއްޗެއް ނުބުނެ ނަސީމު ނުކުމެގެން ދިޔައެވެ. ލޯމަތިން ގެއްލެންދެން ނަސީމާ ދިމާއަށް ފާއިޒު ބެލިއެވެ.\nލިބެން އުޅޭ މާމަދަރިޔަށް ބާޒާރުކުރަން ރާމިޒާ ނުކުތް ދުވަހެކެވެ. އެކުގައި ހަސްނާ ގެންދިޔައެވެ. އޭނަގެ ރުހުމަކު ނޫނެވެ. އެއްވެސް ފިހާރަޔަކުން ހަސްނާ ގަޔާވާ ކަހަލަ ފޮތިކޮޅެއް ފެނުނުކަމަކަށް ނުވިއެވެ. ބޭބީކޮޓްންގެ ކިތަންމެ މަޑު ފޮތިކޮޅެއް ދެއްކިޔަސް ހަސްނާ ކަނޑައިލަނީ ޗޮކެކެވެ.\n"މިހާރު ކިތައް ފިހާރަޔަށް ވަދެވިއްޖެ؟" ޝަކުވާގެ ރާގެއްގައި ރާމިޒާ ބުންޏެވެ. "މަންމަ ބުނަން ރަނގަޅު ވާހަކައެއް ދަރިފުޅާ! އަމިއްލަ ދަރިފުޅު ދެކެ ތިހާ ފޫހިވާކަށް ނުވާނެ. ކޮބާ އޭނަގެ ކުށަކީ؟"\n"ކޮބާ އަހަރެންގެ ކުށަކީ؟" ނަސީބަކުން ހަސްނާ އެހެން ބުނީ ތަންކޮޅެއް މަޑުންނެވެ. "ކޮބާހޭ އަހަރެން ކުރި ކުށަކީ؟"\nރާމިޒާ އިސްޖަހައިލިއެވެ. މާ އަޑުގަދަވެދާނެތީ އެ ފިހާރައިން ނުކުންނަން ހިނގައިގަތެވެ. ހަސްނާ އެ ބުނީ ކީކޭކަން ރާމިޒާއަށް ވިސްނެއެވެ.\n"މަންމަ ލޯބިވާ ވަރަށް ވެސް ތި ކުއްޖާ ދެކެ ދަރިފުޅު ލޯބިނުވޭ!" މަގުމައްޗަށް ނުކުމެފައި ރާމިޒާ ބުންޏެވެ.\n"އަހަރެން މަންމައަށް ކުއްޖާ ދީފާނަމޭ!" ފަސްފަހަތުން އައިސް ރާމިޒާޔާ އަރައި ހަމަކޮށްފައި ހަސްނާ ބުންޏެވެ. "އަހަންނަކަށް ނޭނގޭނެ ކުދިން ބަލާކަށް. އެނގުނަސް، މި ކުއްޖާ ބަލާކަށް ބޭނުމެއް ނޫން."\nވިއްސާރަ މޫސުމުގެ ދުވަސްތަކުގެ ތެރެއިން ދުވަހެއްގައި ހަސްނާ ވިހެއެވެ. ލިބުނީ އަންހެންކުއްޖެކެވެ. ހަމަ ހަސްނާ ކަހަލަ ލޯބިލޯބި ކުއްޖެކެވެ. ކުލަޔާއި ސިފަ ވެސް ވަރަށް އެއްގޮތެވެ. އެކަމަކު، ހަސްނާއާއި ރާމިޒާ ދެމައިންކުރެ އެކެއްގެ ތުންފަތަކަށް ވެސް އުފާވެރިކަމެއް ވެރިއެއް ނުވިއެވެ. ލިބުނީ އިތުރު ހިތްދަތިކަމެކެވެ. ވިހެއުމާއެކު ހަސްނާގެ މޮޔަކަން އިތުރުވީމައެވެ. ކިޔޭނުކިޔޭ އެއްޗެއް އޭނަޔަކަށް ނޭނގެއެވެ. ދައްކާ ވާހަކައެއް ހަމައެއްނުޖެހެއެވެ.\nމަންމައެއްގެ ޒިންމާނަގަން ހަސްނާ ދެކޮޅުހެދިއެވެ. ހިތަކު ރަހުމެއް ނެތެވެ. ދުލަކު އޯގާތެރިކަމެއް ނެތެވެ. ކޮންމެ ދުވަހަކީ ރާމިޒާއަށް ކުރިމަތިވާ އާ އިމްތިހާނެކެވެ. ހީވަނީ ރާމިޒާއަށް ދަރިޔަކު ލިބުނުހެންނެވެ. ހަސްނާ ވިހެއިކަން އެކަންޏެވެ. ދަރިފުޅު ބަނޑުހައިވެގެން ރޯއަޑު ވެސް އިވެންޖެހެނީ ރާމިޒާއަށެވެ. ހީވަނީ ރާމިޒާއަށް ގޮތްހުސްކޮށްލަން ހަސްނާ ފޫގަޅައިފައިވާހެންނެވެ.\nއުޑުމަތި ބަނަކޮށް އޮތް ރެޔެކެވެ. ވައި ގަދައެވެ. ނަސީމުގެ މަގުމަތީ ފޯރި ރެއެވެ. އޭރު ކަންތައް އޮންނަ ގޮތުން، ކޮންމެ ރެޔަކު ވެސް ދަންވަރުގަޑީގައި ސިފައިން ރަށުތެރޭގައި ފޯރިމަރައެވެ. އާދައިގެމަތިން ނަސީމު ބައިސްކަލުގައި ބުރުޖަހަމުން ގޮސް ލޮނުޒިޔާރަތްކޮޅަށް ފޭބިއެވެ. އެއީ ދުވާލު ވެސް ފަޅުކޮށް އޮންނަ ހިސާބެކެވެ. ރޭގަނޑު އަށެއް ޖެހުމުން އެ ހިސާބުގަނޑުގެ ފަޅުކަން އަމުދުން އިތުރުވެއެވެ. ނަސީމަށް އެ މަގަށް ލަނބައިލެވުނު އިރު ރޭގަނޑު އެގާރަޖަހަނީއެވެ. އެ ޒަމާނުގައި އެއީ ދަންވަރެވެ. ކުއްލިއަކަށް ނަސީމުގެ ލޮލުގައި އަޅައިގަތީ ތޮށިގަނޑު މަތީގައި ހުރި އަންހެނެކެވެ. އޭނަ ހުރީ މޫދަށް ކުރިމަތިލައިގެންނެވެ. ތޮށިގަނޑާ ދިމާގައި ދިއްލައިފައި ހުރި ހޮޅިބުރި ހުރީ ފިޔަޖަހަޖަހައެވެ. މާ ބޮޑު އަލިކަމެއް ނެތެވެ. ވަކި ހިސާބަކަށް ކައިރިވުމުން އެ އަންހެންމީހާ އަތުގައި ފޮތި ކޮތަޅެއް އޮތްކަން ނަސީމަށް ފާހަގަވިއެވެ. އޭރު އޭނަ އުޅެނީ އެ ކޮތަޅު މޫދަށް އެއްލައިލާށެވެ. ނަސީމު އެންމެ ހައިރާންވީ އެ އަންހެނަކީ ހަސްނާހެން ހީވީމައެވެ.\n"ހަސްނާ؟" ކައިރިއަށް ބައިސްކަލު މަޑުކޮށްލަމުން ނަސީމު ގޮވައިލީ ސުވާލަކަށް ވާ ކަހަލަ ގޮތަކަށެވެ.\nކޮތަޅު އެއްލައިލަން ހަރަކާތް ކޮށްލައިފައި އެ އަންހެންމީހާ އެނބުރިލިއެވެ.\nހަސްނާއާ ބެހެނީ ބައްޕައާ ބޮޑު ބޭބެ ކަމަށް ވާނީ.. ފާއިޒު އަށް އެކަން އެނގިގެން ކަންނޭނގެ ބައްޕަ މަރާލީ..\nބައްޕަ މަރާލީވެސް ފާއިޒު ހެން ހީވަނީ..އަދި ތިދަރިވެސް. ޢޭނަގެ ކަމަށް.\nޢެއީ ފާއިޒްގެ ދަރިއެއް އެހެންވެ މަންމަ ސިއްރުކުރަނީ. ބޮޑުބެނަމަ ސިއްރެއްނުކުރާނެ.\nއަލޭ ކުރީގެ ބައިތައް ހަދާން ނެތުނީތަ...ބައްޕަ ނިޔާވިތާ އަހަރެއްފަހުން ކައިވެނި ކުރީ...ހަމަސް ފަހުން ބަނޑުބޮޑުވީ....ދެން ކިހިނެތް ބައްޕަގެ ދަރިއަކަށް ވާނީ ...ނަސީމް ނޫނީ ފާއިޒުގެ ދަރިއެއް ކަންނޭގެ..ހަމަ ގައިމުވެސް ބައްޕަގެ ދަރިއެއްނޫން...\nޔޭ މަ ☝ ބައްޕަގެ ދަރި ކަނޑުފައްތަނީ...\nބައްޕައެއް ނޫން. ބޭބެހެން ހީވަނީ، ނޫނީ ބޮޑުބޭބެ.\nފަސްޓުވީމަ ނޭނގުނުދޯ ކުރީ ދުވަހުގެ ބައިގަ ވީ ގޮތެއްވެސް. ބައްޕަ މަރުވިތާ އަހަރު ދުވަސްވީ ފަހުން ރިއްފަތާ އިނީވެސް. އިނދެގެން ދުވަސްގަނޑެއްވެފަ ވަރިވީ ފަހުން ބަލިވެއެއިނީ. އެވާނީ ފާއިޒުގެ ކުއްޖެއްކަމަށް.\nބައްޕަ ދަރިއަށްވާންވީ ކީތްވެޔޯ ބައްޕަ މަރުވިތާ އަހަރެއް ފަހުން މީހަކާ އިނީވެސް


"Maamakunudhoo Atholhu" - Ekaniverikan Filaanee Kon Dhuvahakun? - Vaguthu\nރާއްޖޭގެ މީހުން ދިރިއުޅޭ ރަށްރަތަކާއި ވަރަށް އެކަހެރިކޮށް، އަދި ރާއްޖޭގެ އެންމެ ހުޅަނގުގައި އޮންނަ ރަށަކީ ހދ. މަކުނުދޫއެވެ. މި ރަށަށް މާމަކުނުދޫ އޭ ވެސް ކިޔާ އުޅެއެވެ. ޖޯގްރަފީގޮތުން ރަށްތައް އުފެދިފައިވާ ގޮތަށް ބަލާއިރު މި ސަރަޙައްދު ފާހަގަ ކުރެވެނީ މުޅިން ވަކި އަތޮޅެއްގެ ގޮތުގައެވެ.\nމަކުނުދޫގެ ރައްޔިތުންނަކީ ޒަމާނުންސުރެ މަސްވެރިކަމުން ނަފާ ހޯދައިގެން ދިރިއުޅުމުގެ މުހުތާދުތައް ފުއްދަމުންގެންދާ ރައްޔިތަކު ދިރިއުޅޭ ވަރަށް އެކުވެރި ބައެކެވެ. ރަށުތެރެއަށް އަރައިގެން ދާއިރު ފާހަގަ ކުރެވޭނީ މަކުނުދޫ ރައްޔިތުންގެ މަސައްކަތްތެރިކަމާއި މުރާލިކަމެވެ. އުމްރާނީ ތަރައްޤީ އެއްވަރެއްގައި ހިފެހެއްޓި، ޒުވާނުންނާ މެދުއުމުރުގެ މީހުން މަސައްކަތުގައި މަސްއޫލުވެގެން އުޅޭ މަންޒަރަކީ އަބަދުވެ އެރަށުން ދައްކުވައިދޭ ނަމޫނާއެކެވެ.\nރާއްޖޭގެ އެހެން ރަށްރަށަށް ނުލިބޭ ޚާއްސަކަން ފާއިތުވި ހުރިހާ ވެރިކަމެއްގައިވެސް މަކުނުދޫއަށް ވަނީ ލިބިގެން ގޮސްފައެވެ. ސަބަބަކީ އެހެން ރަށްރަށާއި އެކަހެރިކޮށް އުފެދިފައިވާ ރަށަކަށްވާތީއެވެ. ބޭނުންވާ ކޮންމެ ފަހަރަކު އެކި ބޭނުންތައް ފުއްދުމަށް ރަށްރަށަށް ދިއުމަކީ ފަސޭހަކަމަކަށް ނުވާތީއެވެ.\nމަކުނުދޫގެ ރައްޔިތުން އެންމެ ގިނައިންދާ އެއްރަށަކީ އެ އަތޮޅުގެ ވެރިކަން ކުރާރަށްކަމަށްވާ ހދ. ކުޅުދުއްފުއްޓެކެވެ. އަތޮޅު ފެރީގެ ނިޒާމު މެދުވެރިކޮށް މަކުނުދޫއިން ފުރައިގެން ކުޅުދުއްފުއްޓަށް ދިއުމަށް ތިން ގަޑިއިރާއި ހަތަރު ގަޑި އިރާ ދެމެދުގެ ވަގުތެއް ހޭދަކުރަންޖެހެއެވެ. އެހެންކަމުން މަކުނުދޫ ރައްޔިތުންގެ އަސާސީ ޚިދުމަތްތަކަށް ލުޔެއް ހޯދައިދިނުމަށްޓަކައި އެސް.ޓީ.އޯ ގެ ކާޑު ގުދަނެއްވެސް ވަނީ އެ ރަށުގައި ޤާއިމުކޮށްފައެވެ. މިކަމުގެ ސަބަބެއްކަމަށް ވެފައިއޮތީ ރަށުން ކާޑު ހުސްވުމުން ކަނޑުގަދަ ދުވަސްތަކުގައި ކާޑުގެ ބާވަތްތައް ރަށަށް ގެނައުމަށް ހުންނަ ގޮންޖެހުންތަކަށް ޙައްލެއް ހޯދުމެވެ.\nމީގެ އިތުރުން، ހާލު ބޮޑު ބަލިމީހުން ގޮވައިގެން ރޭގަނޑު ދަންވަރު ނުވަތަ ކަނޑު ގަދަ ދުވަސްވަރު ދޯނިފަހަރުގައި ނުވަތަ ކުދި ލޯންޗް ފަހަރުގައި ފުރައިގެން ދިއުމަކީ ނުހަނު އުނދަގޫ ކަމެކެވެ. އަދި މިކަމުގެ ސަބަބުން ކަނޑުމަތީގައި މާބަނޑު އަންހެނުން ވިހެއުމާއި، ފަރުވާ އާއި ހަމައަށް ނުގެންދެވެނީސް ބަލިމީހާ މަރުވުން ފަދަ ހިތާމަވެރި ހާދިސާތައް މީގެ ކުރިންވަނީ ހިނގާފައެވެ. އެހެންކަމުން މީގެ 15 ވަރަކަށް އަހަރު ކުރިން އޭރުގެ ސަރުކާރުންވަނީ މަކުނުދޫއަށް ލޯންޗެއް ހަދިޔާކޮށްފައެވެ. މިހާރުވެސް މަކުނުދޫ ހެލްތް ސެންޓަރުގެ ބެލުމުގެ ދަށުން މި ލޯންޗްގެ ޚިދުމަތް ރަށުގެ ރައްޔިތުންނަށް ދަނީ ލިބެމުންނެވެ.\nމަކުނުދޫ ރައްޔިތުންގެ ބޭނުންތައް ފުއްދުމަށްޓަކައި މާލެ ގޮސް އައުމަކީވެސް އެހާ ފަސޭހަ އިންތިޒާމެއްގެ ދަށުން ހަމަޖެހިފައި އޮތް ކަމެއް ނޫނެވެ. މާލެއަށް ދަތުރުތައް ހަމަޖެހިފައި އޮންނަނީ ހއ. އިހަވަންދޫ "ތަހުތު" ނަމަކަށް ކިޔާ ބޯޓެއްގައެވެ. މަކުނުދޫގައި ދުއްވި ބޯޓު މީގެ ދުވަސްތަކެއް ކުރިން ވަނީ ވިއްކާލާފައެވެ.\nމި އަހަރު ފެށިގެން މި އައީ މަކުނުދޫ ރައްޔިތުންނަށް ވަރަށް ބޮޑު ހިތްހަމަޖެހުމެއްވެސް އުންމީދެއް ގެނުވަމުންނެވެ. 2018 ވަނަ އަހަރުގެ ރިޔާސީ ކެމްޕެއިންގައި މިހާރުގެ ރައީސް އިބްރާހީމް މުޙައްމަދު ޞާލިޙު މަކުނުދޫއަށް ވަޑައިގެން އެ ރަށުގައި އެއާޕޯޓެއް އަޅުއްވައިދެއްވާނެކަމުގެ ވަޢުދު ވަނީ ވެވަޑައިގެންފައެވެ. ހަމައެހެންމެ، އެމަސައްކަތަށް ބޭނުންވާ ސާރވޭ ހެދުމަށް މި އަހަރުގެ ބަޖެޓުގައި ފައިސާ ވަނީ ހިމަނާފައެވެ. މިއީ އެ ރަށު ރައްޔިތުންނަށް ލިބުނު ވަރަށް ބޮޑު އުންމީދެކެވެ. ދަތުރުފަތުރުގެ ދަތިކަން ހައްލުވާނެ ދުވަހެއްގެ އިންތިޒާރުގައި ތިބި އެ ރައްޔިތުން ހިނިތުންކުރުވި ކަމެކެވެ.\nމަކުނުދޫއަކީ ރާއްޖޭގެ ތާރީޚާވެސް ވަރަށް ބޮޑަށް ގުޅިފައިވާ ރަށެކެވެ. މަޝްޙޫރު ބޮޑުފެންވަޅުގެއަށް އުފަން ސީދީ އަކީ މަކުނުދޫގެ އާއިލާއަކަށް ނިސްބަތްވާ ބޭފުޅެކެވެ. ނަމަވެސް މި ގެ މިހާރު ވަނީ ވަރަށް ބޮޑަށް ވީރާނާ ވެފައެވެ. އަދި ބޮޑުފެންވަޅުގޭގެ "ބޮޑު ފެންވަޅު" ބަލާލުމަށް އެރަށް ޒިޔާރަތް ކުރާ މީހުންގެ އަދަދުވެސް ވަނީ ވަރަށް ބޮޑަށް މަދުވެފައެވެ.\nމަކުނުދޫގެ ތަރައްޤީއާއި މަކުނުދޫއަށް އިތުރަށް ބޭނުންވާ ޚިދުމަތްތަކާއި ގުޅޭގޮތުން އެރަށު ކައުންސިލުން ވަނީ މަޢުލޫމާތު ޙިއްސާކޮށްފައެވެ. މަކުނުދޫ ކައުންސިލްގެ ރައީސް މުޙައްމަދު ޝާކިރު ވިދާޅުވީ މަކުނުދޫއަށް މިހާރުން މިހާރަށް އެންމެ ބޮޑަށް ބޭނުންވަނީ ނަރުދަމާއާއި ސާފު ބޯފެނުގެ ޚިދުމަތް ކަމަށާއި، އެހެންރަށްރަށާއި ކިތައްމެ ދުރުގައި އޮތް ނަމަވެސް މަކުނުދޫ ރައްޔިތުންވެސް ތަރައްޤީއަށް ނުހަނު އެދޭ ކަމަށެވެ.\n"މިއީ ވަކި އަތޮޅެއް. މިރަށުގެ ރައްޔިތުންނަށް އެކަން އިހްސާސް ވިޔަ ނުދިނުމަށް ކައުންސިލުން މިދަނީ ގިނަ މަސައްކަތްތަކެއް ކުރަމުން. އެހެން ރަށްރަށެކޭ އެއްފަދައިން މިރަށަށްވެސް އަސާސީގޮތުން ބޭނުންވާ ކަންކަން ފުރިހަމަ ކުރެވޭތޯ ކަމާއި ބެހޭ އިދާރާތަކާއި ވާހަކަ ދައްކަމުން މިގެންދަނީ." ޝާކިރު ވިދާޅުވިއެވެ.\nހދ.މަކުނުދޫ ބަނދަރު ފޮޓޯ: މަނުކުދޫ ކައުންސިލް\nމަކުނުދޫ އަށް ވެރިވެފައިވާ ހަޤީޤީ އެކަނިވެރިކަމަކީ ރައްޓެހިންނާއި ގާތްތިމާގެ މީހުންނާއި ބައްދަލުކޮށްލަން އެއްރަށުން އަނެއް ރަށަށް ދަތުރު ކުރުމުގައި ހުރި ހުރަސްތަކެވެ. ޚިދުމަތްތައް ފޯރުކޮށްދިނުމުގައި އެކަންކަމަށް ނަގާ ދިގު މުއްދަތެވެ. ރަސްމީ ހައިސިއްޔަތުން އަތޮޅަށް ވަޑައިގަންނަވާ ބޭފުޅުން ބައެއް ފަހަރަށް މަކުނުދޫއާއި މެދު ބަހައްޓަވާ ބީރައްޓެހިކަމެވެ. މިކަންކަމަށް ހައްލެއްގެނެވޭނީ ޚިދުމަތްތައް ހަމަހަމަކަމާއި އެކު ފޯރުކޮށްދެވިގެންނެވެ. ތަޢުލީމާއި ސިއްހީ ޚިދުމަތްތަކުގެ ފެންވަރު ރަނގަޅުކޮށްގެންނެވެ. ދަތުރުފަތުރު ކުރެވޭނެ ފަސޭހަ ނިޒާމެއް ޤާއިމުކޮށްދީގެންނެވެ. ހަޤީޤީ އެކަނިވެރިކަމާއި ހަމައަށް ވާސިލުވެގެންނެވެ.\nމަކުނުދޫއަށް ފެރީ ހިދުމަތް ނުލިބޭތާ ދެ ދުވަސް: ރައްޔިތުންގެ ކަންބޮޑުވުން އިންތިހާއަށް!\nޖެނުއަރީ 21, 2019 09:13\nއެއްފަސްކުރުމަށްޓަކާ މީހުން ދިރިއުޅޭ އާބާދުކުރެވެން އޮތް ރަށަކަށް ބަދަލުކޮށްލީމަ ވަރަށް ފުރިހަމަ ވާނެ.\nޖެނުއަރީ 21, 2019 09:17\nކޮބާ މަގޭ ޙައްގު؟


Aniyaa libey kudhinnnah insaafu avaskuran jehey: Raees | Mihaaru\nއަނިޔާ ލިބޭ ކުދިންނަށް އަވަހަށް އިންސާފު ހޯދައިދޭން ރައީސް އެދިވަޑައިގެންފި\nރައީސް އިބްރާހިމް މުހައްމަދު ސޯލިހު: ކުޑަކުދިންނަށް ކުރާ ޖިންސީ ގޯނާގެ މައްސަލަތާ ގުޅިގެން މަޝްވަރާކުރައްވަން ކެބިނެޓް ބައްދަލުވުމެއް މިއަދު ބޭއްވެވި\n21 ޖެނުއަރީ 2020\nކުޑަކުދިންނަށް ޖިންސީ ގޯނާ ކުރާ މައްސަލަތަކުުގައި އަނިޔާ ލިބިފައިވާ ކުދިންނަށް އަވަހަށް އިންސާފު ހޯދައިދޭން ރައީސް އިބްރާހިމް މުހައްމަދު ސޯލިހު މިއަދު އެދިވަޑައިގެންފި އެވެ.\nތުއްތު އަންހެން ކުއްޖަކު ރޭޕް ކުރި މައްސަލަ ބޮޑުވެފައި ވަނިކޮށް، ބޭއްވި ކެބިނެޓް ބައްދަލުވުމުގައި ރައީސް ވަނީ އަނިޔާ ލިބޭ ކުދިންނަށް އިންސާފު ހޯދައިދީ، ކުށްވެރިންނަށް ހައްގު އަދަބު ދިނުމަށް މަސައްކަތް ކުރުމަށް އެދިވަޑައިގެންފައި ކަމަށް ރައީސް އޮފީހުން ބުންޏެވެ.\nރައީސް އޮފީހުން ބުނި ގޮތުގައި ކުޑަކުދިންނާ ގުޅުން ހުރި މިފަދަ މައްސަލަތައް މުޖުތަމައުގައި އޮތީ ކިހާ މިންވަރަކަށް ކަން ދެނެގަންނަން ޖެހޭ ކަމަށް ވެސް ރައީސް ވިދާޅުވި އެވެ. އަދި ކުޑަކުދިންނަށް ޖިންސީ ގޯނާކުރާ މައްސަލަތަކާ މެދު ސަރުކާރުން ގެންގުޅޭނީ "ޒީރޯ ޓޮލަރެންސް" ގެ އުސޫލް ކަމަށް ރައީސް ވިދާޅުވި އެވެ.\nރައީސް އޮފީހުން ބުނި ގޮތުގައި ކުޑަކުދިންނަށް ކުރާ ޖިންސީ ގޯނާގެ މައްސަލަތަކާ މެދު މި ބައްދަލުވުމުގައި މިނިސްޓަރުން ވަނީ ކަންބޮޑުވުން ފާޅުކުރައްވައިފަ އެވެ. އަދި މިފަދަ ހުރިހާ މައްސަލައެއްގައި އިންސާފު ހޯދަން ހުރިހާ މުއާސަސާތައް ގުޅިގެން މަސައްކަތްކުރެވޭނެ ގޮތްތަކާ ބެހޭ ގޮތުން ވެސް މި ބައްދަލުވުމުގައި މިނިސްޓަރުން މަޝްވަރާކުރެއްވި ކަމަށް ރައީސް އޮފީހުން ބުންޏެވެ.\nގއ. ކަނޑުހުޅުދޫގައި ދެ އަހަރު ނުވާ ކުޑަ ކުއްޖަކު އެ ކުއްޖާގެ 62 އަހަރުގެ ކާފަ އާއި 82 އަހަރުގެ މުނި ކާފަގެ ޖިންސީ ޝިކާރައަކަށްވި މައްސަލާގައި އެކި އިދާރާތަކުގެ އިހުމާލު އޮތް ކަމަށް ބުނެ ފާޑުކިޔުންތައް ވަނީ އަމާޒުވެފަ އެވެ. އަދި އަނިޔާ ލިބޭ ކުދިންނަށް އިންސާފު ހޯދައިދިނުން އަވަސްކުރުމަށް އަންނަނީ ގޮވާލަމުންނެވެ.\nކެބިނެޓް ރައީސް އޮފީސް ރައީސް އިބްރާހިމް މުހައްމަދު ސޯލިހް ކުދިންނަށް ޖިންސީ ގޯނާކުރުން\n10 ކޮމެންޓް,4ރިއެކްޝަންސް\nއިއްޒަތްތެރި ރައީސް. މަނިކުފާނުގެ ކެބިނެޓުގެ ޖާހާއި، މި ޤައުމުގެ ބައިތުލްމާލު ބަންޑުކޮށްލިއަސް، އެ ކުދިންނަށް އިންސާފެއް ނުލިބޭނެ. އެ އަނިޔާގެ ބަދަލެއް ނުދެވޭނެ، އެކަން ކުރިމީހުން ކަތިލިޔަސް. މަނިކުފާނު ތިހެން ވިދާޅުވުމުން އެ އަނިޔާގެ ބުރަދަން ލުއިކުރެވެނީ އެ. ކަމެއް ކޮށްދެއްވެންޏާމު، އެފަދަ ދެން އިތުރު ދިވެހި ދަރިޔަކަށް އެފަދަ ކަމެއް ވިޔެނުދިނުމަށް އެޅެންހުރި ހުރިހާ ފިޔަވަޅެއް އަޅުއްވާ. އެ ޒާތުގެ މީހުން މި ޤައުމުގަ ސިއްރެއްނުވާނެ.\nހޯރަ އިއްބެއަށް އިންސާފުލިބުނީ އެގޮތުން ދޯ؟\n"މީގެ 14 އަހަރު ކުރިން ފެންމަތިވެ ކޯޓުގައި އޮންނަތާ 10 އަހަރު ފަހުން، ސާބިތުނުވާ ކަމަށް ހުކުމް ކުރި ޖިންސީ ގޯނާގެ މައްސަލަ ޕްރޮސިކިއުޓަ ޖެނެރަލްގެ އޮފީހުން އިސްތިއުނާފްކޮށް، ހައި ކޯޓުގައި މި ހަފުތާގައި އަޑުއެހުންތައް..." މިވާހަކަ ރައީސް ވިދާޅު އެވަނީ ކޯޓުތަކައް އަމުރެއް ނުކުރެވޭނެކަންވެސް ނުވިސްނޭނެ ޔާމިނުގެ ސަޕޯޓަރުނަކައް. މައްސަލަޔެއް ނޫން ތީ\nއަޅެފަހެ މީހަކު ހައިރާނެއް ނުވާނެތަ. މިނިސްޓްރީތަކަކީ މަނިކުފާނުގެ ދަށުން ހިނގާ ތަންތަން. އެކަން އަވަސްކުރުވުމަކީ މަނިކުފާނުގެ ޒިންމާއެއް ނޫންތޯ.\nކުއްޖެއް ރޭޕްކޮށްލީމާ ދެން އޭނާއަށް އިންސާފު ލިބޭނެ އެއްވެސް ގޮތެއް އޮވޭތޯ. ރޭޕް އެނޫނަސް އަނިޔާކުރާ މީހުންނަށް ޙައްޤު އަދަބު އަވަހަށް ދޭންޖެހޭނެ. އެއީ، މުޖުތަމަޢުގެ ސަލާމަތާ ރައްކާތެރިކަމަށްޓަައި. މަރާލާ މީހަކަށް މިދުނިޔޭގަ އިންސާފު ނުލިބޭނެ. ރޭޕް ކޭހަކަށްވެސް ޝިކާރައަކަށްވީ މީހަކަށް އިންސާފު ނުލިބޭނެ. ދައުލަތުގެ ޒިންމާއަކީ، އެފަދަ އަނިޔާތައް ލިބުމުގެ ކުރިން ކުދިން ސަލާމަތް ކުރުމަށް ކުރެވެން ހުރިކަމެއް ކުރުން. ކުރެވެން އޮތް ގޮތަކަށް.\nކިހިނެއް އެކަންކުރާނީ އަނިޔާދޭމީހާޔައް އަދަބުދޭންފަށައިރައް ކަލޯ އެތަނައްވަދެ އެނީހާ ސަލާމަތްކޮށްލާ ދެންބުނާނެ އެއީ އިންސާނިއްޔަތައްޓަކައޭ އެންބުނެ އެކަންކުރާއިރު ހީވަނީ އަނިޔާލިބުނީ ވަލުކުކުޅަކަށްހެން\nމިމީހުން އިދިކޮޅުގަ ތިބޭ އިރުވެސް ގޮވަނީ މިގޮވެލި ފަތި. ހުރިހާ އާރާއި ބާރެެއް ދިނީމަވެސް ޖެހުނުތާ މިޖެހެނީ\nކުޑަކުއްޖަކަށް ޖިންސީގޯނާކުރިކަން ކޯޓަށް ސާބިތުވެ ހުކުމް އިއްވާފަ ހުރި މީހާ ދޫކޮށްލީ..ތުހުމަތު ކުރެވޭ މީހެއްވެސްނޫން..ސާބިތުވެ ޖަލުގައި ހުއްޓައި ދޫކުރީ..ދެން ކޮން ހިމާޔަތެއް ދެވޭނީ...\nރައީސްއަށް މާފް ނުދެވޭ ކުށެއް ކަމަށް ވަނީ ކުޑަކުދިންނަށް ޖިންސީގޯނާ ކުރުން..އެކަމު ގާތްމީހެއްވީމަ ހޯރަ ދޫކުރީ..ޖިންސީއަނިޔާ ލިބޭ ކުދިންގެ ހިމާޔަތުގައި އިޚްލާސްތެރިކަމެއްނެތްކަން ސާބިތުވޭ..\nމަޑުކުރިނަމަ ދައުރު ނިމެންދެން ތިހެން ބުނަން.


ކުޅުދުއްފުށީގެ އާދާޔާހިލާފު ތަރުހީބު\nއެސްޓީއޯ މިނިވަން ފުޓްބޯޅަ މުބާރާތުގެ ހދ. އަތޮޅު ފައިނަލުގައި ކުޅުދުއްފުށްޓާއި ހަނިމާދޫ ބައްދަލުކުރި މެޗުގައި ކުޅުދުއްފުށީ ރައްޔިތުން ޓީމަށް ތަރުހީބު ދިނުން.\nހދ. ކުޅުދުއްފުށި: އޮގަސްޓް 16، 2016 - މިނިވަން ފުޓްބޯޅަ މުބާރާތުގެ ހދ. އަތޮޅު ފައިނަލުގައި ކުޅުދުއްފުށްޓާއި ހަނިމާދޫ ކުޅުނު މެޗުގައި ކުޅުދުއްފުށި ޓީމުގެ ސަޕޯޓަރުން ތަރުހީބު ދެނީ: މި މެޗު 9-0 އިން ކާމިޔާބުކުރީ ހަނިމާދޫ. --ފޮޓޯ: ޓީމް ކުޅުދުއްފުށި\nހދ. ކުޅުދުއްފުށި: އޮގަސްޓް 16، 2016 - މިނިވަން ފުޓްބޯޅަ މުބާރާތުގެ ހދ. އަތޮޅު ފައިނަލުގައި ކުޅުދުއްފުށްޓާއި ހަނިމާދޫ ކުޅުނު މެޗުގައި ކުޅުދުއްފުށި ޓީމުގެ ސަޕޯޓަރުން ތަރުހީބު ދެނީ: މި މެޗު 9-0 އިން ކާމިޔާބުކުރީ ހަނިމާދޫ. --ފޮޓޯ: ކުޅުދުއްފުށި އޮންލައިން


Germany gai lockdown lui kuran ninmaifi\nޖަރުމަނުގައި ލޮކްޑައުން ލުއި ކުރަން ނިންމައިފި\nޖަރުމަނުގެ ޗާންސެލާ އެންޖެލާ މާކަލް. -- ފޮޓޯ: ރޮއިޓާސް\nބާލިން (އޭޕްރީލް 16) - ޖަރުމަނުގައި ކޮވިޑް-19 ފެތުރޭ މިންވަރު މަޑުޖެހުމާއެކު، އެގައުމުގައި އަޅާފައިވާ ލޮކްޑައުންގެ ފިޔަވަޅުތައް ކުރިއަށްއޮތް ދުވަސްތަކުގެ ތެރޭގައި މަޑުމަޑުން ލުއިކުރަން ނިންމާފައިވާކަމަށް، އެގައުމުގެ ޗާންސެލާ އެންޖެލާ މާކަލް ވިދާޅުވެއްޖެ އެވެ.\nއެގޮތުން، 8،600 އަކަ ފޫޓަށް ވުރެ ބޮޑެތި ފިހާރަތައް، ސާފުތާހިރުކަމުގެ ބައެއް ފިޔަވަޅުތަކާއެކު ހުޅުވުމުގެ ފުރުސަތު ދޭން ނިންމާފައިވާކަމަށް، ޖަރުމަނުގެ 16 ސްޓޭޓުގެ ލީޑަރުންނާއެކު ކުރެވުނު މަޝްވަރާތަކަށްފަހު މާކަލް އިއުލާނުކުރެއްވި އެވެ.\nނަމަވެސް، ފިހާރަތަކާއި ޕަބްލިކް ޓްރާންސްޕޯޓު ބޭނުންކުރާ މީހުން، ފޭސްކު މާސްކް އެޅުން ފަދަ ރައްކާތެރި ފިޔަވަޅުތައް އަޅަންޖެހޭނެކަމަށް އެކަމަނާ ވިދާޅުވި އެވެ.\nގައި ދުރުކުރުމުގެ ފިޔަވަޅުތައް އަންނަ މަހުގެ ތިން ވަނަ ދުވަހާ ހަމައަށް ދެމިއޮންނައިރު، ސްކޫލުތަކާއި ޔުނިވާސިޓީތައް މެއި ހަތަރަކުން ފެށިގެން ހުޅުވަން ފަށާނެކަމަށް ވެސް ޗާންސެލާ އިތުރަށް ވިދާޅުވެފައިވެ އެވެ.\nއެގޮތުން، އެންމެ އިސްކަމެއް ދޭނީ އިމްތިހާނަށް ތައްޔާރުވަމުން އަންނަ ދަރިވަރުންނަށެވެ. ނަމަވެސް، އޯގަސްޓް 31 އާ ހަމައަށް ބޮޑެތި އެއްވުންތައް ބޭއްވުން މަނާވާނެކަމަށްވެސް މާކަލް ވަނީ ވިދާޅުވެފަ އެވެ.\nޖަރުމަނުގައި ކޮވިޑް-19 ޖެހުނު މީހުންގެ އަދަދު މިހާރު 132،700 އަށް ވުރެ މައްޗަށް އަރާފައިވާއިރު، އޭގެ ތެރެއިން މިހާތަނަށް 3،590 އަށް ވުރެ ގިނަ މީހުން ވަނީ މަރުވެފަ އެވެ.\nބަލި ފެތުރޭ މިންވަރު މަޑުޖެހި، ޖަރުމަނުގެ އިތުރުން، ސްޕެއިން، އިޓަލީ އަދި އޮސްޓްރިއާގައި އަޅާފައިވާ ލޮކްޑައުންގެ ފިޔަވަޅުތައް މިހާރު ވަނީ ލުއި ކުރަން ފަށައިފަ އެވެ.\nއީޔޫ ޖަރުމަން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް\nމަޝްވަރާތަކަށްފަހު އީޔޫ ކޮވިޑު ޕެކެޖުގެ އެއްބަސްވުމަކަށް


Noorul-islam.NET :: އަލްވާޤިޢާ ސޫރަތާއި އައްދުޚާން ސޫރަތް ރޭގަނޑުގައި ކިޔެވުމާ ބެހޭ ގޮތުން އައިސްފައިވާ ދެ ޙަދީޘަކީ ޞައްޙަ ދެ ޙަދީޘްތޯ؟\nއަލްވާޤިޢާ ސޫރަތާއި އައްދުޚާން ސޫރަތް ރޭގަނޑުގައި ކިޔެވުމާ ބެހޭ ގޮތުން އައިސްފައިވާ ދެ ޙަދީޘަކީ ޞައްޙަ ދެ ޙަދީޘްތޯ؟\nތާރީޚް: 30 މޭއި 2009\nސުވާލު: ރޭގަޑު ސޫރަތުލް ވާޤިއާ ކިޔަވައިފި ނަމަ އައްމަތި ދަތި ހާލެއް ނުޖައްސަވާނެ ކަމަށް އޮންނަ ހަދީސް އާއި ރޭގަޑު ދުހާން ސޫރަތް ކިޔަވަފިނަމަ މަލާއިކަތުން އެރޭ ފަތިސް ވަންދެން ހެޔޮދުޢާ ކުރައްވާނެ ކަމަށް އޮންނަ ހަދީސް އަކީ ސައްހަ އެއްޗެއްތޯ؟<?xml:namespace prefix = "o" />\nޖަވާބު: بــســــــــــــــم اللّـه. الحمد للّـه وحده والصلاة والسلام على من لا نبي بعده. އަލްވާޤިޢާ ސޫރަތް ރޭގަނޑު ކިޔަވައިފި މީހާގެ އަތްމަތި ދަތި ނުވާނެކަމަށް އޮތް ޙަދީޘަކީ އިބްނު މަސްޢޫދު ރަޟިޔަﷲ ޢަންހުގެ އަރިހުން އަލްއިމާމް އަލްބައިހަޤީ ރިވާކުރައްވާފައިވާ ޙަދީޘެކެވެ. ނަމަވެސް ޙަދީޘް ޢިލްމުވެރިން ވިދާޅުވަނީ މިއީ ބަލި ޙަދީޘެއް ކަމަށެވެ. ސަބަބަކީ މި ޙަދީޘްގެ ސަނަދުގައި އަބޫ ޝުޖާޢު ނަމަކަށް ކިޔޭ ބޭކަލަކު ހިމެނެއެވެ. އެއީ ކާކު ކަމެއް ނޭނގޭކަމަށް އަލްމީޒާނޭ ކިޔުނު ފޮތުގައި ބަޔާންވެގެން ވެއެވެ. އަދި އަލްއިމާމް އިބްނުލްޖައުޒީ (ރަޙިމަހުﷲ) އެކަލޭގެފާނުގެ އަލްޢިލަލު އޭ ކިޔުނު ފޮތުގައި ވިދާޅުވިއެވެ. އިމާމް އަޙްމަދު (ރަޙިމަހުﷲ) ވިދާޅުވިއެވެ. އެއީ މުންކަރު ޙަދީޘެކެވެ. އަދި އެ ޙަދީޘަކީ ބަލިކަށި ޙަދީޘެއް ކަމަށް ފަހުގެ މުޙައްދިޘެއް ކަމުގައިވާ އަލްއަލްބާނީ (ރަޙިމަހުﷲ) ވެސް ވިދާޅުވެފައިވެއެވެ. އަދި އެ ޙަދީޘްގެ ބަލިކަށިކަމާމެދު އެއްބަސްވެވަޑައިގެންނެވި ޢިލްމުވެރިންގެ ތެރޭގައި؛ އިމާމް އަޙްމަދު އާއި އިމާމް އަބޫ ޙާތިމް އާއި އެކަލޭގެފާނުގެ ދަރިކަލުންނާއި ، އިމާމް އައްދާރުޤުޠްނީ އާއި އިމާމް އަލްބައިހަޤީ (ރަޙިމަހުމުﷲ) ހިމެނެއެވެ.\nއައްދުޚާން ސޫރަތް ރޭގަނޑު ކިޔަވައިފި ނަމަ އޭނާގެ މައްޗަށް މަލާއިކަތުން އަސްތަޣުފާރު ކުރައްވާނެކަމަށް އައިސްފައިވާ ޙަދީޘް އަބޫހުރައިރާގެ އަރިހުން ރިވާ ކުރައްވާފައިވަނީ އިމާމް ތިރްމިޛީ (ރަޙިމަހުﷲ) އެވެ. އެހެންނަމަވެސް މިޙަދީޘަކީ ބަލިކަށިކަމުގެ ގޮތުން ވަރަށް ބޮޑަށް ބަލިކަށި، ނުވަތަ މައުޟޫޢު (ހަދާފައިވާ) ޙަދީޘެއް ކަމަށް ޙަދީޘް ޢިލްމުވެރިން ވިދާޅުވެއެވެ. އަލްއަލްބާނީ (ރަޙިމަހުﷲ) ވިދާޅުވެފައިވަނީ މިއީ މައުޟޫޢު ޙަދީޘެއް ކަމަށެވެ. والله أعلم


SunOnline: Mua ge ''Leena'' leak vejje\nމުއާގެ "ލީނާ" ލީކުވެއްޖެ\nއައިމިނަތު ލުބާ 16 Oct 2019, 08:26\nލީނާގެ ޕްރެމިއާ ރެޑްކާޕެޓްގައި ޑިރެކްޓަރު އަބްދުﷲ މުއާޒް އަދި ލީޑު އެކްޓްރެސް މަރިޔަމް އައްޒަ -- ސަން ފޮޓޯ: އަހުމަދު އައުޝަން އިލްޔާސް\nމީގެ އަހަރުތަކެއް ކުރިން ވިޔަފާރިވެރިންގެ ޖަމިއްޔާގެ ފާހާނާއެއްގެ ތެރޭގައި ރަހުމު ކުޑަ ގޮތަކަށް މަރާލާފައިވާ އަޒްލީނާ ނަފީސްގެ މަރުގެ ހާދިސާއިން "އިންސްޕަޔާވެގެން" ތައްޔާރުކުރި ދިވެހި ފިލްމު "ލީނާ" ލީކުވެއްޖެއެވެ.\nފިލްމީ ތަރި އަބްދުﷲ މުއާޒްގެ ޑައިރެކްޓުކުރި ފުރަތަމަ ފީޗާ ފިލްމު "ލީނާ" ލީކުވީ މިދިޔަ ހަފްތާ ތެރޭ، ޔޫޓިއުބަށެވެ. ޔޫޓިއުބުން އެކަނިވެސް މިހާތަނަށް 18،000 އަށް ވުރެ ގިނަ މީހުން ވަނީ އެ ފިލްމު ބަލާފައެވެ.\nމިދިޔަ ޖުލައި މަހުގެ ފަހުކޮޅު ފިލްމު "ލީނާ" ޕްރިމިއާކުރި އިރު، މި ފިލްމު ނެރުމާ، އަޒްލީނާ ނަފީސްގެ އާއިލާއިން ވަރަށް ބޮޑަށް ދެކޮޅު ހަދައި، އަދި ފިލްމު ބޯއިކޮޓްކުރުމަށްވެސް ގޮވާލިއެވެ.\nފިލްމު ބޮއިކޮޓް ކުރަން ގޮވާލާ އަޑު ގަދަވެފައި ވަނިކޮށް، "ސަން"އާ ވާހަކަ ދައްކަމުން މުއާ މީގެ ކުރިން ބުނީ، ލީނާ ޝޫޓް ކުރަން ފެށީ އަޒްލީނާގެ އާއިލާއާ އެކު އަންޑަސްޓޭންޑިންއަކަށް އާދެވުމުން ކަމަށެވެ.\nއެކަމަކު އެ ވާހަކަތައް އަޒްލީނާގެ އާއިލާއިން ދޮގުކުރެއެވެ. އެ އާއިލާއިން "ސަން"އަށް މިއަދު ބުނީ އެންމެ ކުޑަމިނުން ފިލްމު ހަދަން އެއްބަސްވާ ފަދަ އިޝާރާތެއް ލިބޭ ގޮތަށް ބަހެއްވެސް ބުނެފައި ނޯންނާނެ ކަމަށެވެ.\n"މިއީ ވަރަށް ބޮޑު ދޮގެއް. އަބަދުވެސް އާއިލާއިން ފިލްމު ހެދުމާ ދެކޮޅު. އާއިލާ އެއްވެސް މެމްބަރަކާ ދެކެވުނު އެއްވެސް ވާހަކައެއްގައި ފިލްމު ހަދަން އެއްބަސްވެފައެއް ނޯންނާނެ. އަދި އެފަދަ އިޝާރާތެއް ލިބޭ ގޮތަށް ބަހެއްވެސް ބުނެފައެއް ނޯންނާނެ،" އަޒްލީނާގެ އާއިލާއިން ބުންޏެވެ.\nލީޑު ކެރެކްޓާ "ލީނާ"ގެ ރޯލުން މަރިޔަމް އައްޒަ ފެނިގެންދާ މި ފިލްމާ ބެހޭގޮތުން އަޒްލީނާގެ އާއިލާއިން އޭރު ބުނީ އަޒްލީނާގެ ހަޔާތުގެ މައްޗަށް މިފަދައިން ފިލްމު ހެދީ އޭނާގެ ހަނދާންތަކަށް އިހުތިރާމްކުރުމަށް އާއިލާއިން ކުރާ އާދޭސްތަކަށް ބީރު ކަންފަތެއް ދީފައި ކަމަށެވެ.\nމި ފިލްމުގައި ލީނާގެ ލޯބިވެރިޔާގެ ރޯލުން ފެންނަނީ އަލީ އާޒިމް (ދޮން އައްޔަ)އެވެ. އަދި ފިލްމުން ފެނިގެންދާ އިތުރު ތަރީންގެ ތެރޭގައި ނުޒުހަތު ޝުއައިބު (ނުޒޫ)، މަރިޔަމް ހަލީމް އަދި އަހްމަދު ސައީދު ހިމެނެއެވެ.\nފިލްމު ރިލީޒްކޮށްފައިވަނީ މި އަހަރުގެ ޖުލައިގެ 23 ގައެވެ. އެ ފިލްމު ވަނީ އަތޮޅުތެރޭގައިވެސް ދައްކާފައެވެ.


ޖިންނީންނަކީ ޙަޤީޤަތެކެވެ. ޚުރާފާތެއްނޫނެވެ.7– DhiSalafiyyah\nޝައިޠާނާގެ ބޮލުގައި ދެދަޅު ވެއެވެ.\nޞަޙީޙް މުސްލިމްގައި އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ.فَإِذَا طَلَعَتِ الشَّمْسُ فَأَمْسِكْ عَنِ الصَّلاَةِ فَإِنَّهَا تَطْلُعُ بَيْنَ قَرْنَىْ شَيْطَانٍ ” އިރުއަރައިގެން އަންނަހިނދު ނަމާދު ނުކުރާށެވެ. ފަހެ ހަމަކަށަވަރުން އިރު އަރައިގެން އަންނަނީ ޝައިޠާނާގެ ދެދަޅުގެ މެދުންނެވެ. (ޔަޢުނީ: އިރު އަރައިގެން އަންނަ ވަގުތު ޝައިޠާނާ، އޭނަގެ ބޯ އިރުއަރައިގެން އަންނަ ދިމާލާއި ކައިރި ކުރެއެވެ. އެހެންކަމުން އޭނާގެ ދެދަޅުގެ މެދުން އިރު އަރައިގެން އަންނަކަހަލައެވެ.)”\nއަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަމަޟާންމަހުގެ ޒަކާތުގެ ގޮތުގައި ލިބިފައިވާ ކާއެއްޗެހި ބެލެހެއްޓުން، ރަސޫލުﷲ ޞައްލަﷲ ޢަލައިހިވަސައްލަމަ ތިމަންކަލޭގެފާނާއި ހަވާލުކުރެއްވިއެވެ. އެއްރެއަކު އެތަނަށް އައިސް ކާއެއްޗެހި ނަގަން މީހަކު ހުއްޓާ ވަޑައިގެން އޭނާ ހިފެހެއްޓެވުމަށްފަހު، ތިމަންކަލޭގެފާނު ވިދާޅުވީމެވެ. ﷲ ގަންދީ ބުނަމެވެ. ރަސޫލުﷲ ޞައްލަﷲ ޢަލައިހިވަސައްލަމަގެ އަރިހަށް ކަލޭ ގެންދާނަމެވެ. އެހެންނަމަވެސް، ތިމަންނައަކީ ދަރިންތިބި، ވަރަށް ބޮޑަށް މިއަށް މުޙްތާޖުވެފައިވާ ނިކަމެއްޗަކީމޭ، ތިމަންނާ ދޫކޮށްލާށޭ، ބުނުމުން ތިމަންކަލޭގެފާނު އޭނާ ދޫކޮށްލެއްވީމެވެ. އަނެއްދުވަހުގެ ހެނދުނު، ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭ އަބޫހުރައިރާއެވެ. ކަލޭގެފާނުގެ އަސީރު، ރޭގައި ކަންތައް ކުރީ ކިހިނެއްތޯއެވެ؟ ތިމަންކަލޭގެފާނު ދެންނެވީމެވެ. އޭ ﷲގެ ރަސޫލާ ޞައްލަﷲ ޢަލައިހިވަސައްލަމައެވެ. ތިމަންނައަކީ ވަރަށް ބޮޑު ނިކަމެއްޗަކީމޭ، އަދި ތިމަންނަގެ ދަރިންވެސް ތިބެއޭ ބުނެ އާދޭސްކުރީމާ ތިމަންކަލޭގެފާނު އޭނައަށް ރަޙުމްކުރައްވައި، އޭނާ ދޫކޮށްލެއްވީއެވެ. ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭނާ އެހެދީ ދޮގެކެވެ. އަދިވެސް އަންނާނެއެވެ. އެކަލޭގެފާނު އެހެން ޙަދީޘްކުރެއްވުމުން، އޭނަ އަންނާނެކަން ތިމަންކަލޭގެފާނު ޔަޤީން ކުރެއްވީމެވެ. އެހެންކަމުން ފާރައަށް ހުންނެވީމެވެ. އޭނާ އައިސް ކާއެއްޗެހި ނަގަން ފެށުމުން، ވަޑައިގެން ހިފެހެއްޓެވުމަށްފަހު، ތިމަންކަލޭގެފާނު ވިދާޅުވީމެވެ. ﷲގެ ރަސޫލާ ޞައްލަﷲ ޢަލައިހިވަސައްލަމަގެ އަރިހަށް ކަލޭ ގެންދާނަމެވެ. އެހިނދު އޭނާ (ހަމަ ކުރިންވެސް ބުނިފަދައިން) ތިމަންނަގެ ދަރިން ތިބެއެވެ. ތިމަންނައަކީ ބޮޑު ނިކަމެއްޗަކީމެވެ. މިހެން ބުނެ މަޢާފުކޮށް ދޫކޮށްދިނުމަށް އެދުނެވެ. އަދި ދެން ނައަންނާނެކަމަށް ވަޢުދުވިއެވެ. ދެން (އެފަހަރުވެސް) އޭނައަށް ރަޙުމްކުރައްވައި ތިމަންކަލޭގެފާނު އޭނާ ދޫކޮށްލެއްވީމެވެ. އެދުވަހުގެ ހެދުނުވެސް ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭ އަބޫހުރައިރާއެވެ. ކަލޭގެފާނުގެ އަސީރު ރޭގައި ކަންތައް ކުރީ ކިހިނެއްތޯއެވެ؟ ތިމަންކަލޭގެފާނު ދެންނެވީމެވެ. އޭ ﷲގެ ރަސޫލާ ޞައްލަﷲ ޢަލައިހިވަސައްލަމައެވެ. ތިމަންނައަކީ ވަރަށް ބޮޑު ނިކަމެއްޗަކީމޭ، އަދި ތިމަންނަގެ ދަރިންވެސް ތިބެއޭ ބުނެ އާދޭސްކުރީމާ ތިމަންކަލޭގެފާނު އޭނައަށް ރަޙުމްކުރައްވައި، (ރޭގައިވެސް) އޭނާ ދޫކޮށްލެއްވީއެވެ. ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭނާ އެހެދީ ދޮގެކެވެ. އަދިވެސް އަންނާނެއެވެ. ދެން ތިންވަނަރޭވެސް ފާރައަށް ހުންނެވުމަށްފަހު، އޭނަ އައިސް ކާއެއްޗެހި ނަގަން ފެށުމުން، ތިމަންކަލޭގެފާނު ވަޑައިގެން އޭނާ ހިފެހެއްޓެވުމަށްފަހު ވިދާޅުވީމެވެ. ﷲގެ ރަސޫލާ ޞައްލަﷲ ޢަލައިހިވަސައްލަމަގެ އަރިހަށް ކަލޭ ގެންދާނަމެވެ. މިއީ ކަލޭ މިތަނަށް އައިސް ކާއެއްޗެހި ނެގި ތިންވަނަ ރެއެވެ. ކޮންމެ ރެއަކު ދެން ނައަންނާނެކަމުގައި ބުނެއެވެ. އެކަލޭގެ ބުންޏެވެ. ތިމަންނާ ދޫކޮށްލާށެވެ. ﷲކަލޭގެފާނަށް މަންފާކޮށްދެއްވަވާނޭ ކަލިމަތަކެއް ދަސްކޮށްދޭ ހުށީމެވެ. ތިމަންކަލޭގެފާނު ވިދާޅުވީމެވެ. އެއީ ކޮންކަލިމަތަކެއް ހެއްޔެވެ؟ އެކަލޭގެ ބުންޏެވެ. ކަލޭގެފާނު ނިދިކުރެއްވުމަށްޓަކައި ދާންކޮޅަށް އަރައިވަޑައިގަންނަވާ ހިނދު، އާޔަތުލް ކުރުސި ކިޔުއްވާށެވެ. ފަހެ ހެނދުން ވެއްޖެއުމަށްދާންދެން، އެރެއަކު ކަލޭގެފާނާއި އެއްވެސް ޝައިޠާނަކު ކައިރިނުވާނެއެވެ. އަދި ﷲގެ ޙަޟްރަތުން ކަލޭގެފާނު ރައްކާތެރިކޮށްދެއްވާނޭ ބޭކަލަކު ހުންނަވާނެއެވެ. ދެންފަހެ ތިމަންކަލޭގެފާނު އޭނާ ދޫކޮށްލެއްވީމެވެ. އަނެއްދުވަހުގެ ހެނދުނު ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭ އަބޫހުރައިރާއެވެ. ކަލޭގެފާނުގެ އަސީރު ރޭގައި ކަންތައްކުރީ ކިހިނެއްތޯއެވެ؟ ތިމަންކަލޭގެފަނު ވިދާޅުވީމެވެ. އޭ ﷲގެ ރަސޫލާ ޞައްލަﷲ ޢަލައިހިވަސައްލަމައެވެ. ﷲ ތަޢާލާ، ތިމަންކަލޭގެފާނަށް މަންފާކޮށްދެއްވަވާނޭ ކަލިމަތަކެއް ދަސްކޮށްދޭނަމޭ، އޭނާ ބުނުމުން ތިމަންކަލޭގެފާނު އޭނާ ދޫކޮށްލެއްވީއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އެއީ ކޮންކަލިމަތަކެއް ހެއްޔެވެ؟ ތިމަންކަލޭގެފާނު ދެންނެވީމެވެ. ނިދަން ދާނަށް އަރާއިރު އާޔަތުލް ކުރުސި ކިޔުމަށް އޭނާ ބުންޏެވެ. އަދި އެ (އާޔަތް ކިޔަވައިފި) ރެއަކު، ހެނދުންވެއްޖެއުމަށް ދާންދެން ﷲގެ ޙަޟްރަތުން ތިމަންކަލޭގެފާނު ރައްކާތެރިކޮށްދެއްވާނޭ ބޭކަލަކު ހުންނަވާނޭ ކަމަށާއި، އެރެއަކު ޝައިޠާނާ ތިމަންކަލޭގެފާނާއި ކައިރި ނުވާނޭ ކަމުގައި އޭނާ ބުންޏެވެ. އެހިނދު ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. އޭނާ އެބުނީ ތެދެކެވެ. (ނަމަވެސް) އޭނައަކީ ދޮގުވެރިއެކެވެ. ކަލޭގެފާނު ތިންރެއިއްސުރެ ތިޔަ މުޢާމަލާތްކުރައްވަނީ ކާކާއިކަން ކަލޭގެފާނަށް އެނގިލައްވާތޯއެވެ؟ ތިމަންކަލޭގެފާނު ދެންނެވީމެވެ. އެނގިނުލައްވައެވެ. ޙަދީޘްކުރެއްވިއެވެ. އެއީ ޝައިޠާނާއެވެ. (ޞަޙީޙުލް ބުޚާރީ)\nޙާފިޡް އިބްނު ޙަޖަރް ރަޙިމަހުﷲ ވިދާޅުވިއެވެ. ނަސާއީގައި އައިސްފައިވާ އުބައްޔު ބިން ކަޢުބް ރަޟިޔަﷲ ޢަންހުގެ އަރިހުން ރިވާވެގެންވާ ޙަދީޘެއްގައިވެއެވެ. ތިމަންކަލޭގެފާނުގެ އަތްޕުޅުގައިވި ކަދުރު ޓުކުރިއަކުން، ކަދުރު މަދުވާކަން އިޙްސާސްވެވަޑައިގަތުމުން، އެއީ ކިހިނެއް ވާކަމެއްތޯ ބެއްލެވުމަށް ތިމަންކަލޭގެފާނު ފާރައަށް ހުންނެވީމެވެ. ދެންފަހެ ބާލިޣުވެފައިވާ ފިރިހެންކުއްޖެއްގެ ސިފައިގައިހުރި ދާއްބައެއް އައިސް އެއިން ކަދުރު ނަގާތަން ފެނިވަޑައިގަތުމުން ތިމަންކަލޭގެފާނު ދެންނެވީމެވެ. ތިބާއަކީ ޖިންނިއެއް ހެއްޔެވެ؟ ނުވަތަ އިންސިއެއް ހެއްޔެވެ؟ ޖަވާބުގައި، ޖިންނިއަކީމޭ ބުންޏެވެ. އަދި އޭނާ ބުނިކަމުގައި އެ ރިވާޔަތުގައި އައިސްފައިވެއެވެ. ކަލޭގެފާނަކީ ޞަދާޤާތްކުރެއްވުމަށް ލޯބިކުރައްވާ ބޭކަލަކު ކަމުގައި ތިމަންމެނަށް ޚަބަރު ލިބެއެވެ. އެހެންކަމުން އެއިން މިންވަރެއް ލިބިގަތުމަށްޓަކައި އައީއެވެ. އެހިނދު އެކަލޭގެފާނު (ޔަޢުނީ: އުބައްޔު ބިން ކަޢުބް ރަޟިޔަﷲ ޢަންހު) ސުވާލުކުރެއްވިއެވެ. ތިޔަބައިމީހުންގެ ކިބައިން ތިމަންބޭކަލުން ސަލާމަތްވާނީ ކޮންއެއްޗަކުންތޯއެވެ؟ އެސޮރު ބުންޏެވެ. އާޔަތުލް ކުރުސީންނެވެ. ދެންފަހެ އެކަލޭގެފާނު، މިވާހަކަ ރަސޫލުﷲ ޞައްލަﷲ ޢަލައިހިވަސައްލަމައަށް ދެންނެވުމުން އެކަލޭގެފާނު ޙަދީޘްކުރެއްވިއެވެ. “އެނުބައިވެގެންވާ އެތި އެހެދީ ތެދެކެވެ.” ދެންއެއަށްފަހު، ޖިންނީންނަށް އެކި ޞިފަތަކަށް ބަދަލުވުމުގެ ބާރު ދެއްވާފައިވާކަމަށާއި، އެޖިންނީންތައް ފެނުމަކީ އެކަށީގެންވާ ކަމެއްކަމުގައި، މި ޙަދީޘްތަކުން އިސްތިދުލާލުކުރައްވައި ޙާފިޡް އިބްނު ޙަޖަރު ރަޙިމަހުﷲ ވިދާޅުވިއެވެ. އަދި އަޢުރާފް ސޫރަތުގެ 27 ވަނަ އާޔަތުގައިވާ ﷲ ތަޢާލާގެ ވަޙީބަސްފުޅު ޚާއްޞަކުރެވިފައިވަނީ ޖިންނީން ޚަލްޤުކުރެވުނު ސޫރައިގައި ނުފެނުމުގެ މައްޗަށް ކަމުގައި ވިދާޅުވިއެވެ. (ޔަޢުނީ، އެ އާޔަތުގައި ބަޔާންވެފައިވަނީ އޭގެ އަޞްލު ސޫރައިގައި ނުފެންނާނެ ވާހަކައެވެ.) އެ އާޔަތަކީ: إِنَّهُ يَرَاكُمْ هُوَ وَقَبِيلُهُ مِنْ حَيْثُ لا تَرَوْنَهُمْ (الأعراف: 27) “ތިޔަބައިމީހުންނަށް ނުފެނުނުކަމުގައިވިއަސް، އެކަލޭގެއާއި (ޔަޢުނީ: ޝައިޠާނާއާއި) އޭނާގެ ލަޝްކަރުގެ މީހުންނަށް ތިޔަބައިމީހުން ފެނެއެވެ.”\nއަދި އެހެންތަނެއްގައި ޙާފިޡް އިބްނު ޙަޖަރް ވިދާޅުވެފައިވެއެވެ. ޝާފިޢީގެ ވަނަވަރު ބަޔާންކުރައްވަމުން، ބައިހަޤީ، އެކަލޭގެފާނުގެ ސަނަދުން ރަބީޢުގެ ކިބައިން ރިވާކުރައްވާފައިވާ ރިވާޔަތެއްގައިވެއެވެ. (ރަބީޢު ވިދާޅުވިއެވެ) ޝާފިޢީ ވިދާޅުވި އަޑު އަހުރެން އެހީމެވެ. ‘ނަބިއްޔަކު ފިޔަވައި އެހެން އެއްވެސް މީހަކު، ޖިންނީން ފެނުނު ކަމުގައި ބުނެފިނަމަ އޭނާގެ ހެކިބަސް ތިމަންމެން ޤަބޫލު ނުކުރާ ހުށީމެވެ.’ (ޙާފިޛް އިބްނު ޙަޖަރް ވިދާޅުވިއެވެ.)މި ރިވާޔަތުގައިވެސް ބަޔާންވެފައިމިވަނި، ޖިންނީން ޚަލްޤުކުރެވުނު އަޞްލު ސޫރައިގައި ނުފެންނާނެ ވާހަކައެވެ. ޖަނާވާރުތައްފަދަ އެއްޗިހީގެ ޞިފައަށް ޖިނީންތައް ބަދަލުވުމަށްފަހު، އެ ޞިފައިގައި ވަނިކޮށް ދުށީމޭ ބުނާމީހަކަށް، އޭނާގެ އެބަހުގެ ސަބަބުން އެއްވެސް އަސަރެއް ނުކުރާނެއެވެ. (މާނައަކީ އޭނަގެ ހެކިބަސް ޤަބޫލުނުކޮށް ރައްދުކުރާކަށް ނުޖެހޭނެއެވެ.) އެހެނީ ޖިންނީންތައް އެކިއެކި ޞިފަތަކަށް ބަދަލުވާކަން ޘާބިތުވާ އެތައް ރިވާޔަތެއް އައިސްފައިވެއެވެ.


އިތުރު 100،000 ޑޯޒުގެ ކޮވިޑް ވެކްސިން މި ހަފުތާގައި ލިބޭނެ: ޑރ. ޝާޙު | Sandhaanu\nއިތުރު 100،000 ޑޯޒުގެ ކޮވިޑް ވެކްސިން މި ހަފުތާގައި ލިބޭނެ: ޑރ. ޝާޙު\nއިތުރު އޮކްސްފޯޑް އެސްޓްރާޒެނެކާ ކޮވިޑް ވެކްސިން މިހަފުތާގެ ތެރޭގައި ލިބޭނެ ކަމަށް ހެލްތު މިނިސްޓްރީން ބުނެފިއެވެ.\nޑރ. ޝާހު މާހިރު ސްޓޭޓް މިނިސްޓަރ ފޯރ ހެލްތް ވިދާޅުވީ މިހާރު ޖަހަމުން އަންނަ އޮކްސްފޯޑް އެސްޓްރާޒެނެކާ ކޮވިޑް ޝީލްޑް ވެކްސިންގެ އިތުރު އެއް ލައްކަ ޑޯޒު މިމަހު ގެނައުމަށް ނިންމާފައިވާ ކަމަށެވެ.\n” ލަފާކުރެވުނު މިންވަރަށް ވުރެ މާގިނައިން މިހާރު ކޮންމެ ދުވަހަކު ވެކްސިން ޖަހަމުން އެބަދޭ. އެވްރެޖްކޮށް މިހާރު ދުވާލަކު ފަސްހާހަށްވުރެ މީހުންނަށް ވެކްސިން ޖަހަމުން އެބަދޭ،” އޭނާ ވިދާޅުވި އެވެ.\nޑރ. ޝާހު ވިދާޅުވީ މިހާރު ޖަހަމުން އަންނަ ވެކްސިން ހުސްވުމުގެ ކުރިން އިތުރު ވެކްސިންތައް ގެނައުމަށް މަސައްކަތް ފަށައިފައިވާ ކަމަށެވެ. އެގޮތުން އަބަދުވެސް މެދުނުކެނޑި ވެކްސިން ލިބޭނެ ކަމުގެ ޔަގީންކަން ލިބިފައިވާ ކަމަށް އޭނާ ވިދާޅުވި އެވެ.\n“މިހާރު އަޅުގަނޑުމެން މިދަނީ ކޮވެކްސްގެ ތެރެއިން ވެސް ބައެއް އަވަހަށް ގެނެވޭތޯ. އޭގެ ތެރެއިން ބައެއް ވެސް އަންނަ މަހުގެ ތެރޭގައި ލިބޭނެ ކަމުގެ އުއްމީދު އެބައޮތް،” ޑރ. ޝާހު ވިދާޅުވި އެވެ.\nއޭނާ ވިދާޅުވީ ރާއްޖޭގައި މިހާރު ވެކްސިން ޖެހެމުން މިދާ ސްޕީޑަށް ބަލާއިރު އާބާދީގެ ނިސްބަތުން އެންމެ އަވަހަށް މުޅި އާބާދީއަށް ވެކްސިން ޖަހައި ނިންމި ފުރަތަމަ ގައުމަށްވުމުގެ ފުރުސަތު އެބަ އޮތް ކަމަށެވެ. ރާއްޖޭގެ އާބާދީއަކީ ގާތްގަނޑަކަށް ހަތަރު ލައްކަ ފަންސަވީސް ހާސް މީހުނެވެ.\nމިހާރު ވެސް ދުނިޔޭގެ ނިސްބަތުން ބަލާއިރު އެންމެ މަތީ ފަސް ގައުމުގެ ތެރޭގައި ރާއްޖެ ހިމެނެއެވެ. އަދި ދުވާލަކު ވެކްސިން ޖަހާ އަދަދު މިހާރު މިވަނީ ވަރަށް ބޮޑުތަން އިތުރުވެފައެވެ. އޮޕޮޒިޝަން ޕީޕީއެމް އިންވެސް އިއްޔެވަނީ ކުރިން ނުޖަހަން ބުނި މިވެކްސިން ޖެހުމަށް ގޮވާލައިފައެވެ.


ހަނގުރާމަ ރިޕޯޓްކުރަމުންދިޔަ ރޮއިޓަރސްގެ ނޫސްވެރިއަކު މަރާލައިފި ހަނގުރާމަ ރިޕޯޓްކުރަމުންދިޔަ ރޮއިޓަރސްގެ ނޫސްވެރިއަކު މަރާލައިފި\nހަނގުރާމަ ރިޕޯޓްކުރަމުންދިޔަ ރޮއިޓަރސްގެ ނޫސްވެރިއަކު މަރާލައިފި\nމަރާލާފައި އޮއްވާ ފެނުނު ނޫސްވެރިޔާ އޮލެކްސީ ޝެރްނީޝޯވް\nރަޝިޔާއިން ޔޫކްރެއިނުގެ ސަރަޙައްދުތަކަށް އަރައި ކުރަމުންދާ ހަނގުރާމަ ރިޕޯޓު ކުރަމުންދިޔަ ފްރީލާންސް ފޮޓޯގްރާފަރެއް ކަމުގައިވާ މެކްސިމް ލެވީން މަރާލައިފިއެވެ. ލެވީންއާއި އޭނާގެ އެކުވެރިއެއް ކަމުގައިވާ އޮލެކްސީ ޝެރްނީޝޯވްގެ މަރުގެ ފަހަތުގައި ވަނީ ރަޝިޔާ ސިފައިން ކަމަށް ރިޕޯޓަރސް ވިތައުޓް ބޯޑަރސް (އާރް.އެސް.އެފް) އިން ތުހުމަތު ކުރެއެވެ.\nނޫސްވެރިކަމުގެ މިނިވަން ކަމުގެ ދިފާޢުގައި، އަދި ނޫސްވެރިންގެ ސަލާމަތާއި ރައްކާތެރިކަން ކަށަވަރު ކުރުމަށް މަސައްކަތް ކުރާ ޖަމުޢިއްޔާއެއް ކަމުގައިވާ އާރް.އެސް.އެފް.އިން ބުނީ، ލެވީން މަރާލާފައި ވަނީ ރަޝިޔާ ސިފައިން ދިން ހަމަލާތަކެއްގައި ކަން ސާބިތު ކުރެވޭ ވަރަށް ހެކި ހޯދިފައިވާ ކަމަށެވެ. ލެވީންގެ މަރާ ގުޅޭ ގޮތުން އެ ޖަމުޢިއްޔާއިން ވަނީ 16 ޞަފުހާގެ ރިޕޯޓެއް ވެސް ޢާންމުކޮށްފައެވެ.\n1981 ވަނަ އަހަރު ޔޫކްރެއިނަށް އުފަންވި ލެވީން އަކީ ފޮޓޯގްރާފަރެއްގެ އިތުރުން ޑޮކިޔުމެންޓްރީ ތައްޔާރު ކުރާ ނޫސްވެރިއެކެވެ. ޔޫކްރެއިންގެ ހާލަތު ރިޕޯޓު ކުރުމުގައި 2013 ވަނަ އަހަރުން ފެށިގެން ލެވީން ވަނީ ރޮއިޓަރސްއަށް އެހީތެރިކަން ފޯރުކޮށްދީފައެވެ. އޭނާ ގެއްލިގެން ރިޕޯޓުކޮށްފައި ވަނީ މާރިޗު މަހުގެ 13 ވަނަ ދުވަހުއެވެ.\nއާރް.އެސް.އެފް.ގެ ރިޕޯޓުގައި ބުނެފައި ވަނީ، ރަޝިޔާ ސިފައިން ލެވީން މަރައިލާފައި ވަނީ ބަޑި ޖަހައިގެން ކަމުގައެވެ. އެ ވަގުތު އޭނާ އިނީ ކާރެއްގެ ތެރޭގައި ކަމަށާއި، ބަޑިން ހަމަލާ ދިނުމަށް ފަހު، ރަޝިޔާ ސިފައިން އެ ކާރުގައި ހުޅުޖަހައި، ރޯކޮށްލާފައިވާ ކަމަށް ވެސް އެ ޖަމުޢިއްޔާއިން ބުނެއެވެ. ލެވީންއާއި އޭނާގެ އެކުވެރިޔާގެ ހަށިގަނޑު ފެނިފައި ވަނީ އޭޕްރިލް މަހުގެ ފުރަތަމަ ދުވަހުއެވެ.\nލެވީންގެ މަރަކީ ނޫސްވެރިކަމަށް ލިބުނު ވަރަށް ބޮޑު ހިތާމައެއްގެ ގޮތުގައި ރޮއިޓަރސްގެ އިސް އެޑިޓަރެއް ކަމުގައިވާ ޖޯން ޕުލްމަން ސިފަކުރެއްވިއެވެ. ލެވީންގެ މަރާ ގުޅިގެން ރަޝިޔާއަށް ކުރެވޭ ތުހުމަތުތަކަށް އެ ޤައުމުން އަދި މިހާތަނަށް ރައްދުދީފައެއް ނުވެއެވެ.


Fonadhoo dhaairaage kureege member Abduh Raheem Abdulla ge ehee eh atholhah - Dhen.mv\nފޮނަދޫ ދާއިރާގެ ކުރީގެ މެމްބަރު ޢަބުދުއްރަޙީމް ޢަބުދުﷲގެ އެހީއެއް އަތޮޅަށް\nއަފްރާޙް ޢަބުދުއްރަޝީދު - 22 މެއި 2020 - 22:47\nރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު ޢަބުދުއްރަޙީމް ޢަބުދުﷲ (އަދުރޭ) ، ރައްކާތެރިވުމުގެ ސާމާނު ލ.އަތޮޅަށް ހަދިޔާ ކުރައްވައިފިއެވެ.\nކޮވިޑް19 އާއި ގުޅިގެން ރައްކާތެރިވުމުގެ ގޮތުން ބޭނުންކުރާ މާސްކާއި އަންގި އަދި ސެނިޓައިޒަރ ފަދަ ތަކެތި އެމަނިކުފާނު ހަދިޔާ ކުރައްވާފައިވަނީ ލ.އަތޮޅު އިޝްތިހާރުކުރުމުގައި ޙަރަކާތްތެރިވާ ޖަމްޢިއްޔާއެއް ކަމަށްވާ ވިޒިޓް ލާމް އެޓޯލް އަށެވެ.\nއެ ޖަމްޢިއްޔާއިން މިރޭ ބުނެފައިވަނީ މި ދަތި އުދަނގޫ ދަނޑިވަޅުގައި ފޮނަދޫ ދާއިރާގެ ކުރީގެ މެމްބަރު ޢަބުދުއްރަޙީމް ޢަބުދުﷲ ވެދެއްވި ދީލަތި އެހީއަށް ޓަކައި ހިތުގެ ފުންމިނުން ޝުކުރު އަދާ ކުރާ ކަމަށެވެ. ޢަބްދުއްރަޙީމް ވަނީ 3000 މާސްކާއި 1200 އަންގީގެ އިތުރުން 100 ފުޅި ސެނިޓައިޒާ ހަދިޔާ ކުރައްވާފައެވެ.\nމި ތަކެތި ބެހުމަށް ހަމަޖެހިފައިވަނީ ލ.އަތޮޅުގެ ހޮސްޕިޓަލްތަކާއި ޞިއްޙީ މަރުކަޒުތަކުގެ އިތުރުން ޕޮލިސް ސްޓޭޝަންތަކަށާއި ފެނަކަ ބްރާންޗްތަކަށް ކަމަށް ވެސް ''ދެން'' އަށް މަޢުލޫމާތު ދެއްވަމުން އެ ޖަމްޢިއްޔާގެ ފައުންޑަރ މުޙައްމަދު އަރީޙް ބުނެފައިވެއެވެ. އޭނާ ބުނީ ކޭޕާކް ރެސިޑެންސް ޙަސަން މަމްދޫޙް (މަންޑޭ) ގެ އެހީ ވެސް ލިބިފައިވާ ކަމަށާއި އޭގެ އިތުރުން ރައްޔިތުންނަށް ހަދިޔާ ކުރުމަށް ޓަކައި ފޮނަދޫ މެދުއަވަށު ސްޕޯޓްސް ކްލަބާއި ގުޅިގެން ފޮތި މާސްކް ފެހުމުގެ މަސައްކަތް ވެސް ކުރިއަށްދާ ކަމަށެވެ.\nމި ޙާލަތުގައި ވިޔަފާރިވެރިންނާއި އަދި ރައްޔިތުންގެ މަޖިލީހުގެ ގިނަ މެމްބަރުން ވެސް ދަނީ އެ މެމްބަރެއްގެ ދާއިރާއަށް އެހީތެރިކަން ފޯރުކޮށްދެމުންނެވެ. އެގޮތުން ކުރީގެ އިކޮނޮމިކް މިނިސްޓަރ އަދި މާވަށު ދާއިރާގެ މެމްބަރު މުޙައްމަދު ސަޢީދާއި ނޮޅިވަރަމް ދާއިރާގެ މެމްބަރު މުޙައްމަދު ނަޝީދު އަދި ތުލުސްދޫ ދާއިރާގެ މެމްބަރު ނަސީމް ވެސް ވަނީ އެ ދާއިރާތަކަށް އެހީގެ ތަކެތި ފޯރުކޮށްދީފައެވެ.\nާިޢަގ 22 މެއި 2020 - 23:34 ވިޒިޓްލާމް ގަ އުޅޭނީ ހަމަ އެއްވަނައިގެ ކުދިންކޮޅެއް. ސާބަސް އަބަދުވެސް ތި ކު ރާ މަސައްކަތަށް. ❤00\nހިޔާލަށް ރައްދު ދިނުމަށް\nކޮމެންޓް ލިބިއްޖެ. މޮޑަރޭޓް ކުރުމަށްފަހު ޕަބްލިޝް ކުރެވޭނެ.\nކައުންސިލަރުންގެ ދައުރު އިތުރު ކުރާ އިސްލާހު 74 ވޯޓުން ފާސްކޮށްފި! 02 ޖޫން 2020\nބަޑި ބަހައްޓައިގެންވެސް އިސްލާޙު ފާސްކުރާނަން: އަނދުން ޙުސައިން 02 ޖޫން 2020\nމަޖިލީހުގައި މާރާމާރީ ހިންގި މައްސަލައެއް ފުލުހަށް! 02 ޖޫން 2020\nމިނިސްޓަރ ނަހުލާ މަޖިލީހުގެ ކޮމިޓީއަށް ހާޟިރުނުވާ މައްސަލައިގައި މެންބަރުން "ރަތަށް" 02 ޖޫން 2020\nޚަބަރު ރިޕޯޓު ކުޅިވަރު މުނިފޫހިފިލުވުން ބޭރު ދުނިޔެ ދީން ކޮލަމް


Fulhunge hidhumathuge bill akee nurakkaatheri bill eh: MP Shiyam\nފުލުހުންގެ ހިދުމަތުގެ ބިލަކީ ނުރައްކާތެރި ބިލެއް: ޝިޔާމް\nޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް\nސަރުކާރުގެ ފަރާތުން ރައްޔިތުންގެ މަޖިލީހަށް ހުށައަޅާފައިވާ ފުލުހުންގެ ހިދުމަތުގެ ބިލަކީ ނުރައްކާތެރި ބިލެއް ކަމަށް ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވެއްޖެ އެވެ.\nމެންބަރު ޝިޔާމް މިހެން ވިދާޅުވީ ރޭ އިދިކޮޅުން ބޭއްވި ޖަލްސާއެއްގައި ދެއްކެވި ވާހަކަފުޅުގަ އެވެ.\nފުލުހުންގެ ހިދުމަތުގެ ބިލު މަޖިލީހަށް ހުށަހެޅެއްވީ ހެންވޭރު ހުޅަނދު ދާއިރާގެ މެމްބަރު ހަސަން ލަތީފެވެ. އެ ބިލުގެ ފުރަތަމަ ކިޔުން ނިމިދިޔަ ހަފުތާގެ ހޯމަ ދުވަހު ވަނީ އިއްވާފަ އެވެ.\nޝިޔާމް ވިދާޅުވީ ފުލުހުންގެ ހިދުމަތުގެ ބިލަކީ ނުރައްކާތެރި ބިލެއް ކަމަށެވެ. އެ ބިލަކީ ފުލުހުންގެ ތެރޭގައި ޒަމާނުއްސުރެ އޮތް ހަރުދަނާ އުސޫލުތައް ނެތިކޮށްލުމަށް ހުށައަޅާފައިވާ ބިލެއް ކަމަށެވެ.\nއޭނާ ވިދާޅުވީ އެ ބިލު ހުށައެޅުމުގެ ބޭނުމަކީ ސަރުކާރުން ބޭނުންވާ ގޮތަކަށް ފުލުހުންގެ އިދާރާ ސިޔާސީ ކޮށްލުން ކަމަށާއި ފުލުހުންގެ މުއައްސަސާގައި ތިބި ދުވަސްވީ ހިދުމަތްތެރިން އެ މުއައްސަސާއިން ބޭރުކޮށް ވަކި ބަޔަކަށް އެ މުއައްސަސާގެ ކޮންޓްރޯލް ދިނުން ކަމަށެވެ.\n"މިހާރު އެ ގެންނަން ގާނޫނު އައުމުން މި ހުރިހާ ދުވަހު އެތަނުގައި [ފުލުހުންގެ އިދާރާ] ހިނގަމުންދިޔަ ހުރިހާ ރަނގަޅު އުސޫލުތަކެއް، އަސާސްތަކެއް އެ ތަނުން ނެތިގެން އެ ދިޔައީ. މުޅި ތަން ސިޔާސީ ވާނެ، މުޅި މުއައްސަސާ ސިޔާސީ ވެގެން އެދިޔައީ، ރައީސް އިބްރާހިމް މުހައްމަދު ސޯލިހް ބޭނުންފުޅުވާ ގޮތަކަށް ފުލުހުންގެ އެންމެ އިސްވެރިއަކަށް ހުންނަވާ ބޭފުޅަކަށް މުޅި އެތަނުގެ ހުރިހާ ވަޒީފާތަކެއް ބޭނުން ގޮތަކަށް ބަދަލުކުރުމުގެ ބާރު އެ އިސްލާހުން އެ ދެނީ." ޝިޔާމް ވިދާޅުވިއެވެ.\nޝިޔާމް ވިދާޅުވީ މިއަދު ގައުމަށް އޮތް އެންމެ ބޮޑު ހިތާމައަކީ މަޖިލީހުގެ ސުޕަ މެޖޯރިޓީ އެމްޑީޕީއަށް ލިބިފައިވުން ކަމަށެވެ. ސުޕަ މެޖޯރިޓީގެ ބޭނުން އެމްޑީޕީން ހިފަމުންދަނީ ނުރަނގަޅު ގޮތުގައި ގައުމާއި، ރައްޔިތުންނަށް ގެއްލުއްވާ ގޮތަކަށް ކަމަށް ޝިޔާމް ވިދާޅުވިއެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އަހުމަދު ޝިޔާމް\nފުލުހުންގެ ބިލް ފާސްކުރިއަސް އަލުން އިސްލާހު ކުރާނަން: ޝިޔާމް


Ooredoo Maldives ge hissaa vikkan hulhuvaalaifi | Mihaaru\nފައިދާ ހޯދައިދޭނެކަމުގެ ވައުދާ އެކު އުރީދޫ މޯލްޑިވްސްގެ ހިއްސާ ވިއްކަން ހުޅުވާލައިފި\nއުރީދޫގެ ހިއްސާ އާއްމުންނަށް ވިއްކަން ހުޅުވާލުން ރަސްމީކޮށް އިފްތިހާކުރުމަށް މިރޭ ބޭއްވި ހާއްސަ ރަސްމިއްޔާތުގައި އެ ކުންފުނީގެ ޑެޕިއުޓީ ސީއީއޯ ހާލިދު މުހައްމަދު އުރީދޫގެ ޕްރޮސްޕެކްޓަސް ގަވަރުނަރު އަޒީމާ އާދަމްއާ ހަވާލުކުރައްވަނީ. ފޮޓޯ: ހުސެއިން ވަހީދު\n18 އެޕްރީލް 2017 - 22:47\nކުރިއަށް އޮތް ތަނުގައި ހިއްސާދާރުންނަށް ފައިދާ ހޯދައިދޭނެކަމުގެ ވައުދާ އެކު އުރީދޫ މޯލްޑިވްސް އިން ހިއްސާއެއް 30ރ.ގެ މަގުން ވިއްކަން މި މަހު 30 ގައި ހުޅުވާލަން ނިންމައި، އެކަން މިރޭ އިފްތިތާހުކޮށްފި އެވެ.\nމީގެ 11 އަހަރު ކުރިން ރާއްޖޭގައި ޚިދުމަތް ދޭން ފެށި ގަތަރު ޓެލެކޮމް ކުންފުނީގެ ރާއްޖޭގެ ވިޔަފާރިން ވިއްކަން ނިންމީ 59.1 މިލިއަން ހިއްސާ އެވެ. އެއަދަށް ވިކިއްޖެ ނަމަ 1.7 ބިލިއަން ރުފިޔާ ހޯދޭނެ އެވެ. އެކަމަކު ފުރަތަމަ ވިއްކަން ހުޅުވާލަނީ 22 މިލިއަން ހިއްސާ އެވެ.\nދަރުބާރުގޭގައި ބޭއްވި ހަފުލާގައި ވާހަކަ ދައްކަވަމުން އުރީދޫ ގްރޫޕްގެ ޑެޕިއުޓީ ސީއީއޯ ވަލީދު މުހައްމަދު އަލް ސައްޔިދު ވިދާޅުވީ މިދިޔަ 11 އަހަރު ރާއްޖެއިން ވަރަށް ބޮޑު ކުރިއެރުމެއް ހޯދާފައިވާ ކަމަށެވެ. އަދި ދުނިޔޭގެ އެކި ގައުމުތަކުގައި ހިންގާ އެ ގްރޫޕްގެ ހުރިހާ އޮޕަރޭޝަންތަކުގެ ތެރެއިން އެންމެ ބޮޑު ކުރިއެރުމެއް ހޯދަނީ ވެސް ރާއްޖޭގެ ކުންފުނިން ކަމަށް ވެސް އޭނާ ވިދާޅުވި އެވެ.\n"މިއަދަކީ ވަރަށް ތާރީހީ ދުވަހެއް. މިއީ ދިވެހިންނަށް ފައިދާ ހޯދައިދޭނެ ކުންފުންޏެއް. އެ ޔަގީންކަން އަޅުގަނޑު ތިހުރިހާ ބޭފުޅުންނަށާއި ދިވެހިންނަށް ދެން،" އެ ރަސްމިއްޔާތުގައި މުހާތަބުކުރައްވަމުން ވަލީދު ވިދާޅުވި އެވެ.\nއޭނާ ވިދާޅުވީ އެ ކުންފުނިން ހިއްސާގެ ފައިދާގެ ގޮތުގައި ބަހާނެ މިންވަރު އަހަރުން އަހަރަށް އިތުރުވާނެ ކަމަށެވެ. އަދި ހިއްސާ ގަތް އަގަށް ވުރެ މަތިން ފައިދާ ލިބެން ފަށާނެ ކަމަށް ވެސް ހާލިދު ވިދާޅުވި އެވެ.\nއުރީދޫ މޯލްޑިވްސްގެ މެނޭޖިން ޑިރެކްޓަރު ވިކްރަމް ސިންހަ ވިދާޅުވީ މިދިޔަ ތިން އަހަރެއްހާ ދުވަހުގެ ތެރޭގައި އެ ކުންފުނީގެ ފައިދާ އެވްރެޖްކޮށް 30 ޕަސެންޓް މައްޗަށް ޖެހިފައިވާ ކަމަށެވެ. އެއާއެކު ކުރިޔަށް އޮތް ތިން އަހަރު އެ ކުންފުނީގެ ފައިދާ 50 ޕަސެންޓަށް ވުރެ އިތުރުވާނެ ކަމަށް ލަފާކުރެވޭ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން ފައިދާ ބަހާނެ މިންވަރު ކަނޑައަޅާފައި މިވަނީ ބިޒްނަސް ޕްލޭންގައިވާ ގޮތަށް. އިރާދަކުރެއްވިއްޔާ ހިއްސާދާރުންނަށް ހިތްހަމަޖެހޭ މިންވަރުގެ ފައިދާއެއް ދެވޭނެ،" ވިކްރަމް ވިދާޅުވި އެވެ.\nއޭނާ ވިދާޅުވީ 2013 ވަނަ އަހަރު އެ ކުންފުނީގެ އާމްދަނީ އަކީ 702 މިލިއަން ރުފިޔާ ކަމަށެވެ. އެކަމަކު 2016 ވަނަ އަހަރު ނިމުނުއިރު އާމްދަނީ 1.6 ބިލިއަން ރުފިޔާއަށް އަރާފައިވާ ކަން ފާހަގަކުރެއްވި އެވެ.\n"މިއީ އަޅުގަނޑުމެންގެ އާމްދަނީ މިދިޔަ ތިން އަހަރު އިތުރުވަމުން އައި މިންވަރު. އެއާ އެކު އަޅުގަނޑުމެން ހިތްހަމަޖެހޭ މިންވަރުގެ ފައިދާއެއް ވެސް ވަނީ ލިބިފައި،" އޭނާ ވިދާޅުވި އެވެ.\nމޭ 28 އާ ހަމައަށް ވިއްކާ އުރީދޫގެ ހިއްސާގެ ތެރެއިން ކޮންމެ މީހަކު މަދުވެގެން ގަނެވޭނީ 50 ހިއްސާ އެވެ. އެއީ 30ރ ގެ މަގުން 1،500ރ. އެވެ.\nއުރީދޫން ވަނީ ރާއްޖޭގައި އެންމެ ޒަމާނީ މުއާސަލާތީ ހިދުމަތް ފޯރުކޮށްދޭން މިހާތަނަށް 190 މިލިއަން ޑޮލަރަށް ވުރެ މަތީ އަދަދެއް އިންވެސްޓްކޮށްފަ އެވެ.\nއުރީދޫގެ ހިއްސާ އާއްމުންނަށް ވިއްކަން ހުޅުވާލުން ރަސްމީކޮށް އިފްތިހާކުރުމަށް މިރޭ ބޭއްވި ހާއްސަ ރަސްމިއްޔާތުގައި މެނޭޖިން ޑިރެކްޓަރު ވިކްރަމް ސިންހަ ވާހަކަދައްކަވަނީ. ފޮޓޯ: ހުސެއިން ވަހީދު\nވިކްރަމް ވިދާޅުވީ 2013 ވަނަ އަހަރު އެ ކުންފުނީގެ ފައިދާއަކީ ލިބުނު އާމްދަނީގެ 13 ޕަސެންޓް ކަމަށެވެ. އެކަމަކު މިދިޔަ އަހަރު ނިމުނުއިރު އެ މިންވަރު ވަނީ 30 ޕަސެންޓަށް އިތުރުވެފައި ކަމަށް އޭނާ ވިދާޅުވި އެވެ.\nވިކްރަމް ވިދާޅުވި ގޮތުގައި އެ ކުންފުނީގައި 390،000 އަށް ވުރެ ގިނަ ކަސްޓަމަރުން ރާއްޖޭގައި ތިބިއިރު، 90 ޕަސެންޓް ދިވެހިން އެ ކުންފުނީގެ ހިދުމަތް މިހާރު ބޭނުންކުރާ ކަމަށެވެ.\nމިދިޔަ ތިން އަހަރު އެ ކުންފުންޏަށް ލިބުނު އާމްދަނީ އެވްރެޖްކޮށް 14 ޕަސެންޓް އިތުރުވެފައިވާ ކަމަށް ވެސް އޭނާ ވިދާޅުވި އެވެ.\nއުރީދޫގެ ހިއްސާ އާއްމުންނަށް ވިއްކަން ހުޅުވާލުން ރަސްމީކޮށް އިފްތިހާކުރުމަށް މިރޭ ބޭއްވި ހާއްސަ ރަސްމިއްޔާތު. ފޮޓޯ: ހުސެއިން ވަހީދު\nވިކްރަމް ވިދާޅުވީ އުރީދޫގެ ބޭނުމަކީ އެ ކުންފުނިން ހިއްސާ ވިއްކައިގެން ފައިދާ ހޯދައިދިނުމަށް ކުރާ ދަތުރުގައި ހުރިހާ ދިވެހިން ބައިވެރިކުރުން ކަމަށެވެ. އަދި ހިއްސާ ވިއްކައިގެން އެ ކުންފުނިން ހިދުމަތުގެ ފެންވަރުގެ ރަނގަޅުކުރަން އިންވެސްޓްކުރާނެ ކަމަށް ވެސް ވިދާޅުވި އެވެ.\n"ރާއްޖޭގައި މި ދާއިރާގައި އިންވެސްޓްކުރުމަކީ ފައިދާހުރި ކަމެއް. އަޅުގަނޑުމެން ކައިރީގައި ބައެއް މީހުން ބުނި ތިކަމުން ރާއްޖޭގައި ފައިދާއެއް ނުލިބޭނޭ. އެކަމަކު އަޅުގަނޑުމެން މިދަނީ ރާއްޖެއިން ފައިދާ ލިބޭނެ ކަން ދައްކަމުން،" ވިކްރަމް ވިދާޅުވި އެވެ.\nތަފާސްހިސާބުތައް ދައްކަވަމުން ވިކްރަމް ވިދާޅުވީ މިދިޔަ އަހަރުތަކުގައި ކުންފުންޏަށް ބޮޑު ފައިދާއެއް ލިބިފައިވާ ކަމަށެވެ.\nމިދިޔަ އަހަރު އެ ކުންފުންޏަށް ސާފު ފައިދާގެ ގޮތުގައި 491.3 މިލިއަން ރުފިޔާ ލިބުނެވެ. ކުންފުނީގެ ކެޕިޓަލް ވަނީ 1.5 ބިލިއަން ރުފިޔާއަށް އިތުރުވެފަ އެވެ.\nހަންދާނައް އަންނަނީ އެމްޓީޑީސީ، ކުންފުންޏައް ވީއެއް ނުވީއެއް އެންގޭބާ.\nމީގެ 11 އަހަރު ކުރިން ގަތަރު ޓެލެކޮމަކުން ރާއްޖޭގައި ޚިދުމަތް ދޭކަށް ނުފަށާ. އޭރު ޚިދުމަތް ދޭން ފެށީ ވަތަނިއްޔާ ކިޔާ ކުވެއިތުގެ ކުންފުންޏަކުން. 2007 ވަނަ އަހަރު ގަތަރު ޓެލެކޮމުން ވަނީ ވަތަނިއްޔާ ގަނެފައެވެ. އަދި 2014 ވަނަ އަހަރު ގަތަރު ޓެލެކޮމާއި އެކުންފުނީގެ ސަބްސިޑިއަރީތަކުގެ ނަން ވަނީ އުރީދޫއަށް ބަދަލުކޮށްފ.\nވަރަށް ޝައުޤުވެރިކަމާއެކު ޚަބަރު ކިޔައި ނިމުނުއިރު ވެސް ހިއްސާގެ އަސްލު އަގެއް ނޭނގުނެވެ. ކޮމެންޓެއްގައި އަސްލު އަގަކީ 10 ރުފިޔާކަމަށް ބުނެފައި އެވަނީ ރަނގަޅަށްބާވައެވެ. އެނގޭ ފަރާތަކުން ސާފުކޮށްލަދެއްވުން އެދެމެވެ.\n"މޭ 28 އާ ހަމައަށް ވިއްކާ އުރީދޫގެ ހިއްސާގެ ތެރެއިން ކޮންމެ މީހަކު މަދުވެގެން ގަނެވޭނީ 50 ހިއްސާ އެވެ. އެއީ 30ރ ގެ މަގުން 1،500ރ. އެވެ." މިހާރު އެނގޭނެކަމަށް ހީކުރަން.\nހިއްސާއެއް ތިރީހަށް! ގަންނާނެންބާ! ހިއްސާއެއް ތިރީހަށް! ގަންނާނެންބާ! ............\n2 ހިއްސާ 50 ހަށް ވިއްޔާ ގަނެވިދާނެ.\nތިޔަކަހަލަ އެތަށް ވައުދެށްވޭ އޫރިދޫ ކަސްޓަމަރ ސާރވިސް އަށް ގުޅާލިޔަސް. ފުރަތަމަ މަލަމަތި ރަނގަޅު ކޮއްފައި ތިޔަ ހިއްސާ ވިއްކަންވީ...\nހުރިހާ ކުންފުނިތަކަކަށްވެސް ހެސްކިޔާފާ ފައިދާވޭ. އެއީ އެންމެން ދަންނަ ހަގީގަތެއް. އެކަމަކު ހިއްސާގެ ފައިދާބަހަންވީމާ ހިއްސާއަކަށް ޖެހޭނީ ރުފިޔާއެއް ނުވަތަ ދޮޅުރުފިޔާ - އެކަހަލަގޮތަކަށް. އެހެންކަމުން އެމީހާގެ އުމުރު ދެބައިވާއިރުވެސް ހިއްސާގެއަގު އޮންނަނީ ހަމަނުވެ.\nވާނުވާ ނޭނގި ހިއްސާ ގަންނާތީ އުމުރު ހުސްވާއިރުވެސް ހިއްސާގެ އަގު ނުލިބެނީ. މިސާލަކަށް ދިރާގުގެ ހިއްސާ ވިއްކި އިރު '2 ރުފިޔާގެ ހިއްސާ' ރައްޔިތުންގެ ލޮލުގައި އަނދުން އަޅުވައި އޮޅުވާލައިގެން އެމްޑީޕީ ސަރުކާރުން ވިއްކީ '80 ރުފިޔާއަށް'. ދެން އޭގެ އަގު ހަމަ ނުވީމަ ރައްޔިތުން މި ކިޔަނީ އަގެއް ހަމައެއް ނުވެއޭ، ފައިދާއެއް ނުވެއޭ. މޮވައިން ދޯ2ރު ފިޔާގެ ހިއްސާ 80 ރުފިޔާއަށް ގަންނާނީ. ހަމަ މިގޮތަށް އުރީދޫއިން ވެސް ހަދަން އެ އުޅެނީ، 10 ރުފިޔާގެ ހިއްސާ 30 ރުފިޔާއަށް. ދެން ހިއްސާގަނެގެން ހެވިދިލިފަ ތިބޭ!!!\nރަށްރަށުގަ ދިރިއުޅުއްވާ ބޭފުޅުން އެހުންނެވާ ރަށަކުން ޙިއްސާ ބައްލަވައިގަނެގެން، ތިޔާއެއްޗެއް އުރީދޫއިން ބަހަންވީމަ މާލެތޯއްޗެއް އަންނަންޖެހޭނީ، މާލެދުރުވެ ކުލީކޮޓަރިއެއް ބައްލަވައިގަނެގެން ހުރެ ތިޔާއެއްޗެއްގެ ފައިދާ ލިބޭނެބާ!!!! ބޭފުޅަކު ސާފުކޮސްލަދީބަލޭ މީގެ ވޭންޑްވޭ\nހިއްސާގެ ފައިދާ ޖަމާވާނީ ދީފައިވާ ބޭންކް އެކައުންޓަށް.\nރާއްޖޭގެ މީހުންދިރިއުޅޭ ކޮންމެ ރަށަކުންވެސް ތިޔާ ޙިއްސާ ގަނެވޭތޭ


Virtual race eggai makaru hedhumun bodu joorimanaa eh | Mihaaru\n27 މެއި 2020 - 08:21\nމިކަމާ ގުޅިގެން ޑެނިއަލް މިހާރު ވަނީ މާފަށް ވެސް އެދިފަ އެވެ.\nއޭނާ ބުނީ އެކަން ކުރެވުނީ އެހާ ސީރިއަސްކޮށް އެކަމާ ދޭތެރޭ ކުރިން ވިސްނައިނުލެވުމުން ކަމަށާއި ފޯމިއުލާ އީގައި ހިއްސާވާ މީހެއްގެ ހައިސިއްޔަތުން ކުރެވުނު ކަންތަކާ ދޭތެރޭ ލަދު ގަނެ ހިތާމަކުރާ ކަމަށެވެ. އަދި ޕްރޮފެޝަނަލް ރޭސާއެއްގެ ގޮތުގައި ހުރެ ކުރެވުނު އެ އަމަލަކީ ކުޅިވަރުގެ ރޫހާ ވެސް ހިލާފުކަމެއް ގަބޫލުކުރާ ކަމަށް ބުންޏެވެ.\nއޮންލައިން މުބާރާތުގައި ޑެނިއަލްގެ ގޮތުގައި ވާދަކޮށް ހޮނިހިރު ދުވަހުގެ ރޭ އިވެންޓްގައި ތިން ވަނަ މަގާމު ހޯދީ ލޯރެންސް ހޯރިންގް ކިޔާ މީހިކު މެދުވެރިކޮށެވެ. އޭއެ ދުވަހުގެ ފައިނަލް މެޗްގައި ވާދަކުރީ އިނގިރޭސިވިލާތުގެ އޮލިވާ ރޯލަންޑާއި ބެލްޖިއަމްގެ ކުރީގެ އެފް1 ގެ ބައިވެރިޔާ ސްޓޮފެލް ވެންޑޫނެވެ.\nއެ ކުޅުންތެރިންނާ ވާދަކުރީ ސީދާ ޑެނިއަލް ނޫންކަން ފަޅާއެރީ އެކަމާ ދޭތެރޭ އޮލިވާ އާއި މުބާރާތުގައި ވާދަކުރި ފްރާންސްގެ ކުޅުންތެރިޔާ ޖިއާން އެރިކް-ވާން އަށް ޝައްކުވެގެން މުބާރާތް އިންތިޒާކުރި ފަރާތުގެ ސަމާލުކަމަށް އެކަން ގެނެސް، ވީޑިއޯ އޮންކޮށް ބެލުމުންނެވެ.\nއޭރު ގޭމް ކުޅެން އިނީ ޑެނިއަލްގެ ބަދަލުގައި ލޮރެންޒެވެ.\n"ރޭސް އެޓް ހޯމް ޗެލެންޖް ސީރީޒް" އަކީ ކޮރޯނާވައިރަހާ ދިމާކޮށް ހާލުގައި ޖެހޭ ކުޑަކުދިންނަށް އެހިވާން ފަންޑް ހޯދުމުގެ ގޮތުން ޔުނިސެފްގެ ސަޕޯޓާ އެކު ކުރިއަށް ގެންދާ މުބާރާތެކެވެ.\nއިތުރު ލިޔުންތައް ޖަރުމަން މަކަރުހެދުން


Report: Hihsaage baazaaruge muaamalaitah ithuruvey, umeedhugai\nހިއްސާގެ ބާޒާރުގެ މުއާމަލާތްތައް އިތުރުވެ، އުންމީދުގައި\nހުޅުމާލޭގައި ހަދަމުންދާ އިމާރާތެއް: އެޗްޑީއެފްސީން ހައުސިން މާކެޓަށް ފައިދާ ހޯދަން ސުކޫކް އަކާއި ބޮންޑެއް ވިއްކާނެ -- ފޮޓޯ: އަވަސް\nރާއްޖޭގެ ހިއްސާގެ ބާޒާރުގައި ހަރަކާތްތެރި ކަމެއް ނެތި އޮންނަތާ ދުވަސް ތަކެއްވެފައި މި އަހަރު ފެށުމާއެކު ރާއްޖޭގެ ހިއްސާގެ ބާޒާރުގެ ހަރަކާތްތެރިކަން ވަނީ އިތުރުވާން ފަށާފަ އެވެ. މިގޮތަށް ދިމާވީ މިއަހަރު ދެ ކުންފުންޏަކުން ހިއްސާގެ ބާޒާރުގައި ހިންގަން ފަށާފައިވާ މުއާމަލާތްތަކާއެކު އެވެ. މިހާރު މޯލްޑިވްސް އިސްލާމިކް ބޭންކް (އެމްއައިބީ) އިން ދަނީ އެ ކުންފުނީގެ ހިއްސާ އާއްމުންނަށް ވިއްކަމުންނެވެ. އަދި ރާއްޖޭގެ އިމާރާތް ކުރުމުގެ ދާއިރާގައި އެންމެ ބޮޑަށް އިންވެސްޓްކޮށްފައިވާ އެއް ކުންފުނި ކަމަށްވާ ހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ) އިން ވަނީ ޞުކޫކެއްގެ އިތުރުން ބޮންޑު ވިއްކަން ތައްޔާރުވެފަ އެވެ. މިއާއެކު ހިއްސާގެ ބާޒާރުގެ ހަރަކާތްތެރިކަން އިތުރުވަމުންދާއިރު، މި އަހަރަކީ ހިއްސާގެ ބާޒާރަށް ތިޔާގި އަހަރަށްވުމުގެ އުންމީދު ވަނީ އާވެފަ އެވެ.\nހިއްސާ ގަންނަ ފަރާތްތަކުން ސަމާލުކަން ދޭންވީ ކޮން ކަމެއް ހެއްޔެވެ؟\n"އަޅުގަނޑުމެން ވަކި ކުންފުންޏެއްގެ ވަކި ސެކިއުރިޓީއެއް ޕްރޮމޯޓެއް ނުކުރަން. އެކަމަކު އަބަދުވެސް އަޅުގަނޑުމެން މިދަންނަވަނީ ހުރިހާ އިންވެސްޓަރުން ވެސް، ކޮންމެ އިޝޫއަކާއެކު ޕަބްލިޝް ކުރާ ބަޔާން ނޫނީ [ޕްރޮސްޕެކްޓަސް] ރަނގަޅަށް ވިދާޅުވާށޭ. އޭގައި ހުންނާނެ ޕާސްޓް ޕާފޯމަންސް އާއި މިވަގުތުގެ މެނޭޖުމަންޓް ޕްރޮފައިލް، އެހެނިހެން ކުންފުނީގެ މާލީ ހަލާތު އަދި ދުރު ރާސްތާގެ ޕްލޭންތައް އަންގައިދޭ ފަދަ މުހިއްމު މައުލޫމާތުތައް." މޯލްޑިވްސް ސްޓޮކް އެކްސްޗޭންޖުގެ ސީއީއޯ މުހައްމަދު އައުޝަން ލަތީފް ވިދާޅުވި އެވެ.\nރާއްޖޭގެ ހިއްސާގެ ބާޒާރުގައި އަށް ކުންފުންޏަކުން ލިސްޓުކޮށްފައި ވެއެވެ. އަދި މިހާރު ހިއްސާގެ ބާޒާރުގައި ލިސްޓުކޮށްފައިވާ ކުންފުނިތަކުގެ މާކެޓް ކެޕިޓަލައިޒޭޝަން އަގު 15.6 ބިލިއަން ރުފިޔާއަށް އަރަ އެވެ.\nއިސްލާމިކް ބޭންކުގެ ހިއްސާ ވިއްކުން\nއެމްއައިބީން އާއްމުންނަށް ހިއްސާ ވިއްކަން ފަށާފައިވަނީ ޖުލައި މަހުގެ 28 ގައެވެ. އަދި ހިއްސާ ވިއްކުން މިމަހުގެ 18 ވަނަ ދުވަހުގެ ނިޔަލަށް ކުރިއަށް ދާނެއެވެ. އެ ކުންފުނި ވަނީ ހިއްސާ ވިއްކައިގެން 244 މިލިއަން ރުފިޔާ ހޯދަން އަމާޒުކޮށްފަ އެވެ. ހިއްސާ ވިއްކަން ހުޅުވާލާއިރު ހިއްސާ ބެހިގެން ދާނީ އިސްލާމިކް ބޭންކުގެ 4.5 މިލިއަން ހިއްސާ (157 މިލިއަން ރުފިޔާގެ ހިއްސާ) އާއި އިސްލާމިކް ކޯޕަރޭޝަން ފޮރ ދަ ޑިވްލޮޕްމަންޓް އޮފް ޕްރައިވެޓް ސެކްޓާގެ 2.4 މިލިއަން ހިއްސާ (87 މިލިއަން ރުފިޔާގެ ހިއްސާ) އެވެ. އެމްއައިބީގެ ޖުމްލަ ހިއްސާގެ 31 ޕަސެންޓް ވިއްކާއިރު، ވިއްކާ ހިއްސާގެ ޖުމްލަ އަދަދަކީ 6،975،000 އެވެ.\nއިސްލާމިކް ބޭންކުން އާއްމުންނަށް ހިއްސާ ވިއްކަން ހުޅުވާލާއިރު އެންމެ މަދުން ގަނެވޭނީ 20 ހިއްސާއެވެ. (އެއީ 35ރ. އަށް ހިއްސާއެއްގެ މަގުން ބަލާނަމަ 700ރ. ގެ ހިއްސާ ) އެވެ. އަދި 10 ހިއްސާ އިން އިތުރު ކުރުމުގެ ފުރުސަތު އޮންނާނެ އެވެ.\nއެޗްޑީއެފްސީން ފަންޑު ހޯދަން 200 މިލިއަން ރުފިޔާގެ ޞުކޫކް ވިއްކަން ދަނީ ތައްޔާރު ވަމުންނެވެ. އެޗްޑީއެފްސީން މި ފަހަރު ވެސް މުޟާރަބާ ޞުކޫކް (އިސްލާމިކް ބޮންޑު) ވިއްކަނީ 1،000ރ. އަށެވެ. އަދި ވިއްކަނީ 200،000 ޞުކޫކެވެ. އެ ކުންފުނިން ޓާގެޓް ކޮށްފައިވަނީ މި އަދަދަށް ޞުކޫކް ވިއްކައިގެން 200 މިލިއަން ރުފިޔާ ހޯދާށެވެ. މި ޞުކޫކް ވިއްކަން ހުޅުވާލާނީ މިމަހުގެ 22 ވަނަ ދުވަހު އެވެ. އަދި ޞުކޫކް ވިއްކުން ބަންދުކުރާ ތާރީހަކީ މި އަހަރުގެ ނޮވެމްބަރު މަހުގެ 12 ވަނަ ދުވަހުއެވެ.\nއެ ކުންފުނީގެ މެނޭޖަރު އިސްލާމިކް ފައިނޭންސް އަޒްމީން ރަޝީދު ވިދާޅުވީ 1،000ރ. ގެ ޞުކޫކް އެއް ގަތުމުން ކޮންމެ ހަމަހަކުން ފައިދާ ބަހަމުން ގެންދާނެ ކަމަށެވެ\n"ޞުކޫކްގެ ފައިދާއަކީ ޞުކޫކް ގަންނަ ފަރާތަށް މީގެ 65 ޕަސެންޓް ލިބުން. ބާކީ 35 ޕަސެންޓް އެޗްޑީއެފްސީ އަށް. 10 އަހަރު ވަންދަން ކޮންމެ ހަ މަހަކު ފައިދާ ބަހަމުން ގެންދާނެ،" އަޒްމީން ވިދާޅުވި އެވެ.\nމޯލްޑިވްސް ސްޓޮކް އެކްސްޗޭންޖުގެ ސީއީއޯ މުހައްމަދު އައުޝަން ލަތީފް އަވަސް އަށް އިންޓަވިއު ދެއްވަނީ -- އަހުމަދު އަޔާދު | އަވަސް\nއެޗްޑީއެފްސީން ވިއްކަނީ 80 މިލިއަން ރުފިޔާގެ ބޮންޑެވެ. ބޮންޑު ވިއްކަން ފަށާނީ މިމަހުގެ 22 ވަނަ ދުވަހުއެވެ. އަދި ވިއްކުން ހުއްޓާލާނެ ތާރީހަކީ ނޮވެމްބަރު 12 ވަނަ ދުވަހު އެވެ. އެޗްޑީއެފްސީ އިން މި ފަހަރު ވިއްކަން ހުޅުވާލާފައި ވަނީ 80،000 ބޮންޑެވެ. ބޮންޑެއް ވިއްކާ އަގަކީ 1،000ރ. އެވެ. މި ފަހަރުގެ ބޮންޑު ދޫކުރާނީ 10 އަހަރު ދުވަހަށެވެ. އަހަރަކު ދެ ފަހަރު ފައިދާ ބަހާއިރު ބޮންޑުގެ ފައިދާއަކީ ހަތް ޕަސެންޓުގެ އިންޓްރެސްޓެވެ.\nއިންފިނިޓީ ޕޯޓަލް، ބޮޑު ފަސޭހައެއް\nހިއްސާގެ ބާޒާރަށް އާ ރޯކަން އަންނާނެ ކަމަށް ބެލެވެން ފަށާފައިވާއިރު، ހިއްސާގެ ބާޒާރުގައި މުއާމަލާތް ކުރުމަށް ފަސޭހަ ގޮތްތަކެއް ވެސް މޯލްޑިވްސް ސްޓޮކް އެކްސްޗޭންޖުން ވަނީ ތައާރަފުކޮށްފަ އެވެ.\nއައުޝަން ވިދާޅުވި ގޮތުގައި އިންފިނިޓީ ޑޮޓް އެމްވީ ފަރުމާކޮށްފައިވަނީ ބޭނުން ކޮށްލަން ފަސޭހަވާނެ ގޮތަށެވެ. އިންފިނިޓީ މެދުވެރިކޮށް ރާއްޖޭގެ ކޮންމެ ތަނެއްގައި ހުރެގެން ވެސް އޮންލައިންކޮށް ފަސޭހަކަމާއެކު މުއާމަލާތްތައް ހިންގޭނެ އެވެ.\n"މިހާރު ވެސް އޮންލައިން ޕޯޓަލް އިންފިނިޓީ ޑޮޓް އެމްވީ އިން އެމްއައިބީގެ ހިއްސާ ގަނެވޭނެ. އަދި އެޗްޑީއެފްސީގެ ޞުކޫކް އާއި ބޮންޑުގެ ޕްރޮސްޕެކްޓަސް ކިޔާލެވޭނެ. ރާއްޖެ އޮންނަ ގޮތުން މުހިންމުވޭ ކެޕިޓަލް މާކެޓަށް އެކްސެސް ވުން. މިހާރު ހުރިހާ މީހުން ވެސް ސްމާޓް ފޯނު ގެންގުޅޭ. 70 ޕަސެންޓް މީހުން އިންފިނިޓީ ބޭނުން ކުރަނީ ފޯނުން އެހެންވެ، މަސައްކަތް ކުރަމުން މިދަނީ ހާއްސަ މޮބައިލް އެޕެއް ހަދަން،" އައުޝަން ވިދާޅުވި އެވެ.


Dhaairaa thakah memberun kurahvaa dhathuru thah Rasmee koffi - Fvmtimes\nދާއިރާތަކަށް މެމްބަރުން ކުރައްވާ ދަތުރުތައް ރަސްމީކޮށްފި\n1 ހަފްތާާ ކުރިން • ލިޔުނީ: އައިޝަތު ސުދާ\nމަޖިލީހުގެ މަސައްކަތްތައް އޮންނަ ދުވަސްތަކުގައިވެސް މެމްބަރުންނަށް ދާއިރާތަކަށް ވަޑައިގެންނެވޭނެ ކަމަށާއި، އެ ދަތުރަކީ ރަސްމީ ދަތުރުތަކުގެ ގޮތުގައި ކަނޑައެޅޭނެ ކަމަށް މަޖިލީހުގެ އާއްމު ކޮމިޓީން ނިންމައިފިއެވެ.\nއާއްމު ކޮމިޓީގެ މި ނިންމުން މަޖިލީހުގައި އިއްވަވައިދެއްވަމުން މަޖިލީހުގެ ރައީސް މުހައްމަދު ނަޝީދު ވިދާޅުވީ މެމްބަރުންގެ ދަތުރުތަކުގެ މައުލޫމާތާއިއެކު ދަތުރު ދިއުމުގެ ހުއްދަ މަޖިލީހުގެ އިދާރާއިން އެދެން ވާނެ ކަމަށެވެ. އަދި މި ދަތުރުތަކުގައި މެމްބަރުން ހުންނަވާއިރު މަޖިލީހުގެ ހާޒިރީގައި އާއި ކޮމިޓީގެ ހާޒިރީގައި ފާހަގަކުރަންވާނީ ރަސްމީ ދަތުރުތަކުގެ ގޮތުގައި ކަމަށް ވެސް ވިދާޅުވިއެވެ. މީގެއިތުރުން ރަސްމީ ދަތުރެއްގައި ހުންނަވާއިރު ކޮމިޓީ ބައްދަލުވުމެއްގައި ބައިވެރިވެވަޑައިގަންނަވަން ބޭނުންފުޅުވާ މެމްބަރުންނަށް އޮންލައިންކޮށް އެ ބައްދަލުވުންތަކުގައި ބައިވެރިވެވޭނެ އެވެ.\nބައެއް މެމްބަރުން ވަނީ ކުރިއަށް އޮތް ލޯކަލް ކައުންސިލް އިންތިހާބުގެ ކެމްޕެއިނަށް ދާއިރާތަކަށް ވަޑައިގެންފައެވެ. އެއީ އެއް ދުވަހުގެ ސަލާމެއް ނެންގެވުމަށްފަހު މެމްބަރުން ދާއިރާތަކަށް ވަޑައިގަތުމަށް ނަޝީދު ދެއްވި އިރުޝާދުގެ މަތިންނެވެ. އެމަނިކުފާނު ވިދާޅުވެފައިވަނީ ކެމްޕެއިން ކުރެއްވުމަށް ދާއިރާތަކަށް ވަޑައިގެންނެވުމަށް މެމްބަރަކު އެދިވަޑައިގެންފިނަމަ، އެކަން ކޮށްދެއްވާނެ ކަމަށެވެ.


މަސައްކަތު މީހަކު ހޯދުން\nށ. އަތޮޅުމަދަރުސާ އިޢުލާނު\nށ. ކަނޑިތީމު / ދިވެހިރާއްޖެ\nމިމަދަރުސާގެ ނަންބަރު IUL)GS34/2018/14) އިޢުލާނުގައިވާ އެލަވަންސްތަކުގެ މަޢުލޫމާތު އިސްލާހުކުރަން ޖެހުމާއި ގުޅިގެން އެ އިޢުލާން ބާޠިލްކޮށް އަލުން އެ މަޤާމަށް ކުރިމަތިލުމުގެ ފުރުޞަތު ހުޅުވާލަމެވެ.\nމަހަކު - /3100 ރުފިޔާ\nމަހަކު - /1000 ރުފިޔާ\nސަޕޯޓިންގ ކޯ އެލަވަންސް 1 : މަހަކު -/1200ރުފިޔާ\nސްކޫލް ޢިމާރާތް ތަކާއި، ގޯތި ތެރެއާއި، މަގާއި ގޯޅި ކުނިކަހައި ފޮޅައި ސާފުކޮށް ބެލެހެއްޓުމާއި، އަދި މުށިޖަހާފައިވާ ޢިމާރާތްތަކާއި ކްލާސްރޫމުތަކުގެ އެތެރޭގައި މޮޕްލައި ސާފުކޮށް ބެލެހެއްޓުން.\nކްލާސްރޫމުތަކުގެ ގޮނޑި، ޑެސްކު ތަކާއި ފަންކާ ތައް ފޮޅައި ސާފުކުރުން.\nސްކޫލުގެ ދޮރުފޮތިތައް ދޮވެ ސާފުކުރުމާއި، މެޝިނަރީޒްތައް ފޮޅައި ސާފުކޮށް ބެލެހެއްޓުން.\nސްކޫލުގެ ދިޔަދޮވިތައް ސާފުކުރުމާއި، ފެންހަންތައް ސާފުކޮށް ވާރޭ ފެން އެޅޭނެ ގޮތް ތައް ހަމަޖައްސައި ފެންނަގައި ރައްކާތެރިކަމާއި އެކު ރައްކާކުރުން.\nސްކޫލުގެ ފާޚާނާތައް ދޮވެ ސާފުކުރުން.\nސްކޫލުން އިންތިޒާމުކުރާ ބައްދަލުވުން، ސެމިނަރ، ވޯކްޝޮޕް ، ޖަލްސާ ފަދަ މަސައްކަތްތަކަށް ގޮނޑި، ޑެސްކުޖެހުމާއި އެ ޙަރަކާތްތައް ނިމުމުން އެތަކެތި ތަރުތީބުން ނަގައި ކްލާސްރޫމުތަކުގައި ރީއްޗަށް އެތުރުން.\nސްކޫލުގެ ބަގީޗާ ގަސްތައް ރީތިކޮށް ހައްދައި ބެލެހެއްޓުން.\nސްކޫލަށް ގެންނަންޖެހޭ ތަކެތި ސްކޫލަށް ގެނައުމާއި، ސްކޫލުން ފަރާތް ފަރާތަށް ފޮނުވާ ތަކެތި އެފަރާތްތަކަށް ފޮނުވައި ރައްދުކޮށްދިނުމުގައި ސްކޫލަށް އެހީތެރިކަން ފޯރުކޮށްދިނުން.\nސްކޫލުގެ ޢިމާރާތްތަކާއި ކްލާސްރޫމުތައް ހަމަޖެހިފައިވާ އުޞޫލުތަކާއި އެއްގޮތަށް ހުޅުވުމާއި ލެއްޕުން.\nސްކޫލުން ކުރިއަށް ގެންދާ ޚާއްޞަ މަސައްކަތްތަކުގައި ޢަމަލީ ގޮތުން ބައިވެރި ވުމާއި، މަސައްކަތު އެހެން މުވައްޒަފަކު ނެތުމުގެ ސަބަބަން ބަދަލު އިންތިޒާމު ހަމަޖެއްސުމުގެ ގޮތުން ޙަވާލުކުރެވޭ މަސައްކަތްތައް ކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 ޖުލައި 2018 ގެ 12:00ގެ ކުރިން، ށ. އަތޮޅު މަދަރުސާ އަށެވެ. ވަޒީފާއަށް އެދޭ ފޯމާއި ލިޔުންތައް [email protected] އީ-މެއިލް އެޑްރެސް މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 25 ޖުލައި 2018 އާއި 31 ޖުލައި 2018 އާ ދެމެދު، ށ. އަތޮޅު މަދަރުސާ ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި މަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ %35 އެވެ.\nއިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން ށ.އަތޮޅު މަދަރުސާ ގެ ނަންބަރު 6540059 ފޯނަށް ގުޅުއްވުން އެދެމެވެ.\nޕަބްލިޝްކުރި ތާރީޚު: 16 ޖުލައި 2018\nސުންގަޑި: 24 ޖުލައި 2018 1200


Saif: Freestyle gai Raahjjeyge ehvvana, hunarun furifaivaa zuvaaheh - One Online\nސައިފް: ފްރީސްޓައިލްގައި ރާއްޖޭގެ އެއްވަނަ! ހުނަރުން ފުރިފައިވާ ޒުވާނެއް\nސައިފް ފްރީސްޓައިލް ހެދުމުގައި ---\nމުހައްމަދު ސައިފް ޒާހިރުއޭ ބުނެފިނަމަ އެއީ ކާކުކަން ނޭނގޭ މީހުން ވަަރަށް ގިނަވާނެއެވެ. ނަމަވެސް ހަބޭސް ސައިފް ނުވަތަ، ސުޕަމޭންއޭ ބުނެފިނަމަ އެއީ ކާކުކަން ނުދަންނަ ދިވެއްސަކު މަދުވާނެއެވެ. ސައިފް އަކީ މަދު ދުވަސްކޮޅެއްގެ ތެރޭގައި ދިވެހިންގެ ލޯބި ހޯދި ޒުވާނެކެވެ. ފުރަތަމަ ފްރީސްޓައިލުންނެވެ. އޭގެ ފަހުގައި ބޮޑުބެރުންނެވެ. ދެން ޕްރެޒެންޓަރެއްގެ ހައިސިއްޔަތުންނެވެ. މިހާރު، ފްރީސްޓައިލް ކޯޗެއްގެ ހައިސިއްޔަތުންނެވެ. މީގެ އިތުރުންވެސް އެތައް ކަމެއްގައި އުމުރުން 29 އަހަރުގެ ސައިފްގެ ނަން ވަނީ ވިދާލާފައެވެ.\nސައިފް އާންމުންގެ ތެރެއަށް ތައާރަފުވީ ރެޑްބުލް ސްޓްރީޓް ސްޓައިލްގައި ދައްކާލި މޮޅު ހުނަރުންނެވެ. އެންމެ ކުޑައިރުއްސުރެވެސް ބޯޅަ ބޭނުންކޮށްގެން ޗަރުކޭސް ހެދުމަށް ޝައުގު ހުންނަ ސައިފު ވަނީ 2010 ވަނަ އަހަރުގެ ރެޑްބުލް ސްޓްރީޓް ސްޓައިލް މުބާރާތުން ރާއްޖެއިން އެއްވަނަ ހޯދައި ރެޑްބުލް ސްޓްރީޓް ސްޓައިލް ވޯލްޑް ޗެމްޕިއަންޝިޕްގައި ސައުތު އެފްރިކާގައި ރާއްޖެ ތަމްސީލްކޮށްފައެވެ. އޭގެ ފަހުން 2012 ވަނަ އަހަރުވެސް ސައިފް ވަނީ ފްރީސްޓައިލްއިން ރާއްޖެއިން އެއްވަނަ ހޯދައި، އިޓަލީގައި ބޭއްވި ވޯލްޑް ޗެމްޕިއަންޝިޕްގައި ރާއްޖެ ތަމްސީލްކޮށްފައެވެ. 2010 އިން 2012 ވަނަ އަހަރަށް ސައިފް ހުރީ ރެޑްބުލްގެ އެތްލީޓެއްގެ ގޮތުގައެވެ.\nފްރީސްޓައިލް ހަދަން ދަސްކުރީ ކިހިނެތް؟\nސައިފް ބުނީ، ފްރީސްޓައިލް ކުރަން ފެށުނީ ސްކޫލް ދައުރުގައި މަޝްހޫރު ފުޓްބޯޅަ ކުޅުންތެރިޔާ ރޮނާލްޑީނިއޯގެ ވީޑިއޯއެއް ފެނިގެން، ގާތް އެކުވެރިއަކާއެކުގައި ކަމަށެވެ. ފްރީސްޓައިލް ކުރުމަށް އުޅުނު ފުރަތަމަ ދުވަހު ދަސްކުރަން އުޅުނު ޓްރިކް ހެދުމުން އެކަމަކީވެސް ކުރެވޭނެ ކަމެއް ކަން އެނގިގެންދިޔަ ކަމަށް ސައިފް ބުންޏެވެ.\n"ފްރީސްޓައިލް ފެށުނީ ގްރޭޑް 9ގައި އުޅެނިކޮށް، ފުޓުބޯޅަ ދެން އެހާ މޮޅަކަށް ނުކުޅެވޭ އެއިރަކު. ވީޑިއޯއަކުން ފެނުނީ ރޮނާލްޑޯނިއޯ މޮޅެތި ޗަރުކޭސް އެއްޗެހިތަކެއް ހަދާތަން، ފެނިގެން ޝައުގުވެރިކަން އުފެދިގެން ފުރަތަމަ ހަމަ ބަލާލީ ގޭގައި އޮތް ބޯޅައަކުން މީ ވާވަރުކަމެއްތޯ. ހިތަށް އެރި ނުވާނެއޭ. އެކަމަކު ފުރަތަމަ ދުވަހުން ފެށިގެންވެސް ހަދަން އުޅުނު ޓްރިކް ހެދުނީމް ދެން ހިތަށް އެރީ މިއީވެސް ހަމަ ވެދާނެ ކަމެކޭ. އެހެންވީމަ މިކަމަށްވެސް އިސްނަގައިގެން ކުރެވޭތޯ ބަލާނީއޭ ކިޔާފަ ފެށީ. 2005 ހިސާބުގައި ފްރީ ސްޓައިލް ހަދަން ފަށައިފިން" ސައިފު ބުންޏެވެ.\nސައިފު ބޮޑުބެރަށް! ކިހިނެއް؟ ކީއްވެ؟\nސައިފު އެންމެ ގިނަ ބަޔަކަށް އެނގިގެން ދިޔައީ 2011 ވަނަ އަހަރުގެ ތެރޭގައި ވުޖޫދަށް އައި ހަބޭސް ބޮޑުބެރު ގްރޫޕުގެ ކޯ ފައުންރެއްގެ ގޮތުގައެވެ. ނަމަވެސް ހަބޭސްގެ އެތެރޭގައި ޖެހުނު މައްސަލައެއްގެ ސަބަބުން 2016 ވަނަ އަހަރު ސައިފު ވަނީ ހަބޭސް ދޫކޮށް ދެތިން އެކުވެރިންނާއެކު 1438ގެ ނަމުގައި ބޮޑުބެރު ގްރޫޕެއް އުފައްދައިފައެވެ.\nސައިފު ބުނި ގޮތުގައި އޭނާ ބޮޑުބެރަށް ޝައުގުވެރިކަން އުފެދުނީ، އޭނާގެ އެކުވެރިއެއްކަމަށްވާ މެހެފޫޒްއާ އެކީގައި އޭނާގެ ބޭބެމެން ބެރުޖަހަން އުޅުނު ތަން ބަލަން ގޮސް ގޮސް ކަމަށެވެ. ސައިފު ބޮޑަށް ހަރަކާތްތެރިވެފައިވަނީ ނެށުންތެރިއެއްގެ ގޮތުގައެވެ. އަދި ބައެއް ފަހަރު ކޮރިއޯގްރަފާއެއްގެ ގޮތުގައިވެސް އޭނާ ވަނީ މަސައްކަތް ކޮށްފައެވެ.\n1438ގެ ޝޯއެއްގައި ސައިފް ނަށަނީ ---\n"ބޮޑުބެރުގެ ތެރެއަށް ވަދެވުނީ މެހެފޫޒްއާ އެކީގައި ހަމަ ވަރަށް ގާތް ރައްޓެއްސެއް، ދެން އެމީހުންގެ ބޮޑުބޭބެމެން ބެރުޖަހަން އުޅުނުއިރު އެތަން ބަލާލަން ފުރަތަމަ ދިޔައީ. އެހެން ގޮސްގޮސް ޝައުގުވެރިކަން އުފެދުނީ، ގޮސް ހަމަ ނަށާ އެއިރުގައި އެކީގައި އުޅުނު ރަށްޓެހިންތައް ގްރޫޕެއް ހަދަން ވެގެން ހަބޭސް ކިޔާފައި ގްރޫޕެއް ހެދީ 2011 ވަނަ އަހަރު. ހަބޭސްގައި 2011 އިން ފެށިގެން 2016 އަށް މަސައްކަތް ކުރުމަށް ފަހު ހަބޭސްގައި ޖެހުނު މައްސަލައެއްގައި ހަބޭސްގެ ގިނަ ބަޔަކު ވަކިވެ، 1438 އުފެދިގެން އައީ ސައިފްއާ މެހެފޫޒްއާ އަޒްރަފު އިސްވެ ތިބެގެން. އުފައްދާފައި 1438ގެ ދަށުން ތިން ބޭންޑާއި ދެ ޑާންސް ގްރޫޕު އުފެއްދީ، ރަސްމަޓާޒް ކިޔާ ވެސްޓާން ޑާންސް ގްރޫޕަކާއި 1438ގެ ސަގާފީ އަންހެން ޑާންސް ގްރޫޕަކާއި ދެން ކްލިއޯ ބޭންޑާއި ސްކޫލިއޯ ބޭންޑާއި އެކިއުޓް ކިޔާ ބޭންޑެއް. އެ ބޭންޑްތައް 2018 ވަނަ އަހަރާ ހަމައަށް މެނޭޖުކޮށް ހިންގީ ހަމަ ސައިފް" ބޮޑުބެރުގެ ތަޖުރިބާ "ވަން"އާ ހިއްސާ ކުރަމުން ސައިފު ބުންޏެވެ.\nޕްރެޒެންޓަރަކަށް ވީ ކިހިނެއް؟\nސައިފް ޕްރެޒެންޓް ކުރަން ފެށީ 2018 ވަނަ އަހަރުގެ މެދު ތެރޭގައެެވެ. ސައިފް ބުނީ، ޓީވީއެމްގެ ދެ ޕްރޮޑިއުސަރަކު ޕްރެޒެންޓް ކުރަން ހުށަހެޅިއިރު އޭނާއަކީ އެއްވެސް ވަރަކަށް ޕްރެޒެންޓިންއަށް ޝައުގުވެރިކަން ހުރި މީހެއް ނޫން ކަމަށެވެ. ސައިފް އެންމެ ފުރަތަމަ ލައިވް ޝޯއަކަށް އަރާފައި ވަނީ "މިވަގުތު" ޕްރޮގްރާމަށެވެ. އޭގެ ފަހުން ތަފާތު ނުވަ ޕްރޮގްރާމެެއްގެ އެތައް އެޕިސޯޑެއް އޭނާ ވަނީ ހުށަހަޅައި ދީފައެވެ. ޓީވީއެމްއިން ގެނެސްދޭ "ހެނދުނު ހެނދުނާ" ޕްރޮގްރާމާއި ކޮންމެ ހުކުރު ދުވަހެއްގައި ގެނެސްދޭ "ހިތްފަސޭހަ" ޕްރޮގްރާމްގެ ޕްރެޒެންޓަރަކީވެސް ސައިފެވެ. ސައިފަކީ، ކޮންމެ ރަމަޟާން މަހެއްގައި ގެނެސްދޭ "އަހަމާ ބަހަމާ" ޕްރޮގްރާމްގެ ކޯ ޕްރޮޑިއުސަރުވެސް މެއެވެ.\nސައިފް ޕްރޮގްރާމެއް ޕްރެޒެންޓް ކޮށްދެނީ---\n"ޕްރެޒެންޓަރަކަށްވީތާ އަސްލު ތިން ވަނަ އަހަރު މީ. ޕްރެޒެންޓަރަކަށް ވުމަކީ ކުރިން އެހާ ކުރާހިތްވެގެން ކުރި ކަމެއް ނޫން. އެކަމަކު ލިބުނު ފުރުސަތެއްގައި ބޮޑުބެރުގެ ތެރޭގައި އުޅެމުން ސްޓޭޖު ޝޯތަކާއި އިންޓަވިއުތަކާއި އެއްޗެހި ދެވިފަ ހުރީމަ އެކަމަށް އެހާ އަލެއް ނޫން. ދެން ކެމެރާއާ މައިކާ އެއްޗެއްސަށް އެއްވެސް ވަރަކަށް އަލެއް ނޫން. ޓީވީއެމްގެ ޕްރޮޑިއުސަރުންތަކެއް ދިން ފުރުސަތެއްގެ ބޭނުންކޮށްގެން ފެށީ. ފެށީމަ ހަމަ ވަރަށް ކުރާ ހިތްވާ ކަމަކަށް އެކަންވީ، ދެން ގިނަ ބައެއްގެ ފަރާތުން ލިބުނީވެސް ޕޮޒިޓިވް ފީޑްބެކް" ސައިފު ބުންޏެވެ.\nޅެންވެރިއެއް، އެކްޓްވެސް ކުރޭ!\nބޮޑުބެރުގެ ހަރަކާތްތަކާއި ފްރީސްޓައިލްއާއި ޕްރެޒެންޓް ކުރުން އެކަންޏެއް ނޫނެވެ. ސައިފް އަކީ ސްކޫލު ދައުރުން ފެށިގެން އަދަބިއްޔާތު، ހާއްސަކޮށް ޅެން ހެދުމަށް ޝައުގު ހުންނަ އަދި އެ މަސައްކަތް ކުރަމުން އަންނަ ޒުވާނެކެވެ. ސައިފް ބުނި ގޮތުގައި މިހާތަނަށް އޭނާއަށް 75 އަށް ވުރެ ގިނަ ޅެން އެކި ދާއިރާތަކުން ހެދިފައި ހުންނާނެއެވެ. އޭނާ ވަނީ، ބައެއް ލަވަތަކަށް އެކްޓްކޮށްދީ، އޮފީސް ޑްރާމާއެއްގައިވެސް އެކްޓްކޮށްފައެވެ.\n"ޅެން ހަދަން ޝައުގުވެރިކަން އުފެދުނީ ގްރޭޑް 4،5ހިސާބުގައި އަދަބިއްޔާތު ފިލާވަޅުތައް ދަސްކުރުމުގެ ތެރެއިން. އަސްލު މަންމަގެ ފަރާތުން ބޮޑަށް ދަސްވެގެން ދިޔައީވެސް. އެއީ މަންމައަކީ ޅެން ހަދާ އުޅޭ މީހެއް. މިހާތަނަށް އައިއިރު 75 ޅެން ހެދިފައި އެބަހުރި، އޭގެ ތެރޭގައި ގިނަވާނީ މަދަހަތަކާއި، ގައުމީ ލަވަތަކާއި، އެކި މުނާސަބާތަކުގެ ލަވަތައް. ދެން ހަބޭސްގެ ބައެއް އަލްބަމްތަކަށްވެސް. ހުންނާނެ ހަތަރު ވަރަކަށް ލަވަވެސް ކުޅެވިފަ. 2016 ވަނަ އަހަރު އެމްޕީއެލް އޮފީސް ޑްރާމާއެއްވެސް ކުޅެފައިވާނެ" ސައިފް ބުންޏެވެ.\nފްރީސްޓައިލް ރާއްޖޭގައި ކުރިއަރުވައި ފްރީސްޓައިލް އެކެޑެމީއެއް ހުޅުވުމުގެ އަމާޒު!\nރާއްޖޭގައި ބޭއްވި އެންމެ ބޮޑު ފްރީސްޓައިލް މުބާރާތް ދެ ފަހަރު ކާމިޔާބުކުރި ސައިފް ބުނީ، އެނާގެ މިހާރުގެ އެންމެ ބޮޑު އަމާޒަކީ، ފްރީސްޓައިލް އަކީ ރާއްޖޭގައި ބޮޑުކުޅިވަރެއްގެ ގޮތުގައި ކުޅޭ ކުޅިވަރަކަށް ހެދުމުގެ މަސައްކަތް ކަމަށެވެ. ރާއްޖޭގައި ފްރީސްޓައިލް ކުރުމަށް ބޭނުންވާ ބައިވަރު ކުދިން އުޅޭކަން ފާހަގަކުރަމުން ސައިފް ބުނީ ފްރީސްޓައިލް ކުރާ ކުދިން ނުފެންނަނީ ރާއްޖޭގައި މި ކުޅިވަރަށް އެއްވެސް ވަރަކަށް އަޅައިލެވިފައި ނުވާތީ އާއި، ވާދަވެރި މުބާރާތެއް ނުބާއްވާތީ ކަމަށެވެ. ސައިފް ބުނީ، އޭނާގެ އަމާޒަކީ ރާއްޖެއިން ފްރީސްޓައިލްގައި ބައިނަލްއަގުވާމީ ބޮޑެތި މުބާރާތްތަކުގައި ވާދަކޮށް ރާއްޖެއަށް ވަނަތައް ހޯދޭނެ ފެންވަރަށް އެ ކުޅިވަރު ތަރައްގީ ކުރުން ކަމަށެވެ.\nސައިފް މިހާރުވެސް އަންނަނީ ހަތަރު ވަރަކަށް ކުދިންނަށް ފްރީސްޓައިލް ދަސްކޮށްދިނުމުގެ ޝެސަންތަކެއް ނަގައިދެމުންނެވެ. ސައިފްގެ އުންމީދަކީ އެކެޑަމީއެއް ހަދައިގެން ކުޑަކުދިންނަށް ފްރީސްޓައިލް ކުރަން ދަސްކޮށްދިނުމެވެ.\n"މިހާރު އެންމެ ދެކެން ބޭނުންވާ ދުވަހަކީ ރާއްޖޭގައި ފްރީސްޓައިލްއަކީ ވަރަށް ފޯރީގައި އެކަމަށް ވަރަށް ޝައުގުވެރިވާ ކުދިންތަކެއް ކުރާ ބޮޑު ކުޅިވަރެއްގެ ގޮތުގައި ފާހަގަވެގެން ދިއުން. ބައިނަލްއަގުވާމީ މުބާރާތްތަކުގައި ވާދަކޮށް ރާއްޖެއަށް ރީތި ނަން ގެނެސްދޭ ކުޅިވަރެއްގެ ގޮތުގައި ފްރީސްޓައިލްވެސް އޮތުން. ދެން ވަރަށް މަދު ކުދިންތަކެއް މިހާރު ފްރީސްޓައިލް މިކުރަނީ. އެންމެ ދެކެން ބޭނުމީ އެކަމަށް މަގުފަހިވާނެ ދުވަހެއް. މި ކުޅިވަރު ރާއްޖޭގައި ބޮޑު ކުޅިވަރެއްގެ ގޮތުގައި ގިނަ ބަޔަކު ލުކް ފޯވާޑް ކުރާ ކުޅިވަރަކަށް ވުން" ސައިފު ބުންޏެވެ.\nކުދިންނަށް ފްރީސްޓައިލް ދަސްކޮށްދިނުމުގެ ޝެޝަންއެއް ސައިފް ކުރިއަށް ގެންދަނީ----\nފްރީސްޓައިލްގެ އިތުރު މުބާރާތްތަކުގައި ވާދަކުރުމުގެ ވިސްނުމެއް ސައިފު މިހާރު ނުގެންގުޅެއެވެ. ސައިފުގެ ހުރިހާވެސް ބޭނުމަކީ އެ ކުޅިވަރު ތަރައްގީ ކުރުމެވެ. ފްރީސްޓައިލް ކުރަން ބޭނުންވާ ކުދިންނަށް ރާއްޖޭގައި ހުރި އެންމެ މޮޅު އަދި އެންމެ ތަޖުރިބާކާރު ފްރީސްޓައިލާގެ ހައިސިއްޔަތުން ސައިފްގެ އޮތީ ނަސޭހަތެކެވެ.\n"ފްރީސްޓަައިލްކުރަން ބޭނުންވާ ކުދިންނަށް ބުނެލަން އޮތީ ހީނުކުރާށޭ މިއީ ތިމަންނައަށް ނުވާނެ ވަރުގެ ކަމެކޭ. ސައިފް ނޫނީ އެހެން ފްރީސްޓައިލަރަކު ނުވަތަ އިންޓަނޭޝަނަލް ފްރީސްޓައިލަރަކުވެސް ހަދާފައި ހުންނަ ވީޑިއޯތައް ބަލާފައި ހިތަށް ނާރުވާށޭ އެމީހުންނަށް ވިޔަސް ތިމަންނަމެންނަކަށް އެކަމެއް ނުވާނެއޭ. އެއީ އިންޓަނޭޝަނަލް ފެންވަރުގެ ފްރީސްޓައިލަރުންވެސް އެ ތިބި ލެވެލްއަށް އައީ ވަރަށް ބުރަ މަސައްކަތް ކޮށްގެން" ސައިފް ބުންޏެވެ.\nބޭނުމީ ނަމޫނާ ބައްޕައަކަށްވާން!\nސައިފު ބުނިގޮތުގައި ބޮޑުބެރާއި އޭނާ ދުރުވީ، ޒަވާޖީ ހަޔާތެއް ފެށި ހިސާބުންނެވެ. ދަރިޔަކު ލިބުނު ފަހުން މުޅި ދިރިއުޅުން ބަދަލުވި ކަމަށާއި އެ ދަރިފުޅަކީ ހުރިހާ ކަމެއް ކުރުމުގެ ހިތްވަރު ކަމަށް ސައިފު ބުންޏެވެ. ސައިފު ބުނިގޮތުގައި އޭނާ ބޭނުންވަނީ ނަމޫނާ ބައްޕައަށް ވުމަށެވެ.\n"ދަރިފުޅަށް އަންނަ އޮކްޓޯބަރު މަހު ވާނީ ދެ އަހަރު، ދެން މި ދެއަހަރަކީ ދިރިއުޅުމަށް އެންމެ ބޮޑު ބަދަލެއް ގެނުވި ދެ އަހަރު. އޭގެ ކުރިން ދިރިއުޅުމަށް އެހާ ސީރިއަސް މީހެއް ނޫން ސައިފްއަކީ. ދިރިއުޅުމުގެ ކަންތައްތަކާ މެދު އެހާ ބޮޑަށް ވިސްނާ، ފިއުޗާއާ މެދު ވިސްނައެއ ނޫޅެން، ތަންކޮޅެއް ކެއާ ފްރީކޮށް އުޅެމުން ދިޔައީ ހަރަދުކުރުމާއި ކަންކަން. ނަމަވެސް ކައިވެންޏަށް ފަހު ދިރިއުޅުމަށް ބޮޑެތި ބަދަލުތަކެއް އައިސް ދިރިއުޅުމަށް ކުރިއެރުންތަކެއްވެސް ލިބިއްޖެ. ދެން ދަރިއަކު ލިބުނު ހިސާބުން ހަގީގަތުގައި ވަރަށް ގިނަ ކަންކަން ޗޭންޖު ވި. ކިތަންމެ ބިޒީކޮށް އުޅުނަސް ދަރިފުޅަށް ވަގުތުދެން. ކޮންމެ ދުވަހަކުވެސް ދަރިފުޅާއެކު ވަގުތު ހޭދަކުރަން. ސައިފް ބޭނުންވޭ ދަރިފުޅު ބޮޑުވެގެން އަންނައިރު އެ ދަރިފުޅަކީ ކަންކަމާ ކުރިމަތިލާން ކެރޭ ކުއްޖަކަށް ވާން. ދަރިފުޅުގެ ކުރިއެރުމަށް އެންމެ ބޮޑު އެހީތެރިކަމަށް އިރާދަކުރެއްވިއްޔާ ސައިފް ވާނެ" ދަރިފުޅާމެދު ކުރާ އުންމީދު ކިޔާދެމުން ސައިފު ބުންޏެވެ.\nސައިފް އޭނާގެ ދަރިފުޅާއެކު --\nސައިފަކީ ބައެއް އެންޖީއޯތަކުގައިވެސް މަސައްކަތް ކުރަމުން އަންނަ ޒުވާނެކެވެ. އެގޮތުން ރަފީ އާއި، ވެލްނެސް އެސޯސީއޭޝަންގައި ސައިފު މަސައްކަތް ކުރެއެވެ. ސައިފަކީ ގްލޯބަލް ޔޫތު އެމްބެސަޑާއެއްވެސް މެއެވެ. އޭނާއަކީ އަލްފާ ޑެންގެ ބްރޭންޑް އެމްބެސަޑާކަންވެސް ކުރަމުން އަންނަ ހީވާގި ޒުވާނެކެވެ. މީގެ އިތުރުން ސައިފު އަންނަނީ ދިވެހި ރެޑްކްރެސެންޓްގައިވެސް ވޮލެންޓިއަރެއްގެ ގޮތުގައި މަސައްކަތް ކުރަމުންނެވެ. ކުޅިވަރު ކުޅުމާއި، އެހެނިހެން ހަރަކާތްތަކުގައި އުޅުމުގެ އިތުރުން އާއިލާއެއް ބެލެހެއްޓުމުގެ ޒިންމާ ސައިފު އަދާކުރަނީ ވަރަށްވެސް ފުރިހަމައަށެވެ. ސައިފަކީ ކުރަން ޖެހުނު ކޮންމެ ކަމެއް، އެކަމެއް ކުރެވުނު އެންމެ ފުރިހަމައަކަށް ކުރަން މަސައްކަތް ކުރާ ޒުވާނެއްކަން ސައިފްގެ މާޒީ ހެކިދެއެވެ. "ވަން"ގެ އުންމީދަކީ ސައިފަށް އިތުރު ކާމިޔާބީ ލިބި އޭނާގެ ހުވަފެންތަކުގައި ހަގީގީ ކުލަ ޖެހުމެވެ.\nގުޅޭ ޓެގު މީހުން ޒުވާނުން


ފަތުވާ / ސުވާލާއި ޖަވާބު | މައިތިރި - Part 3\nއަޖްނާދު ޢަލީ7ޖޫން 2012\nމުރާޖަޢާ ކުރެއްވީ: އައްޝެއިޚް އަޙްމަދު ސަމީރު ބިން އިބްރާހީމް ރުޤްޔާ ކުރުމަކީ އެކަމުގައި ނުހަނު ރައްކާތެރިވާން ޖެހޭ ކަމެކެވެ. އަދި ޝަރުޢީ ގޮތުން ވަރަށް ގިނަ ކަންކަމުގައި ހިފަންޖެހޭ ކަމެކެވެ. ކަންމިހެން އޮތްއިރު ޢާއްމުކޮށް […]\nއުޖޫރަނަގައިގެން ރުޤްޔާ ކުރުން !\nއައްޝެއިޚް ޢަލީ އިބްރާހީމް 14 މާރޗް 2012\nސިޙުރުވެރިން ކައިރިއަށް ދިއުމާމެދު ހޭލުންތެރިވެ އެމީހުން ކައިރިއަށް ނުގޮސް ރުޤްޔާ ޝަރުޢިއްޔާ ކުރާ މީހުންގާތަށް ފަރުވާކުރަން ދިއުން މިދަނީ ﷲގެ ރަޙުމަތުން ފުޅާވެ ޢާއްމުވަމުންނެވެ. އަދި މިކަމުގައި ބައެއްމީހުން ހީކުރާގޮތުގައި ރުޤްޔާއަކީ ހަމައެކަނި ﷲ […]\nޖިންނީންގެ ކިބައިން އެހީ ހޯދައި އެމީހުނަށް ބަރޯސާވެ ފަރުވާ ކުރާ ބައެއް ރާޤީންގެ ވާހަކަ މިހާރަކަށް އައިސް މާވަރަކަށް ދަނީ އަޑުއިވެމުންނެވެ. އެހެން ކަމުން މިމަޢުޟޫއަށް ރާއްޖޭގެ އެއްވެސް ޢިލްމުވެރިއަކު ލިޔުއްވާފައިވޭތޯ ބަލާހޯދީމެވެ. ނެތްނަމަ […]\nއަޖްނާދު ޢަލީ5ފެބްރުއަރީ 2012\nސުވާލު: ތަންކޮޮޅެއް ކުރީދުވަހެއްގަ އަޑުއެހި ދަރުހެއްގައި ތަވީދު ލިއުމާއި ފެންކިއުމަކީ ހަރާމްކަމެކޭ އަޑުއެހީމެވެ.ނަމަވެސް ރޭގަ ސަން އެފް އިން އަޑު އެހި ދަރުހެއްގައި ބުނިގޮތުގައި ފެންކިޔެވުމާއި ތަވީދުލިއުމަކީ ރަނގަޅު ކަމެއްކަމަށް އަޑުއެހީމެވެ.ވީމާ މީގެ ރަނގަޅު […]\nތަށިލިޔުމާއި ތަވީދު އެޅުމާއި ކަރުދާހުގައި ލިޔެ ގިރުވައިގެން ބުއިމަކީ ކޮންކަހަލަކަމެއް؟\nއަޖްނާދު ޢަލީ2ފެބްރުއަރީ 2012\nސުވާލު: މެތުރުމާއި ތަވީދު އަދި ޤުރުއާނުގެ ބައެއް އާޔަތް އެއްޗެއްގައި ލިޔެ، އޭގެ ފެން ބުއިން އެއީ ކޮންކަހަލަ ކަމެއް ؟ ޖަވާބު: ޝެއިޚް އާދަމް ޝަމީމްގެ ފަތުވާތަކުގެ ތެރެއިން ހަށިގަނޑުގައި އަޅާ ވޭނެއްގެ […]\nފާލު ބެލުމަކީ ކޮންކަހަލަ ކަމެއްތޯ؟\nއަޖްނާދު ޢަލީ 30 ޖެނުއަރީ 2012\nސުވާލު: ވަރަށް ގިނަ ދުވަހު ބޭސްކޮށްގެންވެސް ކުއްޖަކު ނުލިބުމުން ފާލު ބެލުމަކީ ކޮންކަހަލަ ކަމެއްތޯ؟ އަދި ފާލުބަލާފައި ދަރިންނުލިބެނީ ސިހުރުވެރިކަމެއް ސަބަބުންނޭ އަދި ރަނގަޅުވާން ކަމެއްކުރަންޖެހޭނޭ ބުނެފިނަމަ ދެން ހަދަންވީ ކިހިނެއްތޯ؟ ޖަވާބު: ޖަވާބުދެއްވީ […]\nތަވީދު އެޅުމުގެ ޙުކުމަކީ ކޮބާތޯ؟\nސުވާލު: ތަވީދު އެޅުމުގެ ޙުކުމަކީ ކޮބާތޯ؟ ރުޤްޔާ ހުއްދަވަނީ ކިހިނެއް؟ އަސްލު ރުޤްޔާ އަކީ ކޮބާ؟ އަނބިމީހާ ވަރިވާން ބޭނުންވެގެން ފިރިމީހާއަށް ވަރިނުކުރާ ގޮތަށް ފަންޑިތަ ހެދުމަކީ ކޮންކަހަލަ ކަމެއްތޯ؟ ޖަވާބު: ތަވީދު އެޅުމާއި […]


Vaahaka: Nufenna Firi | Mihaaru\n08 ޑިސެމްބަރ 2019 - 07:31 11 comments\nޑޮކްޓަރަށް ދައްކަން މުހުސިނަކަށް އެއްބަހެއް ނުވެވުނެވެ. އެންމެ ލޯބިވި މީހާ ހާލުގަޖެހުނީމަ އޭނަ އޮޔާދާން ދޫކޮށްލާކަށް އަހަރެންނަކަށް ނުކެރުނެވެ. މުހުސިން ރަނގަޅުކުރަން އަހަރެން ބޭނުމެވެ. އެހެނަސް އޭނަގެ އެއްބާރުލުން ލިބިގެން ނޫނީ އެ ކަން ކުރެވޭކަށް ނެތެވެ. މައްސަލަ ހައްތަހާ ބޮޑުވާން ފެށިއެވެ. މުހުސިން ހައްތަހާ ރުޅިގަދަވާން ފެށިއެވެ. އަހަންނަށް އޮތީ ދެގޮތެވެ. މުހުސިން ކައިރިން ވަރިވެގެން އަހަރެންގެ ސަލާމަތް ހޯދުމެވެ. އެހެންނޫނީ މުހުސިން ރަނގަޅުކުރަން ބާރުގެ ބޭނުންކުރުމެވެ. ދަނޑިވަޅަކަށް ބަލަބަލާ ހުއްޓައި މުހުސިނަށް ރޯގާޖެހުނެވެ. ހުންއައެވެ. އެ ކަމެއް ލައިގަތީ ރޭގަނޑުއެވެ. މުހުސިން ޑަކުޓަަރަށް ދައްކަން ބޭނުންވިއެވެ. ރަނގަޅު ޑަކުޓަރެއް އެ ވަގުތަކު އަތަކުނުޖެހުނެވެ.\n"ޑޮކްޓަރު އާތިފަށް ދެއްކިދާނެ،" އަހަރެން ބުނީމެވެ. "އޭނައަކީ އަހަރެންގެ ފްރެންޑެއް. މި ރޭ ވެސް ދެއްކޭނެ."\nރޯގާޖެހުމަކީ މުހުސިނަށް ވަރަށް ބޮޑުވަރުވާ ކަމެކެވެ. ވީމާ، މުހުސިން އެއްބަސްވިއެވެ. އަހަރެން ކަމެއް ސިއްރު ވެސް ކުރީމެވެ. ޑަކުޓަރު އާތިފަކީ ސިކުނޑީގެ ޑޮކްޓަރެއްކަމެއް އަހަރެން ނާންގަމެވެ. މުހުސިން ގެންދިޔައީ އާތިފް އިންނަ ކުލިނިކަށެވެ. ކުލިނިކުން ނުކުމެފައި މުހުސިން ވަރަށް ޝަކުވާކުރިއެވެ. އަހަރެން ކުށްވެރިކުރިއެވެ. އެހެންނަމަވެސް، ރަނގަޅު ކަމެއް ވެސް ވިއެވެ. ވެގެންއުޅޭ ކަންތައް ކިޔައިދިނުމުގެ ހިތްވަރު މުހުސިނަށް ލިބުނެވެ.\nމުހުސިނަށް ފުރަތަމަ އެ ކަމެއް ކުރިމަތިވީ މުހުސިންގެ މަންމަ ނިޔާވި ދުވަހުއެވެ. އޭރު މުހުސިންގެ އުމުރުން ފަނަރަ އަހަރެވެ. ރޮއިރޮއި އެ ދުވަހު މުހުސިން އަނބުރައިގަތެވެ. މުހުސިން ހަމަޔަަކަށްއެޅުވުނީ ވަރަށް މަސައްކަތުންނެވެ. އާތިފްގެ ފަރާތުން އަހަންނަށް އެނގުނު ގޮތުގައި، ނަފުސާނީގޮތުން މުހުސިން ހުރީ ނުބައި ފައްތަރެއްގައެވެ. މުހުސިންގެ ސިކުނޑިއަށް ހުރީ ގެއްލުންތަކެއް ވެފައެވެ. އާންމު މީހެއްގެ ދިރިއުޅުމެއް މުހުސިނަކަށް ނޫޅެވޭނެއެވެ. އެ ފަދަ މީހުން ވިސްނާ ގޮތަކަށް ވެސް މުހުސިނަކަށް ނުވިސްނޭނެއެވެ. ޑަކުޓަރަށް ނުދައްކަން މުހުސިން އުޅުމަކީ އޭގެ އެއް ހެތްކެތެވެ. ތިމާގެ ކޮންމެވެސް މައްސަލައެއް ހުރިކަން މުހުސިނަށް ވެސް އެނގެއެވެ. އެ ކަން ކަށަވަރުކުރަން މުހުސިނަށް ނުކެރެނީއެވެ. އެހާ ހިތްވަރު ނުލިބެނީއެވެ. އުފާވެރި ޚަބަރަކީ ފަރުވާކޮށްގެން އެ ކަން ރަނގަޅުކުރެވޭނެކަމެވެ. އެ ކަމަށް ޓަކައި ބޭސްކާން ޖެހޭނެއެވެ. އެ ވަރު ބައްޔެއް ހުރިކަމަކަށް މުހުސިން އެއްބަހެއް ނުވިއެވެ.\nއަހަރެން ބޭސްނެގީމެވެ. ފަހަރެއްގައި ނަމަވެސް މުހުސިން ކައިތޯއެވެ. އެތައްއިރަކު ހިތްވަރުދީގެން ވެސް މުހުސިން ބޭހެއް ނުކެއެވެ. އެ ކަމާ ޒުވާބުކުރުމުގައި އެތައް ރެޔެއްގެ ނިދިނަގައިލަން ޖެހުނެވެ. ޒުވާބުކޮށް ދެބަސްވާން ޖެހުނެވެ. އަހަރުމެންގެ ތެރޭގައި މައްސަލައެއް ޖެހިގެން އުޅޭކަން އާއިލާއަށާއި އެކުވެރިންނަށް ވެސް އެނގެން ފެށިއެވެ. އެ މީހުންނަށް ފެންނަނީ އަހަރުމެން ޒުވާބުކުރާ ތަނެވެ. ޒުވާބުކުރަނީ ކީއްވެގެންކަމެއް އެ މީހުންނަކަށް ނޭނގެއެވެ. ހަގީގީ މައްސަލަ އެ މީހުންގެ ލޮލަކަށް ނުފެނެއެވެ. ނަފުސާނީ މައްސަލައަކަށް ވީތީއެވެ. މިކަމުގައި ހުރި ހައްސާސްކަމެއް އެމީހުންނަކަށް ނުފެނެއެއެވެ. އެ މީހުން ހީކުރީ އެންމެނަށް އެއް ގަމީސް ހެޔޮވަރުވާނެކަމަށެވެ. ހުރިހާ މައްސަލައަކަށް އެއް ހައްލު ފުދޭނެކަމަށެވެ.\n"ކުއްޖަކު ނެތީމަ ތިހެން ތިވަނީ،" ގިނަ މީހުން ދިން ނަސޭހަތަކީ އެއީއެވެ. "ދަރިޔަކު ހޯދާއިރަށް ތިޔަ މައްސަލަތައް ހައްލުވެދާނެ."\nމުހުސިން އެހެނެއް ނުބުނެއެވެ. އަހަރެންގެ ހިތުގައި ވެސް، އެ ހައްލާ ދޭތެރޭގައި ޝައްކުތަކެއް ހުއްޓެވެ. އެހެނަސް، ގިނަ މީހުން ތާއީދުކުރުމުން ގޯސްކަމެއް ވެސް އެއީ ރަނގަޅުކަމެއްހެން ހީވާ ފަހަރު އާދެއެވެ. އަހަންނަށް ލިބުނީ އެ ލަނޑެވެ. މީހުންގެ ބަހަށް އަހަންނަށް ހެއްލެވުނީއެވެ.\nއަހަރުމެން ދަރިޔަކު ހޯދީމެވެ. އޭނައަށް ކިއީ ރަޒާނެވެ. ބޭނުންވީ ހައްލެކެވެ. ކުރިމަތިވީ އިތުރު މައްސަލައެކެވެ. ދަރިފުޅު ބޮޑުވަމުންއައިއިރު ދަރިފުޅުގެ ވެސް މައްސަލައެއް އުޅޭކަން އަހަންނަށް ފާހަގަކުރެވުނެވެ. ވާހަކަދެއްކުމުގައެވެ. އެއްޗެހި ދަސްކުރުމުގައެވެ. ރަޒާން ޑަކުޓަރަށް ދެއްކުނީ މުހުސިނާ ބޮޑު ހަނގުރާމައެއްކޮށް ފަތަހަ ހޯދައިގެންނެވެ. ދަރިފުޅުގެ ވާހަކަދެއްކުން ރަނގަޅު ކުރުމަށް ޓަކައި ޖެހެނީ ފިޒިޔޯހަދާށެވެ. އަނެއްކާ އެ ކަމާ މުހުސިން ހިތްހަމައެއްނުޖެހުނެވެ. މުހުސިންގެ ނަޒަރުގައި ދަރިފުޅު އެހާ ބައްޔެއް ނޫނެވެ. ހަމަހިލާ ރަޒާން ފިޒިޔޯހަދާކަށް ނުގެންދެވުނެވެ. އެ ދުވަސްވަރާ ދިމާކޮށް މުހުސިންގެ ބަލިގަނޑު ހިލުނެވެ. ކުރިން ނުހިލޭ ވަރަށެވެ. އަހަންނަށް އެންމެ ލަފުޒެއް ވެސް ރަނގަޅަށް ބުނެވޭ ކަމަކަށް ނުވެއެވެ. ނުވާތާކަށް ރަޒާނަށް ވެސް އަތް އިސްކުރަން މުހުސިން ފެށިއެވެ. މުހުސިން ބޮޑަށް ސަކަރާތްވެފައި ހުންނައިރު ގޭތެރޭގައި ރަޒާން ގެންގުޅުމަކީ ކުޅަދާނަކަމަކަށް ނުވެއެވެ. އެ ކުޑަކުޑަ ކުއްޖާ ކުރާ އެއްވެސް ކަމެއް މުހުސިނަކަށް ރަނގަޅެއް ނުވެއެވެ. ބޮޑު މީހަކާ ދިމާއަށް ހަޅޭއްލަވާހެން ރަޒާނާ ދިމާއަށް ހަޅޭއްލަވައެވެ. އެކި ކަހަލަ އަދަބުދެއެވެ. ގޮނޑިއެއް މައްޗަށް އަރައި ރަޒާން ފުންމާލީތީ އެ ކުއްޖާގެ ދެފައި އެއްކޮށް ބަނދެފާނެއެވެ. އަހަރެން އަބަދު ހުންނަންޖެހެނީ ރަޒާން ކައިރީގައެވެ. ސިކުންތަކަށް ދުރަށްޖެހިލިޔަސް ފަހުން އަހަރެން ރޯންޖެހެއެވެ. ކިތަންމެ ފަހަރަކު ހިތަށްއަރައެވެ. އަަހަރެން ދަރިޔަކު ހޯދީ ކީކޭ ހިތަށްއަރައިގެން ހެއްޔެވެ؟ ފިރިޔަކު އިސްލާހުކުރުމުގެ ބޭނުމުގައި ދަރިޔަކު ހޯދުމަކީ ކުރެވޭނެ އެންމެ މޮޔަ ކަންތަކެވެ.\nރަޒާން ނިދުމުން މުހުސިންގެ ސިކާރައަކީ އަަހަންނެވެ. އަހަރެން ދެރަވާ ކަހަލަ ކަމެއް ނުކޮށްފިއްޔާ މުހުސިންގެ ހިތަށް ހަމަޖެހުމެއް ނުލިބެއެވެ. ބޯދަށަށް ބާލީހެއް ނުލައި އަހަރެން ނިދަންޖެހިދާނެއެވެ. މުހުސިން ބުނާހާ އިރެއް ވަންދެން އަހަރެން ތަޅުންގަނޑުގައި އޮށޯވެގެން އޮންނަން ޖެހިދާނެއެވެ. އަހަރެން ލައްވާ ކުރުވާ ހުރިހާ ކަމެއް ކިޔައިދޭން އަހަރެން ލަދުގަނެއެވެ. އެކަމަކު އެއިން ކަމެއް ނުކޮށް އަހަރެން ނިދިޔަކަ ނުދެއެވެ. ހިތްހަމަޖެހިގެން އަހަންނަށް ދިރިހުރެވޭނެ އޮތީ އެންމެ ގޮތެވެ. ކާންޖެހޭ ބޭސްތައް މުހުސިން ކައިގެން އަހަރެން ބުނާ ބަސްއެހުމެވެ.\nކައިވެނިކުރަނީ އަނެކާ ހާލުގަޖެހޭ ވަގުތު އޭނަ ދޫކޮށްލައިފައި ރައްކާވާކަށް ނޫނެވެ. ކައިވެނީގެ އެންމެ މުހިންމު ބޭނުމަކީ އެކަކުއަނެކަކަށް އެހީތެރިވުމެވެ. މުހުސިން ބޭސްކައިތޯ އޭނަ ކައިރީގައި އިނދެގެން އާދޭސްކޮށްލަކޮށްލާ އަހަރެން ގަޑިއެއްގެއިރު ހޭދަކޮށްލަމެވެ. އެއީ ކެތްތެރިކަން ބޭނުންވާ ކަމެކެވެ. އަހަންނަށް މައްސަަލައެއް ނެތެވެ. ގަޑިއެއްގެ އިރުން މުހުސިން ބޭސްގުޅައެއް ކެޔަސް އަހަންނަށް ފުދެއެވެ. ހިތާމައަކީ އޭނަ ބޭސްނުކާ ތާނގައި އަހަންނަށް އަނިޔާކުރާކަމެެވެ. ގަދަކަމުން އެ ބޭސްގުޅަ އަހަރެން ލައްވާ އަަހަރެންގެ އަނގަޔަށްލާން އުޅެފާނެއެވެ. އަހަރެންގެ އަތްމަތީގައި ޖަހައި ބޭސްގުޅަ ވިއްސާލުމުން އެ އަތުން ދެން އެ ދުވަހު އަހަންނަކަށް ކަމެއް ނުކުރެވޭނެއެވެ. އެހާ ގަދަ ބާރެއް މުހުސިން ހޯދަނީ ކިހިނެއްކަމެއް އަހަންނަކަށް ނޭނގެއެވެ. އޭނަޔަކީ ވަރުގަދަކޮށް ހުންނަ ބިޔަ މީހެއް ނޫނެވެ. ގިނައިން ކާ މީހެއް ވެސް ނޫނެވެ.\nމުހުސިން ރަނގަޅުކުރަން މަސައްކަތްކޮށްކޮށް އަހަރެން ވަރުބަލިވިއެވެ. ބޮޑުސިންގާ ފިރިހެނަކަށް ގަދަކަމުން ބޭސްކާންދިނުމަކީ އަހަންނަށް ކުރެވޭނެ ކަމެއް ނޫނެވެ. އެ ވަރުގެ ހަކަތައެއް އަހަރެންގެ ނެތެވެ. ވަގުތެއް ވެސް ނެތެވެ. ރަޒާން ބޮޑުވުމުގެ ކުރިން އޭނަ ރަނގަޅުކުރުން އަހަންނަށް މާ މުހިންމެވެ. ދަރިފުޅު ބަސްއަހައެވެ. ޑަކުޓަރު ބުނާ ގޮތަށް ދަރިފުޅު ގެންގުޅެން އަހަންނަށް ފަސޭހައެވެ. އަހަންނަށް ވަގުތު ވަރަށް މުހިންމެވެ. ވަރަށް ގިނަ ވަގުތު ދަރިފުޅަށް ޓަކައި ހުސްކޮށްގެން ނޫނީ އަހަރެންގެ މަގުސަދު ހާސިލެއް ނުކުރެވޭނެއެވެ.\nވަރިވާން ހިތަށްއަރުވައިގެން އަހަރެން އަހަރު ދުވަސް ވަންދެން ހުރީމެވެ. ވަރިފޯމު ފުރައިފައި ވެސް އަހަރަކާ ގާތްވަންދެން ކޯޓަށް ނުލައި ބޭއްވީމެވެ. މުހުސިންއަކީ އަހަރެންގެ ފުރަތަމަ ލޯތްބެވެ. ފުރަތަމަ އިން މީހާއެވެ. އަހަރެންގެ ދަރިފުޅުގެ ބައްޕައެވެ. އޭނަ ދޫކޮށްލުމަކީ އަހަންނަށް ފަސޭހަކަމަކަށް ނުވިއެވެ. އެންމެ ބޮޑު ހިތާމައަކީ، ފަރުވާކުރެވެން އޮތް ކަމަކަށް ފަރުވާކުރަން މުހުސިން ބޭނުން ނުވުމެވެ. ގަވައިދުން ބޭސްކާން ފަށައިފިއްޔާ މޮޔަމީހެއްގެ ތައްގަނޑު ތިމާގެ ނިތްކުރީގައި ޖެހިދާނެހެން މުހުސިނަށް ހީވަނީއެވެ. އެތައް ގޮތަކަށް ވިސްނައިދޭން އުޅެގެން ވެސް އަހަންނަކަށް ކާމިޔާބެއް ނުވިއެވެ.\nވަރަށް ފޫހިވެ، މާޔޫސްވެފައި ހުރި ދުވަހެއްގައި، ރުޅިއައިސްގެން އަތް ހޫރައިލެވުނު ގޮތަކުން މުހުސިންގެ މޫނުމަތީގައި ޖެހުނެވެ. އެހާ ބާރަކަށް ނޫނެވެ. ޖެހުމެއް ނުވަތަ އަނިޔާކުރުމުގެ ނިޔަތެއް ވެސް އަހަރެންގެ ނެތެވެ. އެ ވަގުތަކީ އަހަރެންގެ "ދެވަނަ" ފިރިމީހާ ކުރިމަތީގައި ހުރި ވަގުތެކެވެ. އޭނަ އަތްދަމައިފައި އަހަރެންގެ މޫނުމަތީގައި ޖެހިލެއް ބާރުކަމުން މޫނުގެ އެ ފަޅި ދިޔައީ އައްސިވެގެންނެވެ. އައްސިކަން ނުފިލަނީސް، އަނެއްކާ ވެސް ހަމަ އެ ފަޅީގައި އޭނަ ޖެހިއެވެ. އަހަރެން އަނބުރައިގަނެގެން އެ ތަނަށް ދެމުނީއެވެ. އެތައް އިރަކު އަހަރެން ހޭނެތިފައި ނުވަތަ އަނބުރައިގެންފައި އޮތީމެވެ. ހޭއެރިކަން ނަސީބެކެވެ. ނޫނެކެވެ. އަހަރެންގެ ނަސީބަކީ ހޭނެތުމެވެ. އެހެން ނޫން ނަމަ ފަހުން އަހަންނަކަށް ހިތްވަރެއް ނުލިބުނީހެވެ.\nއަހަންނަށް ވިސްނުނުގޮތުގައި، ހިތްދަތިކަމުގެ ސަބަބުން އިތުރު ހިތްވަރުލިބެއެވެ. އުނދަގޫ ނިންމުން ނިންމަން ފަސޭހަވެއެވެ. ދިރިހުރުމަށް ޓަކައެވެ. މުސްތަގުބަލަށް ޓަކައެވެ. ކޯޓަށް ނުލެވިގެން އުޅުނު ފޯމު ހިފައިގެން ކޯޓަށް ދާނެ ހިތްވަރު އަހަންނަށް ދިނީ މުހުސިނެވެ. އަހަރެން ހޭލައްވައިލީ މުހުސިން ޖެހި ބާރު އެތިފަަހަރެވެ. އަހަރެން ވަރިވީމެވެ. އެއީ ފަޚުރެއްކަމަށް ދެކިގެން އުފަލުން ނަށަމަކުން ނޫނެވެ. އެ ކަމަށް ޓަކައި ކަރުނައޮހޮރަމުން، ކަރުނަ ފުހެމުންނެވެ.\nވަރިވީއްސުރެ ދަރިފުޅު ގޮވައިގެން އަހަރެން އުޅުނީ އެކަންޏެވެ. ރަޒާނަށް މިހާރު ފަނަަރަ އަހަރެވެ. ވަރަށް ބޮޑުތަން އޭނަ ރަނގަޅެވެ. އެކަމަކު އެއްކޮށް ރަނގަޅެއް ނޫނެވެ. ރަޒާންގެ އުމުރުގެ އެހެން ކުއްޖަކާ އަޅާކިޔައިފި ނަމަ ރަޒާންގެ ވިސްނުން އަދިވެސް ކޮށްޓެވެ. ރަޒާން އުޅެނީ އިސްކޫލުގެ އެހެން ކުދިންނާ އެއް ކިލާހެއްގައެވެ. ވަކި ހާއްސަ ކިލާހަކަށް ރަޒާން ގެންދާކަށް ނުޖެހެއެވެ. އެކަމަކު މުދައްރިސުންނަށާއި އަހަންނަށް ރަޒާންގެ އުނިކަމެއް ހުންނަކަން ފާހަގަކުރެވެއެވެ. އުންމީދަކީ އަމިއްލަ ދިރިއުޅުމެއް ފަށަން ރަޒާން ކުރިމަތިލުމުން، މުހުސިނަށް ދިމާވި ކަހަލަ ގޮތެއް ރަަޒާނަށް ކުރިމަތި ނުވުމެވެ. އަހަރެން މިހިރީ އަހަރެންގެ ހުރިހާ ކަމެއް ހުއްޓައިފައި ރަޒާނަށް ވަގުތުދީގެންނެވެ. އަހަރެން މިވާ ގުރުބާނީގެ އަގު އަހަރެންގެ ދަރިފުޅު ވަޒަންކުރުމަކީ ވަރަށް ބޮޑު އެދުމެކެވެ. އޭނައަށް ވިސްނެންވާނެއެވެ. އޭނަގެ ބައްޕައަށް އަހަރެން އިހާނެތިކޮށެއް ނުހިތަމެވެ. އެ ކައިވެނި ދަމަހައްޓަން އަަހަރެން މަސައްކަތްކުރީމެވެ. ވަރަށް މަސައްކަތްކުރީމެވެ. ރަޒާނަށް ވިސްނެންޖެހޭނެއެވެ. އަހަރެން ކައިވެނިކުރީ އެކަކާއެވެ. ނުފެންނަ އެހެން ފިރިއެއް ގޮވައިގެނެއް އަހަންނަކަށް ނޫޅެވޭނެއެވެ.\nއިތުރު ލިޔުންތައް ބިންމާ އިބްރާހީމް ވަހީދު ދިގު ވާހަކަ


Aaron Carter ah kuraa dhauvaa kaamiyaabu kureveyne: Vakeelun | Mihaaru\n11 މެއި 2020 - 20:08 13 comments\nސިންގާއެއްގެ މޫނު ސިފަކޮށްދޭ ގޮތަށް ޝިމްހާގް ކުރަހާފައިވާ ޑިޖިޓަލް ކުރެހުން އޭނާގެ ފޭސްބުކް ޕޭޖް ޑިޖިޓަލްް ކެމިސްޓް އާޓްސް އަށް ލާފައި ވަނިކޮށް އާރޮން ކާޓާ އެ ކުރެހުން ނަގައި ބޭނުންކުރީ މިދިޔަ އަހަރުގެ ސެޕްޓެމްބަރު މަހުގެ ތެރޭގަ އެވެ. އަދި މި މައްސަލަ ހޫނުވެ، އާރޮންއާ ދެކޮޅަށް އޮންލައިން ކެމްޕޭނެއް ޝިމްހާގްގެ ދިފާއުގައި ހިންގަން ފެށުމުން އާރޮން ވަނީ އޭނާގެ އިންސްޓަގްރާމުން ކުރެހުން ޑިލީޓްކޮށްލައިފަ އެވެ.\nނަމަވެސް އޭރު ވެސް ޝިމްހާގް ވަނީ އޭނާގެ ހުއްދަ ނެތި ފިކުރީ މުދަލަކަށް އަރައިގެންފައިވާތީ ދައުވާކުރާނެކަމުގެ އިންޒާރު ދީފަ އެވެ. އާރޮންގެ މައްޗަށް ނިއު ޔޯކްގެ ކޯޓެއްގައި ދައުވާކުރީ މި މަހުގެ5ވަނަ ދުވަހު އެވެ.\nނިއު ޔޯކްގެ ލޯ ފާމެއް ކަމަށްވާ ލީބޯވިޒް މެދުވެރިކޮށް މި މައްސަލާގައި ޝިމްހާގް ފަރާތުން ވަކާލާތުކުރައްވާ ދިވެހި ވަކީލުންގެ ޓީމުންގައި ހިމެނެނީ ހަމްޒާ ޚަލީލާއި އައިޝަތު ޝައިފާ ޝާހިދެވެ.\nޝިމްހާގްގެ މި ދައުވާ އަކީ ރާއްޖޭގެ އާޓިސްޓަކު ބޭރުގެ ފަންނާނަކާ ދެކޮޅަށް ކުރާ މިފަދަ ފުރަތަމަ ދައުވާ އެވެ.\n"މީގައި ނެތް ބަދަލެއްގެ ގޮތުން ބޮޑު އަދަދަކުން ފައިސާ ހޯދުމުގެ ނިޔަތެއް. މައިގަނޑު ބޭނުމަކީ ރާއްޖެ ކިތަންމެ ކުޑަ ނަމަވެސް މިތާނގެ އާޓިސްޓުންގެ މަސައްކަތް ވެސް ހިމާޔަތްކޮށްކުރެވޭނެ ކަމާއި ނާޖާއީޒު ގޮތުގައި އާޓިސްޓުންގެ އުފެއްދުންތައް ބޭނުންކުރާ ނަމަ އެކަމާ ދެކޮޅަށް ތެދުވެ، މަސައްކަތްކުރާނެކަމާއި ކުރެވޭނެކަން ސާބިތުކޮށް ދިނުން،"\nމިކަމާ ބެހޭ ގޮތުން ހަމްޒާ މިއަދު "މިހާރު" އަށް ވިދާޅުވީ އާރޮން އަށް ކުރާ ދައުވާ ކާމިޔާބުކުރެވޭނެކަމާ ދޭތެެރޭ އެއްވެސް ޝައްކެއް ނެތް ކަމަށެވެ. އެކަމަކު މި ދައުވާ އަކީ ފައިސާގެ ބޭނުމުގައި ކުރާ ދައުވާއެއް ނޫން ކަމަށް ވިދާޅުވި އެވެ.\n"މީގައި ނެތް ބަދަލެއްގެ ގޮތުން ބޮޑު އަދަދަކުން ފައިސާ ހޯދުމުގެ ނިޔަތެއް. މައިގަނޑު ބޭނުމަކީ ރާއްޖެ ކިތަންމެ ކުޑަ ނަމަވެސް މިތާނގެ އާޓިސްޓުންގެ މަސައްކަތް ވެސް ހިމާޔަތްކޮށްކުރެވޭނެ ކަމާއި ނާޖާއިޒު ގޮތުގައި އާޓިސްޓުންގެ އުފެއްދުންތައް ބޭނުންކުރާ ނަމަ އެކަމާ ދެކޮޅަށް ތެދުވެ، މަސައްކަތްކުރާނެކަމާއި ކުރެވޭނެކަން ސާބިތުކޮށް ދިނުން،" އޭނާ ވިދާޅުވި އެވެ. "އާޓިސްޓުންނަށް އަހެރެމެން ވެސް ބުނަން އޮތް ވާހަކަ އަކީ މި ކަހަލަ ކޭސްތައް އަޅާނުލައި ދޫކޮށްނުލާށޭ. މިކަހަލަ ކަމެއް ދިމާވާ ކޮންމެ ދަނޑިވަޅެއްގައި ވީހާ ވެސް އަވަކަށް ތެދުވާން ޖެހޭ. ވަކީލުންގެ އެހީ ވެސް ހޯދަން ޖެހޭ."\nހަމްޒާ ވިދާޅުވި ކުރެހުމުގެ މައްސަލަ އެންމެ ފުރަތަމަ ހޫނުވުމާ އެކު ޝިމްހާގް މަސައްކަތްކުރީ އާރޮން ކާޓާ ކުރި ކުށަށް މައާފަށް އެދެން ކަމަށެވެ. ނަމަވެސް ދައުވާއަކާ ހަމައަށް ދާން ނިންމީ އޭނާ އެކަމާ އިންކާރުކުރުމުން ކަމަށް ވިދާޅުވި އެވެ. އަދި ޝިމްހާގްގެ ކުރެހުމެއް ބޭރުގެ ފަންނާނަކު ބޭނުން ކުރާނީ އެ އެއްޗެއްގެ ކޮލިޓީ ރަނގަޅުވުމާއި އޭގެ ވެލިއު ބޮޑުކަމުން ކަމަށް ވެސް ވިދާޅުވި އެވެ.\nހަމްޒާ ވިދާޅުވީ ދައުވާ ކާމިޔާކުރެވޭނެކަން ޔަގީންވާ ސަބަބަކީ އާރޮންއާ ދެކޮޅަށް ދެއްކޭނެ ހުރިހާ ހެއްކެއް ހުރުމުންނާއި ދިފާއުގައި އޭނާ އަށް ދެއްކޭނެ ވާހަކަތަކެއް ނުހުންނާނެތީ އެވެ.\nމި ދައުވާގެ ނޯޓިސް އާރޮން އަށް ވެސް މިހާރު ފޮނުވާފައި އިރު، މައްސަލަ ހިނގައިގަންނާނެ އިރެއް ނޭނގޭ ކަމަށް ހަމްޒާ ވިދާޅުވި އެވެ. ސަބަބަކީ ކޮރޯނާވައިރަހާ އެކު އެމެރިކާގެ ގިނަ މަސައްކަތްތައް މަޑުޖެހިފައިވުމެވެ. އަދި ނިއު ޔޯކަކީ ކޮވިޑް-19 ގެ ހާލަތު އެންމެ ގޯސް ސިޓީ އެވެ.\n"އެކަމަކު އަހަރެމެން ތިބޭނީ ކޮންމެ ވަގުތެއްގައި މައްސަލަ ތާވަލު ކުރިޔަސް ރެޑީގައި،" ވަކީލުކަން ކުރައްވާތާ ދެ އަހަރެއްހާ ދުވަސްވީ އަދި ބޭރުގެ ފަންނާނަކާ ދެކޮޅަށް ރާއްޖޭގެ އާޓިސްޓަކު ކުރާ ދައުވާއެއްގައި ފުރަތަމަ ފަހަރަށް ހިއްސާވެވަޑައިގަންނަވާ ހަމްޒާ ވިދާޅުވި އެވެ.\nއާރޮން، 32، އަކީ އެމެރިކާގެ މަޝްހޫރު މިއުޒިކް ބޭންޑް "ބެކްސްޓްރީޓް ބޯއިޒް" ގެ މެމްބަރު ނިކް ކާޓާ، 40، ގެ ކޮއްކޮ އެވެ.\n"Singaa" ge massalaagai Aaron Carter govaigen courtah\nއިތުރު ލިޔުންތައް ދިވެހިރާއްޖެ ނިއު ޔޯކް އާޓިސްޓް އެމެރިކާ


Clun Teenage Katuvaalumafahu male City Qualify ge champion kan Pakians hodhaifi. Clun Teenage Katuvaalumafahu male City Qualify ge champion kan Pakians hodhaifi.\nކުލަބް ޓީނޭޖް ބަލިކުރުމަށްފަހު މާލެ ސިޓީގެ ކޮލިފައިން ފުރަތަމަ ދުވަހުގެ ޗެންޕިއަންކަން ޕާކިއަންސް ހޯދައިފި\nނޭމާ ޖޫނިއަރ 5ގެ ފާއިތުވެދިޔަ2އަހަރުގެ ޗެންޕިއަން ކުލަބް ޓީނޭޖް ބަލިކުރުމަށްފަހު ރެޑްބުލް ވިނިންގ ފައިވްގެ މާލެ ސިޓީގެ ކޮލިފައިން ފުރަތަމަ ދުވަހުގެ ޗެންޕިއަންކަން ޕާކިއަންސް ހޯދައިފިއެވެ.\n8 ދުވަހަށް މާލެ ސީޓީގެ ކޮލިފައިން މެޗްތަށް ކުރިއަށްދާއިރު، މިހާރު ވަނީ ތިން ކޮލިފައިންތަށް ކުރިއަށް ގެންގޮސް ތިން ޗެންޕިއަން ޓީމް ކަށަވަރުވެފައެވެ.\nމާލެ ސިޓީގެ ކޮލިފައިން ފުރަތަމަ ދުވަހުގެ ޗެންޕިއަންކަން ޕާކިއަންސް ހޯދާފައިވަނީ ކުލަބް ޓީނޭޖްއާއި ވާދަކޮށް އެއް ލަނޑު ސުން ލަނޑުންނެވެ. ފުރަތަމަ ދުވަހުގެ ކޮލިފައިންގައި 15 ޓީމް ބައިވެރިވެ، 24 މެޗް ކުޅެފައިވޭ. މާލެ ސިޓީގެ ކޮލިފައިން ދެވަނަ ދުވަހުގެ ޗެންޕިއަންކަން ހޯދާފައިވަނީ ޔޫއެން ފްރެންޑެސްއެވެ. ޔޫއެން ފްރެންޑްސް ދެވަނަ ދުވަހުގެ ކޮލިފައިންގެ ޗެންޕިއަންކަން ހޯދާފައިވަނީ ޓީމް ޑީއެފްއާއި ވާދަކޮށް5ލަނޑު0ލަނޑުންނެވެ.\nދެވަނަ ދުވަހުގެ ކޮލިފައިންގައި 16 ޓީމް ވާދަކޮށް، 27 މެޗް ކުޅެފައިވޭ. މާލެ ސިޓީގެ ކޮލިފައިން ތިންވަނަ ދުވަހުގެ ޗެންޕިއަންކަން ހޯދާފައިވަނީ އެފްސީ ލެވެލްއެވެ. އެފްސީ ލެވެލް ޗެންޕިއަންކަން ހޯދާފައިވަނީ އައި ވޭވް އާއި ވާދަކޮށް އެއް ލަނޑު ސުން ލަނޑުންނެވެ. ކޮލިފައިންގެ ތިން ދުވަހުގެ ކުޅުން ނިމިފައިވާއިރު، ޗެންޕިއަންކަން ހޯދާފައިވަނީ ޕާކިއަންސް، ޔޫއެން ފްރެންޑް އަދި އެފްސީ ލެވެލްއެވެ.\nރެޑްބުލް ވިނިންގ ފައިވްގެ އިހަވަންދޫ ކޮލިފައިންގެ ޗެންޕިއަންކަން ހޯދާފައިވަނީ އަޅި ބުރޯއެވެ. އިހަވަންދޫ ކޮލިފައިންގެ ޗެންޕިއަންކަން އަޅި ބުރޯ ހޯދާފައިވަނީ ހުސްނުވާނެ އެފްސީއާއި ވާދަކޮށް2ލަނޑު ސުން ލަނޑުން މެޗް ކާމިޔާބުކޮށްގެންނެވެ. އިހަވަންދޫ ކޮލިފައިންގައި 16 ޓީމް ވާދަކޮށްފައިވާއިރު 27 މެޗް ކުޅެފައިވެއެވެ. މިދިޔަ2އަހަރު މިމުބާރާތް ކުރިއަށް ގެންގޮސްފައިވަނީ ނޭމާ ޖޫނިއާސް ފައިވްގެ ނަމުގައެވެ. ފުޓްސެލް އަދި ފުޓްބޯޅަ ކުޅޭ ކުދިންގެ މެދުގައި މިމުބާރާތަކީ ކޮންމެ އަހަރަކުވެސް ވަރަށް ފޯރިއާއެކު ކުރިއަށްދާ މުބާރާތެކެވެ. މެޗެއް 10 މިނެޓްއަށް ކުޅޭ މިމުބާރާތުގައި ކޮންމެ ޓީމްއެއްގައި ތިބޭނީ5ކުޅުންތެރިންނެވެ. އަދި ކޮންމެ ގޯލްއަކާއިއެކު އިދިކޮޅުން ކުޅޭ ޓީމްގެ އެއް ކުޅުންތެރިއަކު ދަނޑުން ފައިބަން ޖެހޭނެއެވެ. ޗެމްޕިއަންކަން ހޯދާ ޓީމުތަކުގެ މެދުގައި ކުޅެވޭ ފައިނަލް ރައުންޑްގެ މެޗްތަށް ކުޅުމަށް ހަމަޖެހިފައި ވަނީ ޖޫން މަހުގެ 21ވަނަ ދުވަހު ހުޅުމާލެ ޔޫތު ޕާކުގައެވެ.


Microsoft | Mihaaru\nމައިކްރޮސޮފްޓުން އިންޓަނެޓް އެކްސްޕްލޯރާ ދޫކޮށްލައިފި އެވެ. އިންޓަނެޓް އެކްސްޕްލޯރާ ދޫކޮށްލައި، މައިކްރޮސޮފްޓް އެޖް ބްރައުޒާ އަށް ބަދަލުވުމަށް، އެ ކުންފުނީގެ އުފެއްދުންތައް ބޭނުންކުރާ މީހުންގެ ކިބައިން ވަނީ އެދިފަ އެވެ.\nކޮމްޕިއުޓަރު ވިޔަފާރި އަދިވެސް ދާނީ ދަށަށް\nސްމާޓްފޯން ބޭނުންކުރާ މީހުން، އެއްވާނަކަށް އިތުރުވަމުން ދާނެ ކަމަށް ބެލެވިފައި ވާތީ، ކޮމްޕިއުޓަރު ވިޔަފާރި އަށް ލޮޅުން އަރާނެ ކަމަށް ގާޓްނާ އިން ބުނެފި އެވެ. މާކެޓް ދިރާސާކުރާ ގާޓްނާ އިން ބުނި ގޮތުގައި މި އަހަރުގެ އިތުރުން ކުރިއަށް އޮތް ދެ އަހަރު ވެސް ކޮމްޕިއުޓަރު މާކެޓް ކުރިއަރާނެ ފުރުސަތެއް ނުލިބޭނެ އެވެ.\nގޫގުލް ހިންގާ އަލްފަބެޓްގެ އަގު ޓްރިލިއަން ޑޮލަރަށް\nޓްރިލިއަން ޑޮލަރުގެ އަގު ހުރި ކުންފުންޏެއްގެ ޝަރަފު، ގޫގްލް ހިންގާ ކުންފުނި އަލްފެބަޓަށް ބުރާސްފަތި ދުވަހު ލިބިއްޖެ އެވެ.\nވިންޑޯޒް 7ގެ އުމުރު ހަމަވެއްޖެ\nވިންޑޯޒް 7ގެ އުމުރު ހަމަވެއްޖެ އެވެ. އެކަމަކު ޒަމާނެއް ނުދެ އެވެ. ދުޅަހެޔޮ ހާލަތުގައި، ބޭނުން މީހަކު ބޭނުންކުރަންވީ އެވެ. އެކަމަކު، ވިސްނާލަންޖެހޭ ކަމެއް އެބަ އޮތެވެ.\nމައިކްރޮސޮފްޓް ވިންޑޯޒް އެޕްލިކޭޝަންތަކަށް ރީތި އައިކަންތަކެއް ޑިޒައިންކުރަން ފެށިފަހުން އަހަރުތަކެއް ފާއިތުވެއްޖެ އެވެ. އަދިވެސް ޑިޒައިންކުރަނީ އެވެ. އޮފީސް ޕެކޭޖްގައި ހިމެނޭ އެޕްލިކޭޝަންތައް ފިޔަވައި، ވިންޑޯޒް ބޭނުންކުރާ މީހުންނަށް ރީތި އައިކަންތަކެއް އަދިވެސް ނުލިބެ އެވެ.\nސްޓިކީ ނޯޓްސް، އައުޓްލުކަށް އަންނަނީ\nވިންޑޯޒް ބޭނުންކުރާ މީހުންނަށް "ސްޓިކީ ނޯޓްސް" އަލެއް ނުވާނެ އެވެ. މައިކްރޮސޮފްޓް ވިންޑޯޒް 7، ވިންޑޯޒް 8 އަދި ވިންޑޯޒް 10 ބޭނުންކުރާ ނަމަވެސް، ސްޓިކީ ނޯޓްސް އަކީ، ނޯޓް ނަގަން ފަސޭހަ އަދި އަތަށް ލުއި އެޕްލިކޭޝަނެއް ގޮތުގައި ފާހަގަކުރެވިފައި ވާނެ އެވެ.\nހަފުތާއަކު4ދުވަހު މަސައްކަތްކުރުމުން ނަތީޖާ ރަނގަޅު\nމައިކްރޮސޮފްޓްގެ ޖަޕާން ކުންފުނީގެ މުވައްޒަފުންގެ މަސައްކަތު ހަފުތާ ކުރުކޮށް، ހަފުތާއަކު ހަތަރު ދުވަހު މަސައްކަތްކުރަންޖެހޭ ގޮތަށް ހެދުމުން ވިޔަފާރި އަށް 40 ޕަސެންޓުގެ ކުރިއެރުމެއް އައި ކަމަށް އެ ކުންފުނިން ބުނެފި އެވެ.\nމައިކްރޮސޮފްޓް ވިންޑޯޒް7"ބަންދުކުރަނީ"\nވިންޑޯޒް7ހުއްޓާލުމަށްޓަކައި، މައިކްރޮސޮފްޓުން ތައްޔާރުވާން ފަށައިފި އެވެ. އެ ކުންފުނިން ބުނި ގޮތުގައި، ޖެނުއަރީ 14، 2020 އަށް ފަހު، ވިންޑޯޒް7އަށް "ސޮފްޓްވެއާ އަޕްޑޭޓް" އެއް ނުލިބޭނެ އެވެ. މާނަ އަކީ އެ އަށް ފަހު، އުފެދިގެން އަންނަ ވައިރަސް ހަމަލާތަކުން ސަލާމަތްވުމަށް މައިކްރޮސޮފްޓުން އެއްވެސް ކަމެއް ނުކޮށްދޭނެ ކަމެވެ.\nއެންމެ ބޮޑު އެއް ސުޕަޔޮޓް ވިއްކާލަނީ\nއަގުބޮޑު އެއްޗިއްސަށް ލޯބިކުރާ މީހުންނަށް މިއީ ވެސް ވަރަށް ހާއްސަ އެއްޗަކަށް ވެދާނެ އެވެެ. މިއީ ދުނިޔޭގެ އެންމެ ބޮޑު އެއް ޕްރަވައިޓް ސުޕަޔޮޓެވެ. "ދި އޮކްޓަޕަސް" ނަން ދީފައިވާ 414 ފޫޓްގެ ޔޮޓް ނިސްބަތްވަނީ މިދިޔަ އަހަރު މަރުވި، މައިކްރޮސޮފްޓް އެއް ބާނީ ޕޯލް އެލެންއަށެވެ.\nSeptember 03, 2019 2\nވިންޑޯޒް 10ގެ ސްޓާޓް މެނޫ ބަދަލުކުރަނީ\nމައިކްރޮސޮފްޓުން ވިންޑޯޒް 10 އާ މެދު ދެކޭ ގޮތަށް ބަލާއިރު، އެ ނަން ދަމަހައްޓާނެ ކަމަށް ބެލެވެ އެވެ. ނަމަވެސް، ބޭނުންކުރާ މީހުންނަށް ލުއިފަސޭހަ އަދި ބަލައިލަން ރީތި އޮޕަރޭޓިން ސިސްޓަމެއް ގޮތުގައި ބެލެހެއްޓުމަށް ބުރަ މަސައްކަތްތަކެއް ކުރަމުންދާކަން ފާހަގަކުރެވެ އެވެ.\nބިލް ގޭޓްސްގެ ޑޮކިއުމަންޓަރީ މިމަހު ނެޓްފްލިކްސް އަށް\nދުނިޔޭގެ އެންމެ މުއްސަނދި މީހުންގެ ތެރޭގައި ހިމެނޭ އެމެރިކާގެ ބިލިއަނަރު ބިލް ގޭޓްސްގެ ޑޮކިއުމަންޓަރީއެއް ގެނެސްދޭން ނެޓްފްލިކްސް އިން ތައްޔާރުވެއްޖެ އެވެ.


Covid-19: Beynun kuramundhaa "Term" thakuge thafaathu...\nކޮވިޑް-19: ބޭނުން ކުރަމުންދާ "ޓާމު" ތަކުގެ ތަފާތު އެނގުން މުހިންމު!\nސިއްހީ ޚިދުމަތް ފޯރުކޮށްދެވޭނެކަމުގެ ފުރިހަމަ ޔަގީންކަން ސަރުކާރުންދޭ\nއާންމު ރައްޔިތުންގެ އެއްބާރުލުން ބޭނުންވޭ\nކ. މާލެ | 10 މާރޗް 2020 | އަންގާރަ 02:49 | 8,809\nކޮވިޑް19 އަށް ޝައްކުރެވޭ މީހަކު ހޯމް އައިސޮލޭޓް ކުރެވިފައި - ދަ ނިއު ޔޯކް ރިވިއު\nމުޅި ދުނިޔޭގެ ހުރިހާ ބައްރަކުން ނުރައްކާތެރި ކޮވިޑް-19 ފެތުރި މުޅި ދުނިޔެއަށް މިވަނީ ނުރައްކާވެފައެވެ. ދުނިޔޭގެ ޞިއްހަތު ޖަމްޢިއްޔާއިން މި ވައިރަސް ސިފަ ކުރަމުންދަނީ "މަދަނީ ދުޝްމަނެއް" ގެ ގޮތުގައެވެ. ހަލުވިމިނެއްގައި މި ވައިރަސް ފެތުރެމުންދާއިރު، ރާއްޖެއިން މިބައްޔަށް 06 މީހަކު މިހާތަނަށް މިވަނީ ޕޮޒިޓިވްވެފައެވެ. މިމަހުގެ 07 ވަނަ ދުވަހުގެ ފުރަތަމަ ފަހަރަށް ރާއްޖެއިން މިވައިރަސްއަށް ޕޮޒިޓިވްވެފައިވާ ދެމީހުން ފެނިފައިވާކަން އިޢުލާނުކުރުމާއެކު ދިވެހިރާއްޖޭގެ ސްޓޭޓަސް ވައިޓް އެލަރޓުން ޔެލޯ އެލަރޓަށް ބަދަލުވެގެންދިއެވެ. ރާއްޖެއިން މިބައްޔަށް ފުރިހަމައަށް ތައްޔާރުވެ، ޢާންމުންނަށް ޞިއްޙީ ޚިދުމަތް ފޯރުކޮށްދެވޭނެކަމުގެ ފުރިހަމަ ޔަޤީންކަން ސަރުކާރުންދެއެވެ.\nކޮވިޑް-19ގެ ހުރިހާ ކަމެއްގައި ދުނިޔޭގެ ޞިއްޙަތު ޖަމްޢިއްޔާ (ޑަބްލިއުއެޗްއޯ)ގެ މިންގަނޑުގެ ތެރެއިން ރާއްޖެއިން މަސައްކަތް ކުރަމުންދާއިރު، މިވައިރަސް ނައްތާލުމަށް ކުރާ މަސައްކަތްތަކުގައި ޢާންމު ރައްޔިތުންގެ ފުރިހަމަ އެއްބާރުލުން ބޭނުންވާ ކަމަށް ހެލްތު މިނިސްޓްރީން ބުނެއެވެ. ފަރުދީ ޒިންމާ ނަގާ ޢަމަލުކުރަން އަންގާފައިވާ ގޮތައް ކަންކަން ކުރިއަށް ގެންދިއުމަށް ވަނީ އިލްތިމާސްކޮށްފައެވެ. ޢާންމުން ހޭލުންތެރިކުރުވުމުގެ މަސައްކަތް ކަމާއި ގުޅުން ހުރި އިދާރާތަކުން ކުރަމުންދާއިރުވެސް، ކޮވިޑް-19އާ ގުޅިގެން ބޭނުން ކުރަމުންދާ އެކި "ޓާރމް"ތައް ވެފައި މިވަނީ ދިވެހިންނާއި ބީރަށްޓެހި ޓާރމް ތަކަކަށެވެ. މީގެ ސަބަބުން ބައެއް ފަހަރު ފަހުމްވުމުގައި، ނުވަތަ އޭގެ އަޞްލު މާނަ ނަގައިގަތުމުގައި އުދަނގޫތަކެއް ހުރެއެވެ. އެހެންކަމުން ޢާންމުން މި ޓާރމްސްތަކައް ހޭލުންތެރިވުމަކީ ބޭނުންތެރި އަދި މުހިންމު ކަމެއްކަމުގައި ދެކެމެވެ.\nކޮވިޑް-19 އާއިގުޅިގެން މަޢުލޫމާތުތަކާއި، ޚަބަރުތައް ފަތުރަމުންދާއިރު، މިދުވަސްވަރު އެންމެ ގިނައިން އަޑު އަހަމުންދާ ޓާރމްތައް ކަމަށްވާ ''ލޮކް ޑައުން'' ކުރުމާއި، ''ކަރަންޓީން'' ކުރުމާއި، ''ހޯމް ކަރަންޓީން'' އާއި ''ހޯމް އައިސޮލޭޝަން'' އަދި ''އައިސޮލޭޝަން'' ކުރުން ޢާމުންނަށް އެނގުން ވަރަށް ވެސް މުހިންމެވެ.\nކޮވިޑް19 އަށް ފަރުވާ ދެނީ\n"ލޮކްޑައުން"ގެ މާނައަކީ، އެތަނަކުން އަރާ ފޭބުން މަނާކުރުމެވެ. އެގޮތުން ލޮކްޑައުން ކުރަނީ، ރަށެއް ނުވަތަ ސިޓީއަކުން ކޮވިޑް-19 އަށް މީހަކު ޕޮޒިޓިވްވުމުން ނުވަތަ ޝައްކު ކުރެވޭ މީހަކު ފެނިއްޖެ ޙަލަތެއްގައި އެހެން މީހުންގެ ސަލާމަތާއި ރައްކަލެއްގެ ގޮތުން އަޅާ ފިޔަވަޅެއްގެ ގޮތުންނެވެ. ލޮކްޑައުން ކުރުމާއެކު އެރަށަކަށް ނުވަތަ އެސިޓީއަކަށް އެއްގަމު މަގުން، ވައިގެ މަގުން ނުވަތަ ކަނޑުމަގުންވެސް ނުވަދެވޭނެއެވެ.\n"ކަރަންޓީން"ކުރުމަކީ އެއީ ބަލި ހުރެދާނެ ކަމަށް ނުވަތަ ބަލި ހުރިކަން ޔަޤީންނުވާ ޙާލަތުގައި އޭނާގެ ފަރާތުން އެހެންމީހަކަށް ބަލި ޖެހުނަ ނުދިނުމަށް އޭނާ އެކަހެރި ކޮށްފައި ބެހެއްޓުމެވެ. އަދި ކަރަންޓީން ކުރަނީ ވަކިތަނެއްގައި އޭނާގެ ޙާލަތު އިތުރަށް މޮނިޓަރ ކުރެވޭ ފަދަ ތަނެއްގައެވެ. މިސާލަކަށް ހޮސްޕިޓަލުގެ ވަކި ކޮޓަރިއެއް ނުވަތަ ވޯޑުގައި ޚާއްޞަ ކުރެވިފައިވާ ޞަރަޙައްދެއްގައެވެ.\n"ހޯމް ކަރަންޓީން"އަކީ ހޮސްޕިޓަލުގެ ބަދަލުގައި ވަގުތީ ގޮތުން ގޭގައި މަޑުކުރުވުމެވެ. އޭނާގެ ގައިން ބަލީގެ ޢަލާމާތެއް ނުފެނި، އެހެންނަމަވެސް ބަލި ހުރި މީހަކާ ދިމާވެފައިވާ ކަމަށް ޝައްކުކުރެވިއްޖެ ޙާލަތެއްގައި، އެކަން ކަށަވަރުވަންދެން ކަރަންޓީން ކުރާނެއެވެ. މިޙާލަތުގައި އާދައިގެ މަތިން އޭނާއަށް ގޭގައި ދިރިއުޅެވޭނެއެވެ. އެއްވެސް ކަމެއް އިސްތިސްނާއެއް ނުވެއެވެ. އަދި އޭނާއާއި އެއްކޮށް އެ ގޭގައި ދިރިއުޅޭ އެންމެނަށްވެސް ގެއިން ބޭރަށް ދިއުމުގައި، ނުވަތަ ޒަރޫރީ ބޭނުންތައް ފުއްދުމަށް ޙަރަކާތްތެރިވުމުގައި އެއްވެސް ހުރަހެއް ނޯންނާނެއެވެ.\n"ހޯމް އައިސޮލޭޝަން"ގައި ގޭގައި އެކަހެރިކުރެވޭނެއެވެ. އަދި ބަލިޖެހިފައިވާ މީހާ މާ ސީރިއަސް ނޫން ނުވަތަ ބަލި ޖެހިފައި ރަނގަޅުވާ ސްޓޭޖްގައި ގޭގައި ފަރުވާ ދެވޭނަމަ، ގެއަށް ބަދަލުކުރުމަކީ ވެސް ހޯމް އައިސޮލޭޝަންއެވެ. ހޯމް އައިސޮލޭޝަންގައި ވެސް ބަލި ޖެހިފައިވާ މީހުންނާއި، ގޭގައި އުޅޭ މީހުންނާއި ކައިރި ވެގެންނުވާނެއެވެ. މިސާލަކަށް ބަލިޖެހިފައިވާ މީހާ ބޭނުންކުރާ ތަށި ފަދަ އެއްޗެހި ގޭ މީހުން ބޭނުންކޮށްގެންވެސް ނުވާނެއެވެ. އަދި މިޙާލަތުގައި އެގޭގައި ދިރިއުޅޭ އެހެން މީހުން ވެސް ބޭރުތެރެއަށް ނުދިއުމަށް ކަމާއިބެހޭ ފަރާތްތަކުން އިރުޝާދުދޭނެއެވެ.\n"އައިސޮލޭޝަން"ނުވަތަ އައިސޮލޭޓް ކުރާނީ ކޮވިޑް-19 އަށް ޕޮޒިޓިވްވިކަން ޔަޤީންވުމުންނެވެ. މި ޙާލަތުގައި ބަލިމީހާ ގޭގައި އައިސޮލޭޓް ނުކުރާނެއެވެ. މިސްޓޭޖުގައި ބަލި މީހާއަށް ފަރުވާދޭނީ ކަނޑައަޅާފައިވާ ޚާއްޞަ މަރުކަޒެއްގައި ނުވަތަ ހޮސްޕިޓަލުގައި އެކަމަށް ކަނޑައަޅާފައިވާ ތަނެއްގައި އެކަހެރިކޮށްގެންނެވެ. މި ޙާލަތުގައި އޭނާއަށް ފަރުވާދޭ ޞިއްޙީ އެހީތެރިން ފިޔަވައި، އެހެން މީހުންނަށް އޭނާއާއި ބައްދަލެއް ނުކުރެވޭނެއެވެ.\nމިއީ، ޢާންްމު ގޮތެއްގައި ބޭނުން ކުރާ ޓާރމްތަކެވެ. މި ޓާރމްތަކައް ވަކި "ޚާއްޞަ ލަފްޒު"ތަކެއް ދިވެހި ބަހުގައި އަދި ނެތެވެ. ކޮވިޑް-19 އާއި ބެހޭ ޚަބަރުތަކާއި މަޢުލޫމާތުތައް ފަތުރަމުންދާއިރު، ޢާންމުންނަށް ފަހުމު ވާނެހެން ތިލަކޮށްލިޔަން ހުރިހައި ފަރާތްތަކުންވެސް އަހައްމިއްޔަތުކަން ދިނުން މުހިންމެވެ.


Suarez ge 100 vana goal aa eku Barcelona quarter ah | Mihaaru\nސުއަރޭޒްގެ 100 ވަނަ ގޯލާ އެކު ބާސާ ކުއާޓާ އަށް\n12 ޖެނުއަރީ 2017 - 11:51 1 comment\nބާސެލޯނާ (ޖެނުއަރީ 12) – ލުއިސް ސުއަރޭޒް ޖަހައިދިން 100 ވަނަ ގޯލާ އެކު އެތުލެޓިކް ބިލްބާއޯގެ މައްޗަށް 3-1 އިން ކުރި ހޯދައި ސްޕެނިޝް ކަޕުގެ ކުއާޓާ ފައިނަލުން ޗެމްޕިއަން ބާސެލޯނާ ރޭ ޖާގަ ހޯދައިފި އެވެ.\nރަށުން ބޭރުގައި ކުޅެ ފުރަތަމަ ލެގުން 2-1 އިން ބާސެލޯނާ ބަލިވެފައިވާތީ، ރޭގެ މޮޅާ އެކު އެ ޓީމަށް ދެ ލެގުގެ އެގްރިގޭޓުން ކުރި ލިބުނީ 4-3 އިންނެވެ. ބާސެލޯނާގެ ކޭމްޕް ނޯ ސްޓޭޑިއަމުގައި ކުޅުނު މެޗުގެ ބާސެލޯނާ އަށް ހަމަޖެހުމެއް ލިބުނީ ނޭމާ ތަނަވަސްކުރި ފުރުސަތެއްގައި 35 ވަނަ މިނެޓުގައި ސުއަރޭޒް ޖަހައިދިން ގޯލާ އެކު އެވެ. އަދި ދެ ވަނަ ހާފު ފަށައިގެން ދެ ވަނަ މިނެޓުގައި ޕެނަލްޓީއަކުން ނޭމާ ޖެހި ގޯލާ އެކު އެގްރިގޭޓުން ބާސެލޯނާ އަށް ކުރި ލިބުނެވެ.\nބާސެލޯނާ އަށް އިތުރު މައްސަލައެއް ދިމާވީ 51 ވަނަ މިނެޓުގައި ބިލްބާއޯގެ ސަބޮރިޓް ޖެހި ގޯލާ އެކު އަނެއްކާ ވެސް އެގްރިގޭޓުން ހަމަހަމަވުމުންނެވެ. އެ ނަތީޖާގައި އޮވެ މެޗު ނިމުނު ނަމަ ޖެހޭނީ އިތުރު ވަގުތު ކުޅޭށެވެ. ބާސެލޯނާ ސަލާމަތްކޮށްދިނީ 78 ވަނަ މިނެޓުގައި ލިއޮނަލް މެސީ އެވެ. އޭނާ މި ގޯލް ޖެހީ ހިލޭ ޖެހުމަކުންނެވެ. މެސީ ވަނީ ބާސެލޯނާ އެންމެ ފަހުން ކުޅުނު ތިން މެޗުގައި ވެސް ހިލޭ ޖެހުމުން ގޯލް ޖަހައިފަ އެވެ.\nއޮކްޓޯބަރު މަހުގެ ފަހުން ސްޕެނިޝް ލީގުގައި ބަލިވެފައިނުވީ ނަމަވެސް ގިނަ މެޗުތަކެއް އެއްވަރުވެ ބާސެލޯނާ އޮތީ ލީގުގެ އެއް ވަނައިގައި އޮތް ރެއާލް މެޑްރިޑަށް ވުރެ ފަސް ޕޮއިންޓް ފަހަތުގަ އެވެ. އެހެންވެ ޑޮމެސްޓިކް މުބާރާތަކަށް ބާސެލޯނާ އަށް އެންމެ ރަނގަޅު ފުރުސަތެއް މިވަގުތަށް އޮތީ ސްޕެނިޝް ކަޕުންނެވެ.\nލުއިސް އެންރިކޭގެ ކޯޗުކަމުގެ ދަށުން މިދިޔަ ދެ ސީޒަނުގައި ވެސް ބާސެލޯނާ މި މުބާރާތް ކާމިޔާބުކޮށްފައިވާއިރު ޖެހިޖެހިގެން ތިން އަހަރު ކާމިޔާބުކޮށްފި ނަމަ އެ ޓީމު ވެގެންދާނީ 1953 ވަނަ އަހަރުގެ ފަހުން ސްޕެނިޝް ކަޕް މިލްކުކުރާ ފުރަތަމަ ޓީމަށެވެ.\nލިވަޕޫލް ދޫކޮށް 2014 ވަނަ އަހަރު ބާސެލޯނާއާ ގުޅުނު ސުއަރޭޒް 120 މެޗުން ބާސެލޯނާ އަށް 100 ގޯލް ޖަހައިދިންއިރު އޭނާ އަކީ ތިން ވަނަ އަށް އެންމެ އަވަހަށް ސެންޗަރީއެއް ހަމަކުރި ބާސެލޯނާ ކުޅުންތެރިޔާ އެވެ. އޭނާ އަށް ވުރެ ކުރީގައި އޮތީ 99 މެޗުން 100 ގޯލް ޖެހި މާރިއާނޯ މާޓިން އާއި 103 މެޗުން 100 ގޯލް ޖެހި ލާސްލޯ ކުބަލާ އެވެ. ބާސެލޯނާގެ ތާރީހު ދުށް އެންމެ މޮޅު އެއް ކުޅުންތެރިޔާ މެސީ ސެންޗަރީއެއް ހަމަކޮށްފައިވަނީ 188 މެޗުންނެވެ.\nމުބާރާތުގެ ދެ ވަނަ ބުރުގައި މިރޭ ރެއާލް މެޑްރިޑް ނުކުންނާނީ ރަށުން ބޭރުގައި ސެވިއްޔާއާ ދެކޮޅަށެވެ. މެޑްރިޑުގެ ސްޓޭޑިއަމުގައި ކުޅުނު ފުރަތަމަ ލެގު އެ ޓީމު 3-0 އިން ކާމިޔާބުކޮށްފައިވާތީ މިރޭ އެޑްވާންޓޭޖް ބޮޑެވެ.


ޕްރިޒަން އޮފިސަރުން ހުވާކުރުމުގެ ދެވަނަ ރަސްމިއްޔާތު ބާއްވައިފި\n28 އޯގަސްޓް 2014\nމޯލްޑިވްސް ކަރެކްޝަނަލް ސަރވިސްގައި މަސައްކަތް ކުރައްވާ ޕްރިޒަން އޮފިސަރުންގެ ދެވަނަ ހުވާކުރުމުގެ ރަސްމިއްޔާތު ރޭ މާފުށީ ޖަލުގައި ބާއްވައިފިއެވެ. މި ރަސްމިއްޔާތުގައި 132 އޮފިސަރުން ވަނީ ހުވާކޮށްފައެވެ.\nމި ރަސްމިއްޔާތު ޝަރަފްވެރި ކޮށްދެއްވީ ހޯމް މިނިސްޓްރީގެ ސްޓޭޓް މިނިސްޓަރ ޔޫސުފް އަބްދުލް ޣަފޫރުއެވެ.\nޖަލު އޮފިސަރުންގެ ހުވަޔަކީ “ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނު” ގެ 44 ވަނަ މާއްދާގެ (ހ) ގައި ބަޔާންކޮށްފައިވާ ގޮތުގެމަތިން، ކޮންމެ އޮފިސަރަކުވެސް ކުރަން ޤާނޫނުގައި ލާޒިމް ކޮށްފައިވާ ކަމެކެވެ.\nޖަލުތަކާއި ޕެރޯލުގެ ޤާނޫނުގެ 44 ވަނަ މާއްދާގެ (ށ) ގައި ބަޔާން ކޮށްފައިވަނީ “މި ޤާނޫނަށް ޢަމަލުކުރަން ފަށާ ތާރީޚުން ފެށިގެން މޯލްޑިވްސް ކަރެކްޝަނަލް ސަރވިސް އުފެދި އެ ސަރވިސްގެ ވަޒީފާ ދެވޭ ކޮންމެ އޮފިސަރަކު މި މާއްދާގެ (ހ) ގައި ބަޔާންކޮށްފައިވާ އޮފިސަރުންގެ ހުވައި ފަނޑިޔާރެއްގެ ކުރިމަތީގައި ކުރަންވާނެއެވެ.”\nމިރޭގެ ރަސްމިއްޔާތުގައި ޖަލު އޮފިސަރުންނަށް ހުވާ ލައިދެއްވީ މާފުށީ މެޖިސްޓްރޭޓް ކޯޓުގެ އިސް މެޖިސްޓްރޭތް އިބްރާހިމް ހުސައިން އެވެ.\nމިރަސްމިއްޔާތުގައި ކޮމިޝަނަރ އޮފް ޕްރިޒަންސް މޫސާ ޢާޒިމް އާއި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްގެ އިތުރުން ޖަލުތަކުގެ ޑައިރެކްޓަރުންނާއި މޯލްޑިވްސް ކަރެކްޝަނަލް ސަރވިސްގެ ސީނިއަރ އޮފިސަރުން ބައިވެރިވެވަޑައިގެންނެވިއެވެ.


vnews - Hoarafushi geyakun gina adhadhegge faisa vagah negi bayaku hayyaru kohfi\nހޯރަފުށި ގެއަކުން ގިނަ އަދަދެއްގެ ފައިސާ ވަގަށް ނެގި ބަޔަކު ހައްޔަރުކޮށްފި\nހޯރަފުށި ގެއިން ވަގަށް ނެގި ފައިސާގެ ތެރެއިން ބައެއް ފައިސާ ހޯދާފައި -- ފޮޓޯ: ޕޮލިސް\nހއ. ހޯރަފުށީގެ ގެއަކުން ވަގަށް ނަގާފައިވާ ގިނަ އަދަދެއްގެ ފައިސާތަކުގެ ތެރެއިން ބައެއް ފައިސާތައް ހޯދައި، ތުހުމަތުކުރެވޭ ތިން މީހަކު ހައްޔަރުކޮށްފި އެވެ.\nމިމައްސަލައާ ގުޅިގެން ހައްޔަރުކޮށްފައިވަނީ 28 އަހަރުގެ ފިރިހެނަކާއި 34 އަހަރުގެ ފިރިހެނަކާއި 35 އަހަރުގެ ފިރިހެނެކެވެ.\nފުލުހުން ބުނީ މިމީހުންގެ ތެރެއިން 34 އަހަރުގެ މީހާއާއި 28 އަހަރުގެ މީހާ ހައްޔަރުކޮށްފައިވަނީ މިމަހުގެ ހަވަނަ ދުވަހު ހޯރަފުށީ ޕޮލިސް ސްޓޭޝަނުން ހިންގި އޮޕަރޭޝަނެއްގައި ކަމަށެވެ. އަދި 35 އަހަރުގެ މީހާ ހައްޔަރުކޮށްފައިވަނީ ކޯޯޓު އަމުރެއްގެ ދަށުން އިއްޔެގެ ވަގުތެއްގައި ކަމަށެވެ.\nފުލުހުން ބުނީ ހޯރަފުށީ ގެއެއްގެ އަލަމާރީގައި ހުރި 111،000 ރުފިޔާ މިމަހުގެ ހަތަރުވަނަ ދުވަހުގެރޭގެ ވަގުތެއްގައި ވަގަށް ނަގާފައިވާ ކަމަށް ބުނެ ފުލުހުންނަށް ހުށަހެޅުނު މައްސަލައަކާ ގުޅިގެން 28 އަހަރުގެ މީހާއާއި 34 އަހަރުގެ މީހާ ހައްޔަރުކޮށް ވަގަށް ނަގާފައިވާ ފައިސާތަކުގެ ތެރެއިން 63،500 ރުފިޔާ ހޯދާފައިވާ ކަމަށެވެ.\nމިފަައިސާތައް ހޯދާފައިވަނީ އުމުރުން 34 އަހަރުގެ މީހާ ދިރިއުޅެމުންދާ ގެ މިމަހުގެ ހަތްވަނަ ދުވަހު ބަލައި ފާސްކޮށް، އެގޭ ބަދިގެ ތެރޭގައި ވަޅުލާފައި އޮތް ކޮތަޅެއްގެ ތެރެއިން ފެނުނު ސިޓީ އުރައެއްގެ ތެރެއިން ކަމަށް ފުލުހުން ވަނީ މައުލޫމާތު ދީފަ އެވެ.\nމިމައްސަލައާ ގުޅިގެން ހައްޔަރުކޮށްފައިވާ މީހުންގެ ތެރެއިން 34 އަހަރުގެ މީހާއާއި 28 އަހަރުގެ މީހާގެ ބަންދާ މެދު ގޮތެއް ނިންމުމަށް ހއ. ދިއްދޫ މެޖިސްޓްރޭޓް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއް ވަނީ ދީފަ އެވެ.\nމިމައްސަލަ ތަހުގީގު ކުރަމުންދަނީ ހއ. ހޯރަފުށި ޕޮލިސް ސްޓޭޝަނުންނެވެ.